Raajje lockdown nukureveyne sababu ADB ge andhaazaainves saafu!\nރާއްޖެ ލޮކްޑައުން ނުކުރެވޭނަ ސަބަބު އޭޑީބީގެ އަންދާޒާއިންވެސް ސާފު\nޗައިނާ އިން އުފަންވެގެން މިދިޔަ ޑިސެމްބަރު މަހު ފެތުރެން ފެށި އާ ކޮރޯނާ ވައިރަހުގެ ނުރައްކާ މިހާރު ވަނީ ރާއްޖެއަށް ވެސް ކުރިމަތިވެފަ އެވެ. ތަފާތު ދެ ރިސޯޓެއްގައި ތިބި ބިދޭސީންނާއި ފަތުރުވެރިން ޕޮޒިޓިވްވެ، ރާއްޖޭގައި އެ ވައިރަސް ޖެހިފައިވާ މީހުންގެ އަދަދު މިހާރު އެވަނީ ހަތަރަކަށް އަރައިފަ އެވެ.\nވައިރަސް ޖެހިފައިވާ މީހުނާ ކޮންޓެކްޓްވެފައިވާ މީހުން 170 އަށް ވުރެ ގިނަ ކަމަށް ސަރުކާރުން ރޭ ބުނެފައިވާއިރު، ދުނިޔޭގެ އެހެން ގައުމުތަކެކޭ އެއް ފަދައިން ރާއްޖޭގައި އެ ވައިރަސް ފެތުރިގެން ދިޔުމުގެ ފުރުސަތު މިހާރު ވަނީ ބޮޑުވެފަ އެވެ.\nބަލިން ރައްކާތެރިވުމަށް ސަރުކާރުގެ ކަމާބެހޭ އިދާރާތަކުން ރެއާއި ދުވާލު މަސައްކަތް ކުރަމުންދާއިރު، ރާއްޖެއަށް ވައިރަސް ވަނތް ދޮރު ބަންދުކުރަން އެޅި ފިޔަވަޅު ލަސްކަމުގެ ތުހުމަތުތައް ސަރުކާރުން މިހާރު ދަނީ އަމާޒުވަމުންނެވެ. ޗައިނާ އިން ބޭރު ވެގެން، އެ ވައިރަސް އެންމެ ބާރަށް ފެތުރުނު އެއް ގައުމަކީ އިޓަލީ އެވެ. ރާއްޖޭން އެ ވައިރަސް ފެނުނީ އިޓަލީ ފަތުރުވެރިއެއްގެ ކިބައިންނެވެ. ސަރުކާރަށް ފާޑުކިޔުން އަމާޒު ވަނީ އެ ސަބަބާ ހެދި އެވެ. ޗައިނާ އިން އަންނަ މީހުން އެތެރެ ނުވެވޭ ގޮތަށް އެޅި ފިޔަވަޅު އިޓަލީއަށް އަޅަން ލަސްވި ކަމަށް ބުނަމުންނެވެ.\nރާއްޖެ ބަންދެއް ނުކުރެވޭނެ\nނަމަވެސް، ސަރުކާރުން އެ ތުހުމަތުތައް ދޮގު ކުރެ އެވެ. އިއްޔެ ޓޫރިޒަމް މިނިސްޓަރު އަލީ ވަހީދު ވެސް ތަކުރާރުކޮށް ވިދާޅުވީ އެ ވާހަކަ އެވެ.\nވައިރަސް އައުމުގެ ފުރުސަތު ކިތަންމެ ބޮޑު ކަމަށް ވިޔަސް، ފަތުރުވެރިން ނާދެވޭ ގޮތަށް މުޅި ރާއްޖެ ބަންދެއް ނުކުރެވޭނެ ކަމެވެ.\nރައީސް އޮފީހުގައި އިއްޔެ ބޭއްވި ނޫސްވެރިންގެ ބައްދަލުވުމުގައި އަލީ ވަހީދު ވިދާޅުވީ ބައެއް ގައުމުތަކުން މުޅި ދުނިޔެއަށް ޓްރެވެލް ރެސްޓްރިކްޝަން ނެރެ ލޮކްޑައުން ކޮށްފައި އޮތް ނަމަވެސް ރާއްޖެއަށް އެ ކަމެއް ނުކުރެވޭނެ ކަމަށާއި އެ ކަން ކުރުމަކީ އެންމެ ރަނގަޅު ގޮތް ނޫން ކަމަށެވެ. އޭގެ ސަބަބުން ރައްޔިތުންގެ އާންމު ދިރިއުޅުމަށާއި އިގްތިސީދަށް ބޮޑު ގެއްލުމެއް ލިބިގެންދާނެ ކަމަށެވެ.\n"އަޅުގަނޑު ވަރަށް ސާފުކޮށް މި ބުނަނީ ދިވެހި ސަރުކާރަކަށް ރާއްޖޭގެ އެއާޕޯޓްތައް ބަންދުކޮށް ލޮކްޑައުން ނުކުރެވޭނޭ އެ ގޮތަކަށް މި ގައުމުގެ ރައްޔިތުންގެ އާންމު ދިރިއުޅުމެއް ނުހިފެހެއްޓޭނެ. އިގްތިސޯދު ފުނޑި ރައްޔިތުން ބަނޑަށް ޖެހޭނެ ހާލަތަކަށް ނުގެން ދެވޭނެ، އެ ވިސްނުން ދޫކޮށްލުމަށް އަޅުގަނޑު އެދެނީ،" މިނިސްޓަރު ވިދާޅުވި އެވެ.\nއޭޑީބީގެ ފޯކާސްޓް ވަރަށް ބަނަ\nރާއްޖޭގެ މުޅި އިގުތިސޯދު ޓޫރިޒަމަށް ބަރޯސާވެފައި އޮންނަ އިރު، އިއްޔެގެ ބައްދަލުވުމުގައި އަލީ ވަހީދު ވިދާޅުވީ ވައިރަސް ފެތުރެން ފެށި ފަށުން ރާއްޖެއަށް 125،827 ބުކިން ކެންސަލް ކޮށްފައިވާ ކަމަށެވެ. އެންމެ ފުރަތަމަ ވައިރަސް ފެތުރެން ފެށުމާއެކު، ޓޫރިޒަމަށް ލިބޭ ގެއްލުމުގެ އަގު 600 މިލިއަނެއްހާ ޑޮލަރަށް އަރާނެ ކަމަށް އެ ދާއިރާގެ އިސް ފަރާތްތަކުން އަންދާޒާކުރި އެވެ. ނަމަވެސް، އެއީ އޭރު ކުރި އަންދާޒާ އެކެވެ.\nދުނިޔޭގެ އެކި ކަންކޮޅުތަކުގައި މިހާރު އެ ވައިރަސް ފެތުރި، ބޭރު ގައުމުތަކަށް ކުރާ ދަތުރުތައް އެކީގައިހެން ހުއްޓާލުމަށް ސަރުކާރުތަކުން އިލްތިމާސް ކުރަމުންދާ ދަނޑިވަޅެއްގައި، އެ އަންދާޒާ މިހާރު އިތުރުވުމަކީ ގަބޫލު ކުރެވޭ ހަގީގަތެކެވެ.\nއިގުތިސޯދީ ގެއްލުމާބެހޭ ގޮތުން ސަރުކާރުން އަދި މިހާތަނަށް ރަސްމީ އަންދާޒާއެއް ހާމަކޮށްފައިނުވި ނަމަވެސް، ރާއްޖެއަށް މިހާރު ކުރިމަތިވެފައިވާ ހާލަތު ކުރިއަށްއޮތް ހަ މަހެއްހާ ދުވަހަށް ދިގު ދެމިގެން ގޮސްފި ނަމަ، ރާއްޖޭގެ އިގުތިސޯދަށް ވަރަށް ބޮޑު އަސަރެއް ކުރާނެ ކަމަށް އިކޮނޮމިކް މިނިސްޓަރު ފައްޔާޒު އިސްމާއިލް ވެސް ދާދި ފަހުން ވަނީ ވިދާޅުވެފަ އެވެ.\nރާއްޖެއަށް އައި ޓޫރިސްޓުން ވީއައިއޭގައި:-- އަވަސް ފޮޓޯ\nވައިރަހުގެ ސަބަބުން އެކި ގައުމުތަކުގެ އިގުތިސޯދަށް ކޮށްފާނެ އަސަރުތަކުގެ ފޯކާސްޓެއް އޭޝިއަން ޑިވެލޮޕްމަންޓް ބޭންކް (އޭޑީބީ) އިން ވެސް ވަނީ ކޮށްފަ އެވެ. ވައިރަހުގެ ސަބަބުން ބައިނަލްއަގުވާމީ ދަތުރުފަތުރާއި، ވިޔަފާރިއަށް ކުރާނެ އަސަރުތަކަށް އޭޑީބީން އަންދާޒާކޮށްފައި ވަނީ ވަކި މުއްދަތުތަކަށް ބަލައިގެނެވެ.\nއެގޮތުން މުޅި ދުނިޔޭގެ އުފެންދުންތެރިކަމުގެ ނިސްބަތް 0.1 އާއި 0.4 ޕަސަންޓް ދަށަށް ދިޔުމާއެކު، 77 ބިލިއަނާއި 347 ބިލިއަނާ ދެމެދުގެ މާލީ ގެއްލުމެއް ކުރިމަތި ވެދާނެ ކަމަށް އޭޑީބީން ވަނީ ބުނެފަ އެވެ.\nއެ ބޭންކުން ރާއްޖެއަށް ހަދާފައިވާ ފޯކާސްޓަށް ބަލާއިރު، ވައިރަހާ ގުޅިގެން ދުނިޔޭގެ ހާލަތު ކުރިއަށްއޮތް ދެ މަސް ދުވަހަށް ދެމިގެންދިޔަ ނަމަވެސް، ޖީޑީޕީގެ 1.36 ޕަސަންޓް ދަށަށް ގޮސް، މާލީ ގެއްލުމުގެ އަގު 77 މިލިއަން ޑޮލަރަށް އަރާނެ އެވެ. މިހާލަތުގައި ތިން މަސް ހޭދަ ވެއްޖެނަމަ، އެ އަދަދު 2.05 ޕަސަންޓަށް އިތުރުވެ، މާލީ ގެއްލުން 109 މިލިއަން ޑޮލަރަށް އަރާނެ އެވެ.\nފައްޔާޒު މީގެ ކުރިން އިންޒާރު ދެއްވި ގޮތަށް، ވައިރަހުގެ އަސަރު ހަ މަސް ދުވަހަށް ދިގު ދެމިގެން ގޮސްފިނަމަ، އެ އަދަދުތައް ގާތްގަނޑަކަށް ދެ ގުނަވެ، އިގުތިސޯދީ ގެއްލުން 218 މިލިއަން ޑޮލަރަށް ވުރެ މަތިވެދާނެ ކަމަށް އޭޑީބީން ވެސް ލަފާކުރެ އެވެ.\nމީގެ ތެރެއިން އެންމެ ފާހަގަ ކުރަންޖެހޭ ކަމަކީ، ރާއްޖޭގެ އިގުތިސޯދުން ގެއްލިގެންދާނެ ކަމަށް ލަފާކުރާ އަދަދުގެ ދެ ބައިކުޅަ އެއްބަޔަށް ވުރެ ގިނަ އަދަދެއް ހިއްސާ ކުރަނީ ޓޫރިޒަމް ސިނާއަތް ހިމެނޭ ހިދުމަތުގެ ދާއިރާއިން ކަމެވެ.\nފިޔަވަޅުތައް އަވަސް ކުރަންޖެހޭ\nއަލީ ވަހީދު އިއްޔެ ވިދާޅުވީ ވަރަށް ހައްސާސީ ވާހަކަފުޅެކެވެ. ކޮރޯނާ ވައިރަސް ފެތުރުމެންދާ ގޮތަށް ބަލާއިރު އެ ވައިރަސް އަންނާނެ ސީދާ ގައުމެއް ނުވަތަ ސަރަހައްދެއް ޔަގީން ކުރެވެން ނެތް ވާހަކަ އެވެ. ވައިރަސް އަތުވެދާނެ ކަމުގެ ބިރަށް އެއާޕޯޓުތަކާއި ބަނދަރުތައް ބަންދު ކޮށްގެން، އެންމެން ގެއަށް ވަދެ ރަޖާލައިގެން ތިބެވޭނެ ފުދުންތެރިކަމެއް ރާއްޖެއަކު ނެތެވެ.\nޓޫރިޒަމަށް ބަރޯސާވެފައި އޮންނަ އޮތުން، އެއް ދުވަހަކުން ކުޑައެއް ނުކުރެވޭނެ އެވެ. ދުނިޔެއަށް ކުރިމަތިވާ މިފަދަ ކޮންމެ ހާލަތަކާއެކު ރާއްޖޭގެ އިގުތިސޯދަށް ކުރިމަތިވާ ނުރައްކާ ކުޑަކުރެވޭނީ، އެހެން ސިނާއަތްތައް ވަރުގަދަކޮށްގެނެވެ. އެކަމަކު މިއީ އެވާހަކަ ދައްކަންވީ ވަގުތެއް ނޫނެވެ.\nއަލީ ވަހީދު އިއްޔެ ބޭއްވި ނޫސްވެރިންގެ ބައްދަލުވުމުގައި ވާހަކަފުޅު ދައްކަވަނީ. -- ފޮޓޯ: އަހުމަދު އަޝްހާދު | އަވަސް\nމިހާރު ދައްކަންވީ މިހާރު ކުރެވޭނެ ކަންތައްތަކުގެ ވާހަކަ އެވެ. އެ ފިޔަވަޅުތަކަށް އަލީ ވަހީދު ވެސް އިއްޔެ ވަނީ ކޮންމެވެސް ވަރަކަށް އަލި އަޅުވާލައްވައިފަ އެވެ. މިނިސްޓަރު ވިދާލުވި ގޮތުގައި، ވައިރަހުގެ އަސަރު އެހާ ބޮޑަށް ނުކުރާ ގައުމުތަކުން ފަތުރުވެރިން ގެނެސް، ކެންސަލްވާ ބުކިންތައް ފޫބެއްދުމަށް ސަރުކާރުން މިހާރު ވެސް ވަނީ މަސައްކަތް ފަށައިފަ އެވެ.\nއޭގެ އިތުރުން، ވިޔަފާރިތަކަށް ލުއި ދެވޭނެ ގޮތެއް ހޯދުމަށް ސަރުކާރުން ހާއްސަ ޕެކެޖޭއް ތައްޔާރު ކުރުމަށް މަސައްކަތް ކުރެވެމުންދާ ކަމަށާއި އެ ކަމާ ގުޅޭ މަޝްވަރާތައް ހިނގަމުންދާ ކަމަށެވެ.\n"އަޅުގަނޑުމެން ވިޔަފާރިތަކަށް ލުއި ދޭނެ ގޮތެއްގެ ސްޓެމިއުލަސް ޕެކޭޖެއް ތައްޔާރު ކުރުމަށް ވެސް މަސައްކަތްތަކެއް ކުރެވެމުން މި ދަނީ. ސަރުކާރުން ވިޔަފާރިތަކަށް ދޭނެ ލުއިތަކާ ގުޅޭ ގޮތުން ސަރުކާރުގެ ކެބިނެޓްގެ އިކޮނޮމިކް ކައުންސިލުން ދަނީ އެމްއެމްއޭއާ އެކު މަޝްވަރާ ކުރެވެމުން." އަލީ ވަހީދު ވިދާޅުވި އެވެ.\nއަލީ ވަހީދު ވިދާޅުވީ ވިޔަފާރިތަކަށް ސަރުކާރާއި ބޭންކިން ނިޒާމުގެ ތެރެއިން ދެވޭނެ ލުއިތަކެއް ކަނޑައެޅުމާ ގުޅޭ ގޮތުން އެމްއެމްއާއެކު ބީއެމްއެލްއާއެކު ވެސް މަޝްވަރާ ކުރަމުންދާ ކަމަށެވެ. މި ގޮތުން އިންޓްރެސްޓް ރޭޓް ކުޑަ ކުރެވޭނެ ގޮތްތަކާއި ޖޫރިމަނާ ކުރުމުގައި ދެވޭނެ ލުއިތަކާ ގުޅޭ ގޮތުން މަޝްވަރާ ކުރެވޭނެ ކަމަށް އޭނާ ވިދާޅުވި އެވެ.\nއޭޑީބީން އަންދާޒާކޮށްފައިވާ ގޮތަށް، މިހާރު އޮތް ހާލަތުގައިވެސް އިގުތިސޯދީ ތަސައްވަރު އެހާމެ ބަނަ އެވެ. ޓޫރިޒަމް މިނިސްޓަރު ވެސް އިއްޔެ ވިދާޅުވި ފަދައިން، ފަތުރުވެރިން ނާންނަ ގޮތަށް ގައުމު ބަންދުކޮށްފިނަމަ އިގުތިސޯދުގެ މައި އިންޖީނު ހުއްޓޭނެ އެވެ. ވައިރަހުގެ ބިރުވެރިކަން ކިތަންމެ ބޮޑު ނަމަވެސް، ކޮންމެވެސް ގޮތެއް ހަދައިގެން ނަމަވެސް ރާއްޖޭގެ އިގުތިސޯދު ހިންގަންޖެހެ އެވެ. އެހެން ނޫން ނަމަ، ވައިރަހުގެ ނުރައްކަލެއް ވުރެ، ރާއްޖެއަށް ކުރިމަތިވާނެ ނުރައްކާ މާ ބޮޑުވާނެ އެވެ.\nދައުލަތުގެ ބަޖެޓް ޓޫރިޒަމް ޓޫރިސްޓް އެރައިވަލް + އޭސިއަން ޑިވެލޮޕްމެންޓް ބޭންކް މިނިސްޓްރީ އޮފް ޓޫރިޒަމް އިގްތިސޯދު ކޮރޯނާ ވައިރަސް ކޮވިޑް-19\nއޮން އެރައިވަލް ވިސާ ދިނުން ހުއްޓާލަނީ


vnews - Enme fahun Bengaluru FC Male' athuvejje\nއެންމެ ފަހުން ބެންގަލޫރު އެފްސީ މާލެ އަތުވެއްޖެ\nބެންގަލޫރު އެފްސީގެ ކުޅުންތެރިން އެއާޕޯޓުގައިިިި---\nއޭއެފްސީ ކަޕު ކޮލިފައިން ބުރުގެ ފުރަތަމަ ލެގިގެ މެޗަށް އިންޑިއާގެ ފުޓްބޯޅައިގެ ގަދަ ބާރު ބެންގަލޫރު އެފްސީ މީގެ ކުޑައިރުކޮޅެއްގެ ކުރިން މާލެ އަތުވެއްޖެއެވެ.\nއެޓީމް މާލެ އައިސްފައި މިވަނީ، އެޓީމުގެ ސަލާމަތީ ކަންކަން ފުރިހަމައަށް ދޭނެ ކަމުގެ ޔަގީންކަން ރާއްޖޭގެ ގައުމީ ދިފާއީ ބާރުން ދީފައިވާ ކަމަށް އޭޝިއާގެ މައި ފުޓްބޯޅަ އިދާރާ (އޭއެފްސީ) އިން އެޓީމަށް އެންގުމުންނެވެ.\nއިންޑިއާގެ ފުޓްބޯޅައިގެ ގަދަބާރު ބެންގަލޫރު އެފްސީ މާލެ އާއިރު، މިޓީމް މާލޭގައި ކުޅޭ މެޗުގައި މިމަހުގެ 13 ވަނަ ދުވަހުގެ ރޭ ނިކުންނާނީ ދިވެހި ފުޓްބޯޅައިގައި މިފަހަކަށް އައިސް ވިދަމުން އަންނަ ޓީސީ ސްޕޯޓްސް ކުލަބާއެވެ.\nދިވެހި ސަރުކާރުން މިމަހުގެ ފަސް ވަނަ ދުވަހު 15 ދުވަހަށް ކުއްލި ނުރައްކަލުގެ ހާލަތު އިއުލާންކޮށްފައި ވީ ނަމަވެސް އޭއެފްސީ އަށް މި މެޗު މާލޭގައި ކުރިއަށްގެންދެވޭނެ ކަމުގެ ޔަގީންކަންދީ އެމްއެންޑީއެފް އިން ވަނީ ސިޓީއެއް ފޮނުވައިފަ އެވެ.\nއިންޑިއާގެ ބެންގަލޫރު އެފްސީއާއި ޓީސީ ވާދަކުރާ އޭއެފްސީ ކަޕުގެ ކޮލިފައިން ފުރަތަމަ ލެގު މިމަހުގެ 13 ވަނަ ދުވަހު މާލޭގައި އޮންނައިރު ދެވަނަ ލެގު އޮންނާނީ މިމަހުގެ 20 ވަނަ ދުވަހު އިންޑިއާގެ ބެންގަލޫރުގައެވެ. ދެ ލެގުން ކުރި ލިބޭ ޓީމަކަށް އޭއެފްސީ ކަޕުގެ ގްރޫޕް ސްޓޭޖުން ޖާގަ ލިބޭނެ އެވެ. އެ ގްރޫޕުގައި ހިމެނެނީ ރާއްޖޭގެ ނިއު ރޭޑިއަންޓާއި އިންޑިއާގެ އައިޒޯލް އެފްސީ އަދި ބަންގްލަދޭޝްގެ ޑާކާ އަބަހާނީ އެވެ.\nބެންގަލޫރު އެފްސީ އަކީ އިންޑިއާގައި މިވަގުތު ކުރިއަށްދާ އިންޑިއަން ސުޕަ ލީގުގެ އެއް ވަނައިގައި އޮތް ޓީމެވެ.\nއޭއެފްސީ ކަޕްގެ ޕްލޭއޮފް ބުރުގެ ފުރަތަމަ ލެގުގައި ޓީސީ އާއި ބެންގަލޫރު އެފްސީ ކުޅޭ މެޗު ކުރިއަށް ގެންދިއުމަަށް އެއްވެސް ހުރަހެއް ނެތް ކަމަށް ގައުމީ ފުޓްބޯޅަ އިދާރާއިން ވެސް ވަނީ ބުނެފައެވެ.


WHO in covid variant dhene ganna machine eh hadhiyaa kohfi - One Online\n6 އެޕްރީލް 2022، ޑަބްލިޔުއެޗްއޯއިން ކޮވިޑް ވޭރިއަންޓް ދެނެގަންނަ މެޝިން ހަދިޔާ ކުރުމަށް ބޭއްވި ރަސްމިއްޔާތު ތެރެއިން ----ފޮޓޯ: ހެލްތް މިނިސްޓްރީީ\nޑަބްލިޔުއެޗްއޯއިން ކޮވިޑު ވޭރިއަންޓް ދެނެގަންނަ މެޝިނެއް ހަދިޔާކޮށްފި\nވޮލްޑް ހެލްތް އޯގަނިޒޭޝަން (ޑަބްލިޔުއެޗްއޯ) އިން ކޮވިޑު ވޭރިއަންޓް ދެނެގަންނަ ޖީން ސީކުއެންސް މެޝިނެއް ރާއްޖެއަށް ހަދިޔާކޮށްފިއެވެ.\nހެލެތް މިނިސްޓްރީގައި މިއަދު ބޭއްވި ހާއްސަ ރަސްމިއްޔާތެއްގައި ޖީން ސީކުއެންސް މެޝިން ޑަބްލިޔުއެޗްއޯގެ ފަރާތުން ރާއްޖެއަށް ހަދިޔާކުރެއްވީ އެ ޖަމިއްޔާއިން ރާއްޖެއަށް ކަނޑައަޅާފައިވާ ރެޕްރެޒިންޓިވް ޑރ. ނާޒްނީން އަންވަރެވެ. ރާއްޖޭގެ ފަރާތުން މެޝިނާ ހަވާލުވެލެއްވީ ހެލްތު މިނިސްޓަރު އަހުމަދު ނަސީމެވެ.\nޖީން ސީކުއެންސް މެޝިން ހަދިޔާކުރުމަށްފަހު ޑަބްލިއުއެޗްއޯ މޯލްޑިވްސް އިން ބުނީ، އެ ޓެކްނޮލޮޖީގެ ސަބަބުން ކޮވިޑްގެ ވޭރިއަންޓްތައް ދައުރުވާ މިންވަރު ދެނެގަތުމުގެ ގާބިލުކަން ލިބިގެންދާނެ ކަމަށެވެ. އަދި އޭގެ ސަބަބުން ޓެސްޓު ހަދަންދާ ހަރަދުވެސް ބޮޑުތަނުން ކުޑަކުރެވިގެންދާނެ ކަމަށެވެ.\nޑަބްލިއުއެޗްއޯ މޯލްޑިވްސްއިން ބުނީ ޖީން ސީކުއެންސިންގެ ކެޕޭސިޓީ އިތުރުކުރުމުގެ ސަބަބުން ކޮވިޑްގެ އިތުރުން އިންފްލުއެންޒާ، ހިމަބިހި ފަދަ ނުރައްކާތެރި އެހެން ބަލިތައް ފެތުރުން ހުއްޓުވައި ކޮންޓްރޯލް ކުރުމަށް މަގުފަހިވާނެ ކަމަށެވެ.\nރާއްޖެއިން މީގެ ކުރިން ޖީން ސީކުއެންސިންއަށް ސާމްޕަލް ފޮނުވީ އިންޑިއާގެ އައިޖީއައިބީ ލެބަށެވެ. އިންޑިއާއިން ނަތީޖާ ލިބެން ގާތްގަނޑަކަށް ދޭއް ނުވަތަ ތިން ހަފުތާ ހޭދަވާއިރު، ރާއްޖޭގައި ޓެސްޓިން ކެޕޭސިޓީ ގާއިމުކުރެވުމާއެކު، ނަތީޖާ ލިބުން އަވަސް ވެގެންދާނެއެވެ.\nޖީން ސީކުއެންސިން އިން ކޮވިޑް ފެތުރޭ މިންވަރު ބެލުމާއި ވައިރަސްގެ އެކްޓިވިޓީ އަދި އިވޮލިއުޝަން މޮނިޓަރު ކުރުމާއި ބަލިމަޑުކަން ކޮންޓްރޯލް ކުރުމަށް އެހީތެރިވެދޭނެއެވެ.\nގުޅޭ ޓެގު މިނިސްޓްރީ އޮފް ހެލްތް ވޯލްޑް ހެލްތް އޯގަނައިޒޭޝަން ކޮވިޑް 19 އަހުމަދު ނަސީމް (ކެރަފާ ނަސީމް)


Bilbao aa eku Williams9aharah soi kohfi\nބިލްބާއޯ އާއެކު ވިލިއަމްސް ނުވަ އަހަރަށް ސޮއި ކޮށްފި\nއެތުލެޓިކް ކުލަބު ބިލްބާއޯ އާއެކު އެ ޓީމުގެ ފޯވަޑް އިނާކީ ވިލިއަމްސް، ނުވަ އަހަރަށް ދިގު ދެމިގެންދާ އެއްބަސްވުމެއްގައި ސޮއި ކޮށްފި އެވެ.\nވިލިއަމް، 25 އެތުލެޓިކް ކުލަބާ އެކު ކުރިން ހަދާފައިވާ އެއްބަސްވުން ހަމަވާނީ 2025 ވަނަ އަހަރު އެވެ. މިހާރު ހެދި އެއްބަސްވުމުގައި ވާގޮތުން 2028 ވަނަ އަހަރުގެ ނިޔަލަށް އެ ޓީމުގެ ވިލިއަމްސް މަޑު ކުރާނެ އެވެ. އަދި އެއްބަސްވުމުގެ ދަށުން އޭނާ ގެންދަން އެހެން ކުލަބަކުން ބޭނުން ނަމަ 108 މިލިއަން ޔޫރޯ އާއި 135 މިލިއަން ޔޫރޯ ދެމެދުގެ އަގެއް ދައްކަން ޖެހޭނެ އެވެ.\nއެތުލެޓިކް ކުލަބާއެކު، ވިލިއަމް ހެދި އެއްބަސްވުމަކީ ފުޓްބޯޅަ ކުޅުންތެރިޔަކު ކުލަބަކާއެކު ހެދި ދުނިޔޭގެ ދެ ވަނަ އަށް އެންމެ ދިގު މުއްދަތުގެ އެއްބަސްވުމެވެ. ރެއާލް ބެޓިސް އަށް ކުޅުނު ބްރެޒިލްގެ ވިންގާ ޑެނިލްސަން ވަނީ 1998 ވަނަ އަހަރު ބެޓިސްއާ އެކު 10 އަހަރަށް ދިގު ދެމިގެން ދިޔަ އެއްބަސްވުމެއް ހަދާފަ އެވެ.\nސްޕެއިންގެ ގައުމީ ޓީމަށް އެއް މެޗު ކުޅެފައިވާ ވިލިއަމްސްގެ ގޯލް ޖެހުމުގެ ރޭޓުގައި އެންމެ ރަނގަޅު ސީޒަނަކީ މިދިޔަ ސީޒަނެވެ. އެތުލެޓިކް ކުލަބާ 2014 ވަނަ އަހަރު ގުޅުނު ފޯވަޑް، މިދިޔަ ސީޒަންގެ 38 މެޗުގައި 13 ލަނޑު ޖެހި އެވެ.\n"އުންމީދަކީ މި ކުލަބާއެކު ބޮޑެތި ކާމިޔާބުތަކެއް ހޯދުން، އަހަރެން ބޭނުން މި ކުލަބަކީ ބޮޑު ކުލަބެއްގެ ގޮތުގައި ފެންނަން،" އެއްބަސްވުން އާ ކުރުމަށް ފަހު ވިލިއަމްސް ބުންޏެވެ. "ކަލޭމެންނަށް ވެސް ފެންނާނެހެން މި ކުލަބަކީ އަހަރެންގެ ގެ، މިތަނުން އަހަންނަށް ހުރިހާ އެއްޗެއް ހޯދައިދޭ، އަހަންނަށް އިހްސާސް ކުރެވެނީ މީ އަހަރެންގެ ގެ ކަމަށް."\nއިނގިރޭސި ޓްރާންސްފާގެ އެންމެ ފަހު ދުވަހު، ވިލިއަމްސް އާއި މެންޗެސްޓާ ޔުނައިޓަޑާ ގުޅުވައި ޓްރާންސްފާގެ އަޑުތައް ފެތުރި އެވެ.\nއެވޯޑަކަށް ނުވިސްނަން: އޮބްލެކް\nޓިމޯ ވާނާ ޗެލްސީއަށް ބަދަލުވާން އެއްބަސްވެއްޖެ\nމެރަޑޯނާގެ ކުލަބުން އޭނާގެ ކޮންޓްރެކްޓް އާ ކޮށްފި\nދޭންވީ އަދަބެއް ނޫން، ތަރުހީބު: ފީފާގެ ރައީސް


SunOnline: Chinese cuisine world championship ge judge inge panel gai dhivesseh!\ndate_range ބުރާސްފަތި 16 ޖުލައި 2020\nޗައިނީސް ކުޒީން ވޯލްޑު ޗެމްޕިއަންޝިޕުގެ ޖަޖުންގެ ޕެނަލުގައި ދިވެއްސެއް!\nޝަފްނާ ހުސައިން 23 Aug 2019, 16:52\nޗައިނާގައި ބާއްވާ ބައިނަލްއަގުވާމީ ޝެފުންގެ މުބާރާތެއް ކަމަށްވާ "އިންޓަނޭޝަނަލް ޗައިނީޒް ކުޒީން ވޯލްޑް ޗެމްޕިއަންޝިޕް" ގެ ފަނޑިޔާރުންގެ ޕެނަލުގައި ދިވެހި ކައްކާއެއް ހިމެނިއްޖެއެވެ.\nފަސްވަނަ ޗައިނީޒް ކުޒީން ވޯލްޑް ޗެމްޕިއަންޝިޕްގެ ފަނޑިޔާރެއްގެ ގޮތުގައި ހިމެނިފައި ވަނީ ޝެފް އިސްހާގް ސޯލިހެވެ. މިއީ މިފަދަ ބޮޑު ބައިނަލްއަގުވާމީ މުބާރާތެއްގައި ފުލް ޖަޖެއްގެ ގޮތުގައި ދިވެއްސަކު މަސައްކަތް ކުރާ ފުރަތަމަ ފަހަރު ކަމަށް ޝެފް ގިލްޑް އޮފް މޯލްޑިވްސް އިން މައުލޫމާތު ދެއެވެ.\nއިސްހާގް އަކީ ޕެރަޑައިސް އައިލެންޑް ރިސޯޓުގެ އެގްޒެކެޓިވް ޝެފެވެ. މުބާރާތުގެ ފަނޑިޔާރެއްގެ އިތުރަށް، މުބާރާތުގައި ބައިވެރިވާ ދިވެހި ޓީމުގެ ޝެފުންގެ ޓީމުގެ މެނޭޖަރަކީވެސް އިސްހާގް އެވެ.\nޝެފު އިސްހާގު ފަނޑިޔާރުކަން ކުރުމަށް ހަމަޖެހިފައިވަނީ އިންޑިވިޖުއަލް އިވެންޓުތަކުގައެވެ. ޝެފު އިސްހާގަކީ އެންމެ ފުރަތަމަ ބީ ލައިސެންސު ލިބުނު ދިވެހި ފަނޑިޔާރު ކަމަށާއި، މިއީ ޝެފުންނަށް ކުރިއެރުން ލިބެމުން އަންނަކަމުގެ ރަމުޒެއް ކަމަށް ޝެފްސް ގިލްޑް އޮފް މޯލްޑިވްސް އިން ބުނެއެވެ.\nއިސްހާގް އާއެކު މުބާރާތުގެ ފަނޑިޔާރުންގެ ޕެނަލުގައި ދުނިޔޭގެ އެކި ހިސާބުތަކުގެ ޝެފުން ބައިވެރިވާނެއެވެ.\nމިއީ ރާއްޖެއިން އެ މުބާރާތުގައި ބައިވެރިވާ ފުރަތަމަ ފަހަރު ކަމަށް ވާއިރު، މުބާރާތުގައި ރާއްޖެއިން ބައިވެރިވަނީ ޝެފްސް ގިލްޑް އޮފް މޯލްޑިވްސްގެ ފަރާތުންނެވެ.\n"އިންޓަނޭޝަނަލް ޗައިނީޒް ކުޒީން ވޯލްޑް ޗެމްޕިއަންޝިޕް" ގައި ބައިވެރިވާ ދިވެހި ޝެފުންގެ ޓީމް\nމީގެ ފަސް އަހަރު ކުރިން އުފެދުނު ޝެފްސް ގިލްޑް އޮފް މޯލްޑިވްސް އަކީ ޝެފުންގެ ކުރިއެރުމަށް މަސައްކަތްކުރާ ޖަމިއްޔާއެކެވެ. މިހާތަނަށް އެ ޖަމިއްޔާގެ ދެ މެމްބަރަކަށް ވަނީ ވޯލްޑު އެސޯސިއޭޝަންގެ ބީ ލައިސަންސް ޖަޖުކަން ލިބިފައެވެ.\nއަދި އިތުރު ޝެފަކު އެޕުރޫވުމުގެ މަގުމަތީގައި ވާއިރު އިތުރު ހަތަރު ރުކީ ޖަޖުންވެސް ލައިސެންސު ހޯދުމަށްޓަކައި ފުރިހަމަކުރަންޖެހޭ އިޖުރާއަތުތައް ފުރިހަމަކުރަމުން އަންނަކަމަށް ޝެފްސް ގިލްޑް އޮފް މޯލްޑިވްސް އިން ބުނެއެވެ.\n"އިންޓަނޭޝަނަލް ޗައިނީޒް ކުޒީން ވޯލްޑް ޗެމްޕިއަންޝިޕް" އޮންނާނީ މިމަހުގެ 21 އިން 24 ވަނަ ދުވަހުގެ ނިޔަލަށް ޗައިނާގެ ދާލިއަން ސިޓީގައެވެ. މުބާރާތް ކުރިއަށް ގެންދަން ނިންމާފައި ވަނީ ދެބަޔަކަށް ބަހާލައިގެންނެވެ. އެއީ ޓީމު އިވެންޓް އަދި އިންޑިވިޖުއަލް އިވެންޓުތަކުގައި ޝެފުންނަށް ބައިވެރިވެވޭގޮތަށެވެ.\nއެ މުބާރާތުގައި ބައިވެރިވާ ދިވެހި ޝެފުންނަކީ ޓީމުގެ ލީޑަރުގެ ގޮތުގައި އޮއިޝީ ރެސްޓޯރަންޓުގެ އޯނަރު އަހްމަދު ފަތީން، ފާރުފުށި މޯލްޑިވްސްގެ ޝެފް މުހައްމަދު އާދިލް، ފޯ ސީޒަންސް މޯލްޑިވްސް ލަނޑާ ގިރާވަރު ރިސޯޓުގެ ޝެފް އަހްމަދު މާޒިމް، މަލަހިނި ކުޑަބަނޑޮސް ރިސޯޓުގެ ޝެފް ރިއްފަތު މުހައްމަދު، ބަރޮސް މޯލްޑިވްސްގެ ޝެފް އިބްރާހިމް ނާތިފް އަދި ކަލިނަރީ ކޮންސަލްޓަންޓު އިބްރާހިމް ނައީމެވެ.\nޗައިނީޒް ކުއިޒީން ވޯލްޑް ޗެމްޕިއަންޝިޕްއަކީ 2014 ވަނަ އަހަރުން ފެށިގެން ކޮންމެ ދެ އަހަރަކުން އެއް އަހަރު ބާއްވަމުން އަންނަ މުބާރާތެކެވެ. މި މުބާރާތް އިންތިޒާމްކުރަނީ ޗައިނީސް ޝެފުސް އެސޯސިއޭޝަންގެ ފަރާތުންނެވެ. މި މުބާރާތަކީ ޗައިނާގެ ރަހަތަކަށް ހާއްސަކޮށްގެން ދުނިޔޭގެ ފެންވަރުގައި ބާއްވާ މުބާރާތްތަކުގެ ތެރެއިން ވޯލްޑް އެސޯސިއޭޝަން އޮފް ޝެފް ސޮސައިޓީން ގަބޫލްކުރާ ހަމައެކަނި މުބާރާތެކެވެ.\nމި މުބާރާތް ބޭއްވުމުގެ މައިގަނޑު މަގްސަދަކީ ދުނިޔޭގެ އެކި ކަންކޮޅުތަކުގައި ޗައިނާގެ ކެއުންތައް ޕްރޮމޯޓްކުރުމެވެ.\nގޭގައި ހުރެގެން މަހާގެ ރެސިޕީތައް އަޖުމަބަލައިލާ!\nވަނަ ހޯދި ޝެފުންނަށް މަޖިލީހުން މަރުހަބާ ކިޔައިފި\nކަލިނަރީ އޮލިމްޕިކްސްގައި ރާއްޖެއަށް ރަނާއި ރިހީގެ މެޑަލް!


Covid ge kankamah midhiya hafthaa ge therey gai 77 Million Rufiyaa haradhu koffi - One Online\n2 ސެޕްޓެމްބަރ 2020، ހުޅުމާލެ، ކޯވިޑް-19އަށް ޕޮޒިޓިވް ވާ މީހުންނަށް ފަރުވާ ދިނުމަށް ސަރުކާރުން ހުޅުމާލޭގައި ހަދާފައިވާ މެޑިކަލް ފެސިލިޓީގައި މަސައްކަތްކުރާ މުވައްޒަފެއް -- ފޮޓޯ: އެޗްއީއޯސީ\nކޮވިޑުގެ ކަންކަމަށް މިދިޔަ ހަފްތާގެ ތެރޭގައި 77 މިލިއަން ރުފިޔާ ހަރަދުކޮށްފި\nކޮވިޑް 19 އިން ރައްކާތެރިވުމަށާއި އެ ބައްޔާ ގުޅިގެން ކުރިމަތިވެފައިވާ އެކިއެކި ކަންކަމަށް މިދިޔަ ހަފްތާގެ ތެރޭގައި 77 މިލިއަން ރުފިޔާ ހަރަދުކޮށްފި އެވެ.\nމިދިޔަ ހަފުތާގެ ބުރާސްފަތި ދުވަސް (24 ސެޕްޓެމްބަރު)އާ ހަމައަށް ސަރުކާރުން ކޮށްފައިވާ ހަރަދުތަކުގެ ތަފްސީލާއެކު ފިނޭންސް މިނިސްޓްރީން އާންމުކުރި ތަފާސް ހިސާބުތަކުގައިވާ ގޮތުން، ޑިސެމްބަރު 10 އިން ޑިސެމްބަރު 17 ވަނަ ދުވަހާ ހަމައަށް ސިއްހީ ކަންކަމަށް ސަރުކާރުން ހަރަދުކޮށްފައިވަނީ 1.36 ބިލިއަން ރުފިޔާ އެވެ.\nނަމަވެސް ޑިސެމްބަރު 17 އިން 24 ވަނަ ދުވަހާ ހަމައަށް އިތުރު 10.8 މިލިއަން ރުފިޔާ ހަރަދުކޮށް، ސިއްހީ ކަންކަމަށް ކުރި ހަރަދު ވަނީ 1.37 ބިލިއަން ރުފިޔާ އަށް އަރައިފަ އެވެ. މިއީ އޭގެ ކުރީ ހަފުތާއާ އަޅައިބަލާއިރު 0.8 ޕަސެންޓްގެ އިތުރުވުމެކެވެ.\nމިދިޔަ ހަފްތާގެ ތެރޭގައި އެންމެ ބޮޑު ހަރަދެއް ކޮށްފައިވަނީ ހެލްތު މިނިސްޓްރީންނެވެ. އެ މިނިސްޓްރީން 8.1 މިލިއަން ރުފިޔާ ހަރަދުކޮށްފައިވެ އެވެ. އައިޖީއެމްއެޗުން 1.1 މިލިއަން ރުފިޔާ ހަރަދުކޮށްފައިވާއިރު، ފުލުހުން ވަނީ 6.9 މިލިއަން ރުފިޔާ ހަރަދުކޮށްފަ އެވެ.\nމިދިޔަ ހަފުތާގެ ތެރޭގައި ނެޝަނަލް ޑިޒާސްޓާ މެނޭޖްމަންޓް އޮތޯރިޓީން ކުރި ހަރަދު ވަނީ 5.3 މިލިއަން ރުފިޔާ ދަށްވެފަ އެވެ. އަދި ޓޫރިޒަމް އެކްޓިވިޓީސް އިމްޕްލިމެންޓޭޝަން ފަންޑުންނާއި ޓޫރިޒަމް މިނިސްޓްރީން ކުރި ހަރަދު ވަނީ ދެ ލައްކަ ރުފިޔާ މަދުވެފަ އެވެ.\nކޮވިޑާ ގުޅިގެން އިގުތިސޯދަށް އެހީވާން ސަރުކާރުން އިއުލާނު ކުރި 2.5 ބިލިއަން ރުފިޔާގެ ރިލީފް ޕެކޭޖުގެ ދަށުން މިދިޔަ ހަފްތާގެ ބުރާސްފަތި ދުވަހާ ހަމައަށް ދޫކޮށްފައިވަނީ 1.46 ބިލިއަން ރުފިޔާ އެވެ.\nއެއީ އޭގެ ކުރީ ހަފުތާއަށްވުރެ 66.4 މިލިއަން ރުފިޔާގެ އިތުރުވުމެކެވެ. އެއީ އިންކަމް ސަޕޯޓް އެލަވެންސް ދިނުމަށް ދޫކުރި 38.9 މިލިއަން ރުފިޔާ އަކާއި ކަރަންޓް ބިލުން ޑިސްކައުންޓް ދިނުމަށް ދޫކުރި 27.4 މިލިއަން ރުފިޔާ ކަމަށް ފިނޭންސް މިނިސްޓްރީން ބުނެ އެވެ.\nގުޅޭ ޓެގު މިނިސްޓްރީ އޮފް ފިނޭންސް އެންޑް ޓްރެޜަރީ ކޮވިޑް 19 ކޮވިޑް ރިލީފް ލޯނު އިންކަމް ސަޕޯޓް އެލަވަންސް


MECFF2019: Mubaaraathuge Final Match Mirey!\nމުބާރާތުގެ ފައިނަލް މެޗު މިރޭ!\nއެމްއީސީ ފުޓްސަލް ފިއެސްޓާގެ ފައިނަލް މެޗު މިރޭ ކުޅޭނެއެވެ. ހަވާސް އެސްސީ އަދި ބުންވަރު އެފްސީ ބައްދަލުކުރާ މި މެޗު ފެށުމަށް ހަމަޖެހިފައިވަނީ މިރޭ 22:00 ގައެވެ. މިދެޓީމްވަނީ މީގެ ކުރިން ގުރޫޕް ސްޓޭޖުގައި ބައްދަލުކޮށްފައެވެ. އެ މެޗް2–0ގެ ނަތީޖާއަކުން ކާމިޔާބުކުރީ ބުންވަރު އެފްސީއެވެ.\nބުންވަރު އަދި ރޯވާސް ބައްދަލުކުރި މެޗުގެ ތެރެއިން\nއެންމެ ފަހުގެ މުބާރާތުގެ ގުރޫޕް ސްޓޭޖުން ކެޓިނަމަވެސް، ޓީމް ވަރުގަދަކޮށް ބުންވަރު އެފްސީ މުބާރާތުގެ ފައިނަލްގެ ޖާގައެއް ހޯދީ ސެމީފައިނަލްގައި ރޯވާސް އެފްސީ6–2ގެ ނަތީޖާއަކުން ބަލިކުރުމަށްފަހު އެވެ. ބުންވަރު އެފްސީގެ ކޯޗު ބަޝީރު އެމް.ޓީއާއި ވާހަކަ ދައްކަމުން ބުނީ ސެމީފައިނަލް މެޗުގައި ކުދިކުދި މިސްޓޭކްތަކެއް ހެދުނު ނަމަވެސް ޖުމްލަ ގޮތެއްގައި ޓީމުގެ ކުޅުމާއި ދޭތެރޭ ހިތްހަމަ ޖެހޭކަމަށެވެ. އަދި ޓީމް އޮތީ ފައިނަލް މެޗަށް ވަރަށް ރަނގަޅަށް ތައްޔާރުވެފައި ކަމަށާއި އަދި ސަޕޯޓަރުން ކުރިއެކޭވެސް އެއްގޮތަށް ސަޕޯޓުކޮށްދިނުމަށް ކޯޗު ވަނީ އެދިފައެވެ. އަދި ޓީމް ނިކުންނާނީ ﷲގެ އިރާދަފުޅާއިއެކު ތަށި ހޯދަން ކަމަށް ކޯޗު ބަޝީރު ބުންޏެވެ.\nހަވާސް އަދި ތަންގަނޑު އެފްސީ ބައްދަލުކުރި މެޗުގެ ތެރެއިން\nހަވާސް އެސްސީ ފައިނަލްގެ ޖާގައެއް ހޯދީ ސެމީފައިނަލްގައި އެންމެ ފަހުގެ ޗެމްޕިއަން ތަންގަނޑު އެފްސީ ބަލިކުރުމަށްފަހުއެވެ. މި މެޗު ހަވާސް ކާމިޔާބުކުރީ3– 1 ގެ ނަތީޖާއަކުންނެވެ. މެޗުގެ ކުރިން އެމްޓީއާއި ވާހަކަ ދައްކަމުން ހަވާސް އެސްސީގެ ކޯޗް އަދުހަމް ބުނީ ސެމީފައނަލަށް ނިކުތީ ފުރިހަމަ އިތުބާރާއި އެކުކަމަށާއި އަދި ފެނިގެން ދިޔައީ މި މުބާރާތުގައި ހަވާސްގެ ފަރާތުން ފެނުނު އެންމެ މޮޅު ކުޅުން ކަމަށެވެ. އަދި ޓީމްގައި ކުދި ކުދި އިންޖަރީގެ މައްސަލަތަކެއް ހުރިނަމަވެސް ފައިނަލް މެޗަށް ނުކުންނައިރު ހުރިހާ ކުޅުންތެރިން ފިޓްވާނެ ކަމުގެ ޔަގީންކަން އެބަ އޮތް ކަމަށާއި ޓީމް އޮތީ ފުރިހަމައަށް ތައްޔާރުވެފައިކަމަށް އަދުހަމް ބުންޏެވެ. އަދި އަދުހަމް ވަނީ ސަޕޯޓަރުން ކުޅިވަރުގެ ރޫހާއި އެއްގޮތަށް ކުރީ މެޗުތަކެކޭ އެއްފަދައިން މެޗުގެ ފަހު ވަގުތާއި ޖެހެންދެން ސަޕޯޓުކޮށްދިނުމަށް އެދިފައެވެ. އަދި މިހާތަނަށް ސަޕޯޓަރުން ކޮށްދީފައިވާ ފުރިހަމަ ސަޕޯޓަށް އަދުހަމް ވަނީ ޝުކުރުއަދާކޮށްފައެވެ. މިރޭގެ ފައިނަލް މެޗުވެސް މީދޫ ޓައިމްސްގެ ފޭސްބުކު ޕޭޖުން ލައިވް ކުރުމަށްވަނީ ހަމަޖެހިފައެވެ. މި މުބާރާތުގެ މެއިން ސްޕޮންސަރއަކީ ލިޓަސްއެވެ. މީޑިއާ ޕާރޓްނަރަކީ މީދޫ ޓައިމްސްއެވެ.


ސަންޕާ – ލޫކަސްޖަލީލް\nޖެނުއަރީ 1915، ބ. ކުޑަރިކިލު\nފަތިހުގެ ހާލާއިއެކު ސަންޕާފުޅަށް ހޭލެވިއްޖެއެވެ. އެނދުމަތިން ތެދުވެ ކިޑިކީން ބޭރު ބަލާލަން ހިނގައިގަތްތަނާ ލޮލުގައި އަޅައިގަތީ ބިންމައްޗަށް އެއްލާލައިފައި އޮތް އޮޅާފައިވާ ފަތްކޮޅެކެވެ. ހައިރާންވެ ހުރެ ސަންޕާފުޅު ފަތްކޮޅު ނިއުޅާ ކިޔަން ފެށިއެވެ.\nދެ ލަފްޒެވެ. ލިޔެފައިވަނީ ފައިކަށި ދިގު ތާނައިންނެވެ. ސަންޕާފުޅު ހިތާ ހިތާ ސުވާލުކޮށްލިއެވެ. މި ފަތިހުގެ ވަގުތު މި ފަތްކޮޅު މިތަނަށް ލީ ކާކުބާއެވެ؟ ނިދަން ދިޔައީ ކިޑިކީ ފޮތިގަނޑު ދަމާފައެވެ. ފަތްކޮޅު ބޭއްވުމަށް ފަހު ސަންޕާފުޅު ގިފިއްޔާއި ދިމާއަށް ހިނގައިގަތެވެ. ނަމާދުން އަވަދިވެގެން އަންމާފޮތުން3ސޫރަތް ކިޔަވާ ހަތިމު ބާއްވާފައި ސަންޕާފުޅު ދިޔައީ ހެނދުނަށް ސައި ތައްޔާރުކުރުމަށް ބަދިގެއަށެވެ.\n” ދަރިފުޅާ ސަންޕާޅާ! ކުރާ ކެކިއްޖެތަ؟”\nމަންމަ ގޭތެރެއިން ގޮވާލިއަޑު އިވުނެވެ.\n“އާން. މަންމާ! މިހާރު ފެން ހޫނު ވެއްޖެ. މާނިޔާމަސް ރިހަ ތެލި ހޫނު ކުރަން މި އުދަނީ”\nކުރާ އުނދުން މަތިން ބާލާ ރިހަތެލި ހޫނުކުރަން އުދުމަށް ފަހު ސަންޕާފުޅު އުނދޯލި ގެއާ ދިމާއަށް ހިނގައިގަތެވެ. ކުއްލިއަކަށް ހަނދާންވީ ހެނދުނު ކޮޓަރިން ފެނުނު ފަތްކޮޅު މަތިންނެވެ. ސަންޕާފުޅު އަވަހަށް ނިދާ ކޮޓަރިއަށް ގޮސް ފަތްކޮޅުނަގާ ޖޯލީގައި ހަމަޖެހިލައިގެން އިނދެ ވިސްނަންފެށިއެވެ. ފަތްކޮޅުގައި ފުރަތަމަ ސުވާލަކަށް އަހާފައިވަނީ:\nސަންޕާފުޅު ހުސްކަމެއްގެ ތެރެއަށް ގެއްލުނެވެ. އަހަރެންނަކީ ކެޔޮޅު މުހައްމަދު ފުޅުގެ ސަންޕާފުޅެވެ. މިއަށް ވުރެ ބޮޑަށް ކިޔާދޭކަށް އަހަރެންނަކަށް ނޭނގެއެވެ. އަހަރެންނަށް ކަތްދާދީ ކީ ނަމަ އަހަރެން ވާނީ ހަމަ އަހަރެންނަށް ހެއްޔެވެ؟ ނުވަތަ އެހެން މީހަކަށް ހެއްޔެވެ؟ ބައްޕަ ބުނި ހަނދާނެއްވެއެވެ. ފުރަތަމަ އަހަރެންނަށް ކިޔަން އުޅުނީ ހައްވާފުޅެވެ.\nކޮޓަރިއަށް ވަދެ ލޯގަނޑު ކުރިމަތީ ސަންޕާފުޅު ހުއްޓުނެވެ. ލޯގަނޑުން ފެންނަ ސޫރައަށް ބަލަން ހުރެ ސަންޕާފުޅަށް ބުނެވުނެވެ. ” ތިބާއީ އަހަރެން”\nފަތްކޮޅުގައި އިތުރު އެއްޗެއް ލިޔެފައިވޭތޯ ސަންޕާފުޅު ބަލަން ފެށިއެވެ. ކުދި އަކުރު ތަކަކުން ލިޔެފައިވާ އިތުރު ދެ ސުވާލު ސަންޕާފުޅުގެ ލޮލުގައި އަޅައިގަތެވެ.\n“ނެތުމުގެ ތެރެއިން މި އާލަމް އުފެދުނީ ކިހިނެއް ހެއްޔެވެ؟”\n“ތި ހުރެވުނީ ކޮންތާކު؟”\nސަންޕާފުޅަށް ޖަވާބު ދޭކަށް ނޭނގުނެވެ. ނެތުމުގެ ތެރެއިން މި ދުނިޔެއަށް އަހަރެން އައިސް މި ފަން ޖިފުޓީގައި ދުވަސްތައް ހޭދަކުރަމުން ދާތާ 14 އަހަރުވީއިރުވެސް ދުވަހަކުވެސް މި ފަދަ ސުވާލެއް ހިތަކަށް ނާރައެވެ. ފުރަތަމަ ފަހަރަށް ދުނިޔޭގެ ޙަޤީޤަތް ހޯދުމުގެ ޝައުގުވެރިކަން ހިތުގައި އުފެދުނެވެ.\nގޮތް ނޭނގޭ ފަތްކޮޅާ އެކު ވިސްނުމުގެ އޮއެވަރެއްގައި ސަންޕާފުޅު ބެހުނެވެ. މި ދުނިޔެއާއި ހަނދާއި ތަރިތަކަކީ ފަލަކުގައިވާ ޙަޤީޤަތް ނޭނގޭ ތަކެއްޗެވެ. ފަލަކު؟ ފަލަކު އުފެދުނީ ކިހިނެއް ހެއްޔެވެ؟ ކަޅުފޮއެ ރޭރޭ އުޑު މަތީ ހަނާ އެ އަޅަނީ ކޮން ތަރިތަކެއް ބާވައެވެ؟ ބޮޑުއަށި ކައިރީ ހުންނަ ފާނޫޒުގެ އަލިކަން ބަދިގެއާއި ހަމައަށް ފޯރަނީ ހަމަ ކިރިޔާއެވެ. ދުރުން މާ ދުރުން ހަނދުގެ އަލިކަން މި ދޭހަށް އަލިކޮށްދެނީ ކޮން ފަދައަކުން ބާވައެވެ؟ މި ކައުނުގައިވާ ކޮންމެ އެއްޗެއްގެ ވެސް ފެށުމެއް ވާނެއެވެ. ފަލަކުވެސް އުފެދޭނީ ކޮންމެސް އެއްޗަކުންނެވެ. ވީމާ އެ އެއްޗެއް ވެސް އުފެދޭނީ ކޮންމެވެސް އެއްޗަކުންނެވެ. ކޮންމެވެސް ހިސާބަކުން ކޮންމެވެސް އެއްޗެއް ނެތުމުގެ ތެރެއިން އަންނާން ޖެހެއެވެ. ސަންޕާފުޅަށް ވިސްނުނީ މިހެންނެވެ.\n” ތިހުރެވެނީ ކޮންތާކު؟”\nމިހުރީ އަހަރެންގެ ނިދާ ކޮޓަރީގައެވެ. ސުވާލުކުރި މީހާ ބޭނުންވި ޖަވާބަކީ މިއީ ނޫން ކަމުގައި ވެސް ވެދާނެއެވެ. ސަންޕާފުޅު ވިސްނަންފެށިއެވެ. އަހަރެން މިހުރީ މާޅޮސް މަޑުލު ދެކުނު ބުރީ ކުޑަރިކިލުގައެވެ. ރޭނިގޭގައެވެ. ކާފަ ކިޔައިދިން ގޮތުގައި މި ރަށުގައި މިހުން އާބާދުވެ އުޅޭތާ އެތައް ސަތޭކަ އަހަރެއް ވެއްޖެއެވެ. އަތޮޅުގައި ކުރިން ވާރުކަން ކުރީ މި ރަށުގައެވެ. ރިކިލަކީ ޖަވާހިރުގެ ބާވަތެއް ކަމުގައި ކާފަ ބުންޔެވެ. އަންހެނުންފުށި ކައިރީ މާރިކިލު ކިޔާ ރަށެއް އޮންނަ ވާހަކަ ވެސް ކާފަ ބުންޔެވެ. ސަންޕާފުޅުގެ ވިސްނުން ރަށު އަސްދަނިން ބޭރުވެއްޖެއެވެ. އަހަރެން މިހުރީ މަހަލްދީބުގައެވެ. މަހަލްދީބަކީ އިންޑަސް ކަނޑަށް އުކާލާފައިވާ މުތް ތަކެއް ކަމުގައި ބުނާ ޅެމެއް އަޑު އަހަމެވެ. އަދި މަހަލް ދީބުގެ މާދުރުން ލަކުޑިދީބް ކިޔާ ޖަޒީރާތަކެއް ހުންނަ ކަމުގައި ވެސް މީހުން ކިޔާތީއަޑުއަހަމެވެ. ކާފަ ބަންގާޅު ދަތުރު ނިންމާފަ އައީމަ އަހާނީއެވެ. އެހެން ނޫނަސް މި ކަންކަމާ ވިސްނުމުގެ ބޭނުމަކީ ކޮބާ ހެއްޔެވެ؟\n“ސަންޕާފުޅާ، ސައިބޯން އާދޭ!’\nމަންމަ ގޮވާލިއަޑު އިވުނެވެ. ސަންޕާފުޅު އަވަސް ވެ ގަތީ ބޮޑު އަށްޓާއި ދިމާއަށް ދިއުމަށެވެ. މިހާރު ބައްޕަވެސް ރަށް ވަށާ ހިނގާފައަންނާނެއެވެ.\n“ދަރިފުޅާ ކޮން ވިސްނުމެއްގެ ތެރެއަށް ގެއްލިފައި ތީނީ؟” ސަންޕާފުޅަށް ވިސްނުމުގެ ތެރެއިން ނުކުމެވުނީ ބައްޕަ ގޮވާލީމައެވެ.\nމަންމާ! ދެން ނެތްތަ ރިހާކުރު ކޮޅެއް؟”\n“އާނ! ދަރިފުޅާ ނެތް. ދުނިޔޭގައި ދަނީ ފުރަތަމަ ބޮޑު ހަނގުރާމަ ކުރަމުން. ކާ އެއްޗެއްސަށް ބަލައިގެން އުޅެން ވާނީ”\n“މަންމާ! ކީއްވެ އެ މީހުން ހަނގުރާމަ ކުރަނީ؟”\n“ނޭނގެ ދަރިފުޅާ، މާ ސުވާލު ގިނަ ނުކޮށް ކައިގެން މެންދުރު ކައްކަށް ހަނޑޫކޮޅު ހޮވަން ދޭ”\nރަށް މަތިން ފުރާފާ\nދަންނަހާ ފަންޑިތަ ހަދާ\nވައްލުހާ އާ ކުރުޝިޔާ\nފަންގަނޑު ހިބަރު ދުރުވެދާނޭ\nމަސް އޮޑިޔާއި ލެފިދާނޭ\nކެޔޮޅު މުހައްމަދުފުޅު ދިރުނބާ ކޮޅުގައި އިނދެގެން ރައިވަރު ކިޔަމުން ދަނީއެވެ. ހަނި ކަނޑުން މަސް ބާނައިގެން ބޮޑުގޯތި އަހުމަދު ފުޅުގެ ދޯނީގެ މިސްރާބު ކުޑަރިކިލާއި ދިމާއަށް ޖަހައިފިއެވެ. ފަޅުވެރިންގެ މޫނުމަތިން އުފާވެރިކަމެއް ނުފެނެއެވެ. މަސްވެރިކަން ތަދު ދުވަސްވަރަކަށް ވާތީއެވެ. މަސްވެރިކަން ތަދުވުމާއި އެކު ލިބިފައިވާ ހާސްކަން ވެސް ވަކިން ކުޑައެއް ނޫނެވެ. ދުނިޔޭގެ ބާރުތަކުން 1914 ގައި ފެށި ބޮޑު ހަނގުރާމަ އަދިވެސް ނުނިމެއެވެ. އޮސްޓްރިއާގެ އަމީރު ފްރާންޒް ފާރޑިނާންޑް އަދި އަމީރާ ޞަފިއްޔާ އަވަހާރަކޮށްލުމާއި ގުޅިގެން ފެށުނު ހަނގުރާމައިގައި އެތައް ލައްކަ ބަޔަކު ދުނިޔޭން މަރުވެ ހިނގައްޖެއެވެ. ހަނގުރާމައިގެ އަސަރު ދިވެހި ރާއްޖެއަށް މާ ބޮޑަށް ނުކުރި ނަމަވެސް މަސްވެރިން ތިބެނީ ސަމާލުވެއެވެ.\nމަހަށް ދިޔަ ދޯނިފަހަރު އަންނާނެ އިރެއްގެ އިންތިޒާރުގައި މޫސާ މާލިމީ ބަންނެހެރު ހޮޅުއަށީގައި އިނެވެ. އޮއްސެމުން ދާ އިރާއެކު ބަންނެހެރުގައި ތިން މުގޯލި ކުޅެމުން ދާ ކުދިންގެ ހިލަމެއް މޫސާ މާލިމީއަށް ވާހެނެއް ހިޔެއް ނުވެއެވެ. ރައިވަރަކަށް ފަހު ރައިވަރެއް ކިޔަމުން ދަނީއެވެ.\nއައިނެކޭ ތިޔަ ހުރީ\nވައިމަތި އޮޑީ ބޮލުކުރީ\nގާތަށޭ ހުރެ އަންނަނީ\nބާލާށެ އޮޑި ހަފަލިތައްއައި\n” މޫސަބޭ ބޮޑުގޯތި އޮޑި ލަފައިފި” މާދުރުން ކުޑަސޮރުބެ ގޮވާލިއަޑަށް މޫސާ މާލިމީ ބަނދި ކިޔުން ހުއްޓާލާފައި ގޮނޑުދޮށަށް ދިއުމަށް ހިނގައިގެތެވެ.\n” ކިހާ މަހެއް ބޭނިން؟” މޫސާ މާލިމީ ފަޅުވެރިންނަށް ގޮވާލިއެވެ.\n” މަސްވެރިކަން ވަރަށް ދަށް. ފަޅުވެރި ކުދިންނަށް ބާހާފަ ބާކީ ހުރިއްޔާ ދޭނަން”\nމަހަށް ދިޔަ ތިން އޮޑިންކުރެން އެންމެ ފުރަތަމަ ލެފީ ބޮޑުގޯތި އޮޑިއެވެ. މުއްސަނދި ހުސޭނުމެންގޭ ދޯންޔާއި ހަކީމުގޭ ދޯނި ވިނަނެތްފަރާ ދިމާއިން މަސް ބައިގެން އެބަ އާދެއެވެ. ރަށުގެ ކޮންމެ އާއިލާއަކުން ވެސް މަހެއް ރޯދި ކުރައްވާތޯ ވަނީ ބަންނެހެރު ބަނދަރާ ދިމާއަށް އައިހެވެ.\n” ކުޑަ ހަސަންބޭ މަސް ބަހަމާ ބަހީ”\nމަސްތައް އެއްގަންކޮށް މަސްބެހުމުގެ މަސައްކަތް ފެށީ އިރުކޮޅެއް ވީފަހުންނެވެ.\nބޭނުނު މަހުގެ ހަތަރު ބައިކުޅަ އެއްބައި އޮޑިވެރި އަހުމަދުފުޅަށް ދިނުމަށް ފަހު، ކަތީބު ހުސައިން މަނިކަށް4މަސް މާމުދިންމަނިކަށް4މަސް އަދި ނައިބު މުހައްމަދު ކަލޭފާނަށް ބައިފަޅިއެއް ދިނެވެ. އަތޮޅުވެރިންނަށް ދަނޑިމަސް ދިނުމަށް ފަހު ފަޅުވެރިކުދިންނަށް މަސް ބަހަން ފަށައިފިއެވެ. މަސް ބެހުމަށް ފަހު ބާކީވީ ދެތިން ދޮޅަހަކަށް މަހެވެ. ބޮޑުގޯތި އޮޑިން މަސް ނުލިބުނު މީހުން މުއްސަނދި ހުސޭނުމެންގޭ އޮޑިއާއި ހަކީމްގޭ އޮޑި ލަފާނެ އިރެއްގެ އިންތިޒާރީގައި ޖެހުނީ ތިބޭށެވެ.\nމަސް ބަހާ އަވަދިވެގެން މުހައްމަދު ފުޅަށް ގެއަށް އާދެވުނު އިރު އިޝާ ނަމާދަށް ގޮވަނީ އެވެ. ބަދިގެ ކައިރީ އަށިމަތީގައި ހުރި ތެއްޔަށް މަސްތައް އެޅުމަށް ފަހު މުހައްމަދުފުޅު އަނބި މަރިޔަންމަނިކެއަށް ގޮވާލިއެވެ.\n” މަރިޔަންމަނިކޭ! ކޮބާ ސަންޕާފުޅު؟ “\n“އެބެން އެތެރެގޭގަ ގުރުއާން ކިޔަވަން”\n” އެ މަންޖެ ކައިރީ ބުނޭ ކައިގެން ނޫނީ ނުނިދާށޭ! “\nމަސް ކެނޑުމަށް ފަހު މުހައްމަދުފުޅު ދިޔައީ ގައިން ތާހިރުވާށެވެ. މަރިޔަންމަނިކެ ސަންޕާފުޅު ގޮވައިގެން މަސްކައްކާ ރޭގަނޑުގެ ކެއުމަށް ތައްޔާރުކުރަންފަށައިފިއެވެ. މަސައްކަތުގައި އަވަދި ނެތި އުޅުނަސް ހެނދުނު ލިބުނު ގޮތްނޭނގޭ ފަތްކޮޅު ސަންޕާފުޅުގެ ވިސްނުން ހުރީ މެދުއުޑުގައި ފިޔަޖަހަމުންދާ ތަރިތަކާ ހަމައަށް ގެންގޮސްދީފައެވެ.\n“ސަންޕާޅާ! ބައްޕަ ކާން އަންނާނަން އިޝާނަމާދުކޮށްލައިގެން، ދަރިފުޅު ދޭ ކައިގެން ނިދަން”\n“ލައްބަ، ބައްޕާ” ސަންޕާފުޅު ކެއުމުން އަވަދިވެގެން ދިޔައީ ނިދާ ކޮޓަރިއަށެވެ. ވިސްނުންތައް އެއްފަރާތް ކުރުމަށް ފަހު ނިދާ އަށީގައި އޮށޯވެ ނިދޭތޯ ދެލޯ މަރާލައިފިއެވެ. އުޑު މަތީގައި ހަނާ އަޅާމުންދާ ތަރިތައް ސަންޕާފުޅަށް އަލްވަދާޢުކިޔުމަށް ފަހު ބޯ ވިލާގަނޑަކާ ނިވާވެއްޖެއެވެ.\n19 ފެބުރުއަރީ 2019 - Uncategorized


Story: V mey goiyy husvefai\nވީމެ ގޮތް ހުސްވެފާ (ފަހު ބައި)\nއަމިއްލައަށް ޓެސްޓް ހަދަންވީއޭ ވެސް ހިތަށް އަރައެވެ. ބޭނުންވަނީ ޔަގީން ކުރާށެވެ. މައްސަލައެއް އުޅެނީ ތޯ ބަލާށެވެ. އަހަރެން ބޭނުން ވެގެން މިއުޅެނީ އަމިއްލަ، އަމިއްލައަށް ކުރެވޭ ކަހަލަ ކަމަކަށް ނުވާތީއެވެ. މިއީ އަމިއްލަ ބާރެއް އޮތް ކަމަކަށް ވެސް ނުވާތީއެވެ. ރާއްޖެއިން ބޭރަށް ދެވޭ ކޮންމެ ފަހަރަކު ވެސް އާމިރު ގާތު މިވާހަކަ ދައްކަމެވެ. ބަދަލުގައި އަހަންނާ ކުރިމަތިލާން ޖެހެނީ އާމިރުގެ ޑުރާމާއާއެވެ. އޭނާގެ މާޔޫސީ މޫނާއެވެ. އޭނާގެ ނިކަމެތިކަމާ މެދު އަހަރެން މަލާމަތް ކުރާ ކަމުގެ ޝަކުވާއާއެވެ.\n"ހަގީގަތުގައި އާމިރަކީ ކާކުކަން އަހަންނަށް ދަހެއް ނުކުރެވުނު." އާމިރުގެ މޭގައި ލެނގިލައިގެން އިނދެ އަހަރެން ބުނެލީމެވެ.\nއާމިރު ބަހެއް ނުބުނެއެވެ. އޭނާ ފުން ނޭވާއެއް ދޫކޮށްލީއެވެ. އަހަރެންގެ ކޮނޑުގައި ބާރަށް ހިފައިލީއެވެ.\n"ކީއްވެ އެއްޗެކޭ ނުބުނީ؟" އަނެއްކާ ވެސް އަހަރެން ބުނެލީމެވެ.\n"އަހަރެން ކީކޭ ބުނަންވީ؟ ފަނަރަ އަހަރު ތެރޭ ވަރަށް ރަނގަޅަށް އަހަންނަށް ނާނާ ދަސްވި. އެކަމަކު ނާނާއަށް އަހަރެން ދަހެއް ނުވި. އެއީ ކާކު ކުށެއް ކަމެއް އަހަންނަކަށް ނުވިސްނޭ. ދޭނެ ޖަވާބެއް ނޭނގޭ." އާމިރު މަޑުމޮޅި ރާގުގައި ބުނެލިއެވެ.\nއެރޭގެ ވާހަކަތައް ނިންމާލަން ޖެހުނީ ވެސް އަހަރެން ކުށްވެރި ވެގެންނެވެ. އާމިރު ދަސްނުވުމުގެ ޒިންމާ ނަގަން ޖެހުނީ އަހަރެންނެވެ. އެއީ ތެދުވާހަކައެއް ހެއްޔެވެ؟ އެއީ ކިހައި ވަރެއްގެ ބުރަދަނެއް ހުރި ކަމެއް ހެއްޔެވެ؟ އެނދުގައި އޮވެ އަހަންނަށް ވިސްނެމުން ދިޔައެވެ. ދޭތެރެ ދޭތެރެއިން އާމިރުގެ މޫނަށް ބަލައިލެވެއެވެ. އޭނާ އޮތީ އަރާމު ނިންޖަކަށް ގެނބިފައެވެ.\nއާމިރުގެ މޫނަށް ފުންކޮށް ބަލައިލެވުނެވެ. އެ މޫނުމަތިން ފެންނަނީ މައުސޫމު ކަމެވެ. އޯގާތެރިކަމެވެ. ހިތް ހެޔޮކަމެވެ. ގޯސް އެއްވެސް ސިފައެއް ނުފެނެއެވެ. ޝައްކުކުރާންވީ އެއްވެސް ކަމެއް ނުފެނެއެވެ. އާމިރާ މެދު ނުނިޔަތެއް ލާން ހަމަ އެއްވެސް ވަގުތެއް، އެއްވެސް ކަމެއް އަހަންނަކަށް ނުވިސްނެއެވެ. އޭނާގެ ކޭޝް ކާޑު އޮންނަނީ އަހަރެންގެ އަތުގައެވެ. ކޭޝް ކާޑުގެ ޕިން އެނގެނީ އަހަންނަށެވެ. ފޯނުގައި ސިއްރު ތަޅެއް ނެތެވެ. ފޯނަށް އަންނަ މެސެޖުތަކުގެ ޖަވާބު ލިޔަން ޖެހެނީ އަހަރެންގެ އިނގިލިންނެވެ. އޭނާގެ ފޯނުގައި ހުންނަ ހުރިހާ ނަންބަރުތަކެއްގައި ސިއްރު ނަމެއް ނޯވެއެވެ. ފޯނުގެ ނަންބަރުތައް މަހަކު އެއްފަހަރު އަދާހަމަ ކުރަނީ އަހަރެންނެވެ.\nއޭނާގެ ކޮންމެ ރަހުމަތްތެރިއަކީ އަހަރެންގެ ވެސް ރަހުމަތްތެރިއެކެވެ. އާމިރުގެ އޮފީހުގައި އަހަރެން ނުދަންނަ މީހަކު ނޫޅޭނެއެވެ.\nމަގުމަތިން ފެނުނަސް އެއިން ކޮންމެ މީހަކު ވެސް އަހަންނާ ވާހަކަދައްކާނެއެވެ. އެއީ އެމީހުންގެ ހިތުގައި އާމިރަށް އޮންނަ ލޯތްބެވެ. އާމިރަށް އޮންނަ މަގާމެވެ. އެމީހުން އެކަން އަހަންނާ ވެސް ހިއްސާކުރަނީއެވެ. އެއީ އާމިރު އަނބިމީހާ ކަމަށް ވާތީއެވެ.\nއާމިރަކީ މިނިވަން ފިކުރުގެ މީހެކެވެ. އަނބިމީހާއޭ ކިޔައިފައި މަނާ އެއްވެސް ކަމެއް ނޯވެއެވެ. ހުއްދަ ހޯދަން ޖެހޭ ކަމެއް ނޯވެއެވެ. އޭނާ ބުނާހާ ވެސް ވާހަކައަކީ މީހެއްގެ އަނތްބެއްކަން ހަނދާން ބެހެއްޓުމާއި އިތުބާރު ގެއްލޭ ކަމެއް ނުކުރީމައި ވީކަމުގައެވެ. އެއީ އޭނާ ބުނަން ޖެހޭނެ ވާހަކައެއް ވެސް ނޫނެވެ. އަހަރެން ހަނދާން ކުރާން ވެސް ޖެހޭނެ ކަމެކެވެ. އާމިރަކީ އަތް އިސްކުރާ މީހެއް ނޫނެވެ. އަނިޔާ ކުރުމަކީ އޭނާގެ ހަށީގައި ނެތް ސިފައެކެވެ. އާމިރު ސިފަކުރަން އަހަންނަން ހަމަ ހިތަށް އަންނަނީ އެއްމެ ބަސްކޯޅިއެކެވެ. އެއީ 'ފަސްމީރު ކުރިކުރެއް'އެވެ.\nދެން މި ކުރެވެނީ ކޮން ޚިޔާލުތަކެއް ހެއްޔެވެ؟ މި ވިސްނެނީ ކޮންކަމަކާ ހެއްޔެވެ؟ އާމިރުގެ ބަލިފައިގައި ހިފެނީ ހެއްޔެވެ؟ ނޫނީ އޭނާ ބަލިކޮށްލެވޭނެ ހަމައެކަނި ގޮތަކީ ކޮބައިކަން އަހަންނަށް ވިސްނެނީ ހެއްޔެވެ؟ އަހަރެންގެ ބޭނުމަކީ ކޮބައި ހެއްޔެވެ؟ މިވާހަކަ ދައްކާނީ ވެސް ވަކި ކާކު ގާތުގައި ހެއްޔެވެ؟ އާމިރު ފިޔަވައި އަހަރެންގެ ހުރިހާ ވެސް މީހަކީ މަންމައެވެ. މަންމައާ ކިތައް ފަހަރު މި ވާހަކަ ދެއްކިއްޖެ ހެއްޔެވެ؟ މަންމަގެ ވިސްނުން އަހަންނަށް އެނގިއްޖެއެވެ. އޭގައި އާ ކުލައެއް އާވަހަކައެއް ނެތެވެ.\n"އިރާޝާ." އަހަންނަށް ބޭއިޚްތިޔާރުގައި ބުނެލެވުނެވެ.\nލޮލުން ނިދި ފިލިއެވެ. ތެދުވަންވީއޭ ހިތަށް އެރިއެވެ. ބަލައިލެވުނީ ފާރަށެވެ. ފާރުގައި ހުރި ގަޑިއަށެވެ. އޭރު މެންދަމުން އަލިވެ ތިނެއް ޖަހަނީއެވެ. އިރާޝާއާ ގުޅަން މި ކޮން ގަޑިއެއް ހެއްޔެވެ؟ އޭނާ އޮންނާނީ މިހާރު ނިދައިފައެވެ. އަނެއްކާ އަނެއް ޚިޔާލު ބޮލުގެ ތެރެއަށް ފުންމައިލިއެވެ. އިރާޝާއަކީ އެންމެ މުނާސަބު މީހާ ހެއްޔެވެ؟ އޭނާ ތެދުބަހުން އަހަންނަށް ކިޔައިދީފާނެ ހެއްޔެވެ؟ އަހަންނާ މެދު އޭނާގެ ހިތުގައި ނަފުރަތެއް އޮވެދާނެ ހެއްޔެވެ؟ އޭނާގެ ހައްގަކަށް އަހަންނަށް އަރައި ގަނެވުނު ހެއްޔެވެ؟ ނޫނެކެވެ. އާމިރާ އަހަރެން އިނީ އޭނާއާ ވަރިވެފައި ވެސް ދެ އަހަރު ފަހުންނެވެ. އެމީހުންގެ ކައިވެނީގެ ގޮށު އެޅި ކަތުރުފަންޏަކީ އަހަންނެއް ނޫނެވެ. ވީއިރު އޭނާގެ ހިތުގައި އަހަންނާ މެދު ނަފުރަތު އުފެދިގެން ނުވާނެއެވެ.\nދިމްނާގެ ކަމެއްގައި އަހަރެން ގުޅިޔަސް އޭނާ ވާހަކަދައްކާނީ ވަރަށް އޯގާތެރިކަމާއެކުގައެވެ. ލޯތްބާއެކުގައެވެ. ހީވާނީ ގާތް ރަހުމަތްތެރިއަކު ވާހަކަދައްކާ ހެންނެވެ. ދެކިފަރިތަ މީހަކު ވާހަކަދައްކާ ހެންނެވެ. ދިމްނާގެ ވާހަކަތަކުން ވެސް އިރާޝާއަކީ ގޯސް މީހެކޭ ބުނާނެ ޖާގައެއް ނުލިބެއެވެ. ދުވަހަކު ވެސް އެކަހަލަ ވާހަކައެއް ނުދައްކައެވެ. ދެން ހުރީ އާމިރެވެ. ކޮންމެ ފަހަރަކު ވެސް އިރާޝާގެ ވާހަކަދައްކާ އިރަށް އާމިރު މައުޟޫއު ބަދަލުކޮށްލާނީއެވެ.\n"އިރާ،" އަހަރެން އިރާޝާއަށް ގުޅީ އެ ދުވަހުގެ ނުވައެއް ޖަހަން އުޅެނިކޮށްނެވެ. "ވަރަށް ބޮޑު ވާހަކައެއް ދައްކާލަން ވެގެން."\n"ކޮން ވާހަކައެއް. ބުނޭ ނާނާ،" އިރާޝާގެ އަޑުގައި ވަނީ އުފާވެރިކަމެވެ. "އަނެއްކާ ދިމް ފޮނުވަންވީތަ؟"\n"ނޫނޭ." އަހަރެން ލަދުގަންނަ ގޮތް ވިއެވެ.\n"ނޭނގޭނެއްނު. ނާނާ އަބަދުވެސް ގުޅަނީ ދިމް ބޭނުންވެގެންވިޔަ. އޭނާއަށް ޗުއްޓީ ލިބޭ އިރެއް ބަލަންވިއްޔަ." އިރާޝާ ހޭންފެށިއެވެ.\n"އަހަރެން ވަރަށް ބޮޑު ވާހަކައެއް ދައްކާލަން ވެގެން. ދުވަސްކޮޅެއް ވެއްޖެ މިވާހަކަ ދައްކާލަން އުޅޭތާ ވެސް. އެކަމަކު ދީމާވީމަ ދައްކާލާނަމޭ ހިތަށް އަރުވައިގެން މި ހުންނަނީ. އެކަމު މިހާރު ދެން މާލަސްވަނީ."\n"އަވަހަށް ބުނެބަލަ. ތީ ދުރު މީހެއް ވެސް ނޫނެއްނު މިހާރު." އިރާޝާ ގާތްގޮތަކަށް ބުނެލިއެވެ.\n"އާމިރުގެ ވާހަކައެއް ވީމަ. ހައްތަހާ ވެސް ޖެހިލުން ވެވެނީ." އަހަންނަށް މައުޟޫއު ހުޅުވާލަން އުނދަގޫވަމުން ދިޔައެވެ.\nއާމިރުގެ ވާހަކައެއް އެހެން މީހުން ގާތު ދެއްކުމަކީ އަހަންނަށް އެއްވެސް އިރެއްގައި ފަސޭހަ ކަމެއް ނޫނެވެ. މަންމަ ގާތު އާމިރުގެ ވާހަކަ ދެއްކެނީ ވެސް މަންމަ އިސްވެ އެވާހަކަ ފަށާތީއެވެ. އެނޫން މީހެއް ގާތުގައި އަހަރެން ދުވަހަކު ވެސް އާމިރުގެ ވާހަކައެއް ނުދައްކަމެވެ. އަނެއްކާ އިރާޝާ އެއީ އާމިރުގެ ކުރީގެ އަނބިމީހާއެވެ. އޭނާ ގާތުގައި އާމިރުގެ ވާހަކައެއް ދެއްކުމަކީ ރަނގަޅު ކަމަކަށް ވެދާނެ ބާވައެވެ؟ މިކަން އާމިރަށް އެނގިއްޖެ ނަމަ ވާނީ ކިހިނެއް ބާވައެވެ؟ ކޮންމެ ގޮތަކަށް ކަންތައް ވިޔަސް މިހާރު މި އޮތީ ވާހަކައިގެ ސުރުޚީ އެޅިފައެވެ.\n"އާމިރު ކިހިނެއްވީ؟ އޭނާ ނާނާއަށް ކަމެއް ކުރީތަ؟" އިރާޝާގެ ރާގު ބަދަލުވިއެވެ.\n"ނޫން. އާމިރު ވަރަށް ރަނގަޅު. އޭނާ ވަރަށް ހެޔޮ." އަހަންނަށް ބުނެވުނީ އެހައި ހިސާބަށެވެ.\n"އާނ! އާމިރަކީ ވަރަށް ހެޔޮ މީހެއް. ވަރަށް ރަނގަޅު މީހެއް. މަދުން ނޫނީ އެކަހަލަ މީހަކު ނުލިބޭނެ." އިރާޝާގެ ފަރާތުން އޮހެމުން ދިޔަ ތައުރީފު އިވިފައި އަހަންނަށް ހައިރާންކަން ލިބުނެވެ.\n"އަސްލު ތި ދެ މީހުން ވަކިވީ ކީއްވެތަ؟" ގަދަކަމުން ކަހަލަ ގޮތަކަށް އަހަންނަށް ބުނެލެވުނެވެ. "އެ އަހައިލަން މި ގުޅީ ވެސް."\n"އަނެއްކާ ނާނާމެން މައްސަލަ ޖެހުނީތަ؟ ކީއްވެ އެހައި ދުވަސްކޮށްފަ ތި ސުވާލު ތި ކުރީ؟" އިރާޝާގެ އަޑުގައި ވަނީ ހައިރާން ކަމެވެ.\n"އެ ވަރަށް އެހެން ކަހަލަ ވާހަކައެއް. އަހަރެން މީހުން ގާތު ދައްކަން ބޭނުން ނުވާ ވާހަކައެއް. އެކަމަކު ނާނާ އެހީމަ ކިޔައިދޭނަން." އިރާޝާ ފުން ނޭވާއެއް ދޫކޮށްލި އަޑު އިވުނެވެ.\nހަމަޖެހިލައިގެން އިނދެ އިރާޝާގެ ވާހަކަތައް އަހަރެން އަޑުއަހަމުން ދިޔައީމެވެ. އޭނާ ދައްކަމުން ދިޔަ ވާހަކަތަކުގެ ސަބަބުން އަހަރެންގެ ބޮލަށް އުނދަގޫވަމުން ދިޔައެވެ. ބައެއް ފަހަރު މޫނުމަތިން ކުދިކުދި ކޮކާ ދުވާހެން ވެސް ހީވަމުން ދިޔައެވެ. އަނެއް ބައި ފަހަރު ބޮލުގެ ދެ ފަރާތުގައި އެއްޗެއް ވިއްދާފައި އެތެރެއަށް ފިއްތާހެން ވެސް ހީވަމުން ދިޔައެވެ. އިރާޝާގެ ކޮންމެ ވާހަކައެއް ތީރެއްހެން އައިސް ހެރެމުން ދިޔައީ ސީދާ އަހަރެންގެ ހިތަށެވެ. އެއިން ކޮންމެ ތީރަކުން ހިތުގައި ކުދިކުދި ލޯވަޅުތައް އެޅެމުން ދިޔައެވެ. އެ ލޯވަޅުތަކުން ދުނި ޖަހައިލައިފައި ލޭތައް އޮހެމުންދާހެން ހީވަމުން ދިޔައެވެ.\n"އެންމެ ފަހުން ދެމީހުންގެ ޚިޔާލުތައް އެއްގޮތް ނުވީ. އަހަންނަށް ނޭނގި އޭނާ އެކަން ކޮށް ނިންމައިގެން އައީ. އެކަން ވެސް އޮތީ އަހަންނަށް ސިއްރުކޮށްފަ. އެއް ދުވަހަކު އޭނާގެ ލެޕްޓޮޕް ދަބަހުގައި އޮތް ފައިލެއްގެ ތެރެއިން އަހަންނަށް ފެނުނީ އޭނާ އެ ކަންކޮށްފައި އޮތްކަމުގެ ލިޔުން،" އިރާޝާ އޮޅުން ފިލުވައިދިނެވެ. "އެ ދުވަހު ވަރަށް ހިތްހަމަ ނުޖެހެވުނު. އެހައި ހިސާބުން މައްސަލަ އިތުރަށް ހޫނުވީ. ދެމީހުންގެ މެދުގައި ހުރި މިކަހަލަ ކަންކަން ބޮޑުވަމުން ގޮސް އެންމެ ފަހުން ވަރިވީ. އެނޫން ކަމެއް ނެތް. އާމިރަކީ އަނެއްހެން ހަމަ ސަޅި މީހެއް."\n"އެހެންވީމަ ތި ބުނަނީ ދެން އާމިރަށް ކުދިން ނުލިބޭނޭތަ؟" އަހަންނަށް އަހައިލެވުނެވެ.\n"އާން ލިބިގެން ނުވާނެ ދޯ. އެ ލިޔުންތަކަކީ ސައްހަ އެއްޗެއް ނަމަ ލިބިގެން ނުވާނެ،" އިރާޝާ މަޑުމަޑުން ބުނެލިއެވެ. "ނާނާއަށް އެކަމެއް ނޭނގޭތަ؟ އަހަރެން ހީކުރީ ހުރިހާ ކަމެއް އެނގި ހުރެކަމަށް އިނދެގެން ތި އުޅެނީ ވެސް."\nއަހަންނަށް ކެތެއް ނުކުރެވުނެވެ. ބަޑިފަޅައިގެން ދިޔައީއެވެ. އަހަރެން ފޯނު ކަނޑައިލީމެވެ. އިރާޝާ ދެތިން ފަހަރަށް ގުޅިއެވެ. އަހަރެން ފޯނު ނެގީ ހަތަރުވަނަ ފަހަރަށް ގުޅީމައެވެ.\n"ނާނާ! ދުނިޔެއަކީ ވަރަށް ފާޑެއްގެ ތަނެއް. ކެތްތެރިވާންވާނެ. ﷲވޮޑިގެން ވަނީ ކެތްތެރިންނާއެކު،" އޯގާތެރިކަމާއެކު އިރާޝާ ބުނެލިއެވެ. "ނާނާ ހީކޮށްފާނެ އަހަރެން ތި ދެމީހުންގެ ދެމެދުގައި މައްސަލަ ޖައްސަން ދެއްކިވާހަކައެކޭ މީ. ޔަގީން ކުރަން ބޭނުންވަންޏާ އާމިރު ގާތު ރީތިކޮށް މި އަހައިބަލަ. އާމިރު ވެސް ޖެހޭނެ ނާނާއަށް ހުރިހާ ކަމެއް ކިޔައިދޭން. ލައިފެއް ކާމިޔާބު ކުރެވޭނީ ދެމީހުންގެ އިހްސާސްތައް އެއްގަލަކަށް އަރުވައިގެން. އެކައްޗެއް ކިޔައިގެން ހަޔާތުގެ އަޑިގުޑަންތަކާ ކުރިމަތިލީމަ."\nއިރާޝާގެ ވާހަކަތައް އަޑުއަހަން އަހަންނަށް އިނދެވުނީއެވެ. އޭރު ވެސް ލޮލުން ކަރުނަތައް އޮހެމުން ދެއެވެ. އަހަރެންގެ އަތުގެ ނުފުށުން ކަރުނަތައް ފޮހެމުން ދިޔައީމެވެ.\n"އަހަރެން މި ހުރިހާ ވާހަކައެއް ކިޔައި މި ދިނީ ނާނާ ސުވާލު ކުރީމަ. ނާނާއަކީ އަހަރެން ވަރަށް ގާތްކޮށް ދެކޭ މީހެއްވީމަ، ތިޔައީ ވަރަށް ހިތްހެޔޮ، އޯގާތެރި ވަރަށް ތަހުޒީބު ވިސްނުމެއް ގެންގުޅޭ މީހެއްވީމަ. ދިމް ވެސް ނާނާއަށް ވަރަށް ތައުރީފުކުރޭ. އަހަންނަށް ވެސް އެކަން އިހްސާސްވޭ. ދުވަހަކު ދިމާ ނުވިޔަސް އަހަންނަށް ފެނުނު ފޮޓޯ ތަކުން ވެސް ނާނާގެ އޯގާތެރިކަން ވަޒަންކުރެވުނު،" އަރީޝާގެ ބަސްތައް އިވިފައި ހިތުގައި ޖަހަމުން ދިޔަ ވިންދުތައް ބަދަލުވަމުން ދިޔައެވެ. "ދެން މާ ބޮޑަށް ހާސްނުވޭ. ކެތްތެރިކަން އިސްކޮށްފަ ދިރިއުޅުމައިގެން ކުރިއަށްދޭ."\nކޮޓަރިއަށްވަދެ އަހަންނަށް އެނދު މައްޗަށް ފޯނު އެއްލައިލެވުނެވެ. އެހުރި ގޮތަށް ގޮދަޑި މައްޗަށް ވެއްޓިގަނެވުނެވެ. އަޑުން އަޑު ނަގާ ރޮމުން ގިސްލެވެން ފެށުނެވެ. އެތައް ދުވަހެއް ވަންދެން ކުރަމުން އައި ފޮނި އުއްމީދަށް ދިރުމެއް ނުލިބޭނެ ކަން އެނގުމުންނެވެ. ކައިވެންޏަށްފަހު ހޭދަކުރި ކޮންމެ ދުވަހަކު އަހަރެން ކުރަމުން އައީ ފޮނި އިންތިޒާރެކެވެ. ދަރިއަކު ލިބުމަށް އެދި ކުރެވުނު އިންތިޒާރެވެ. ފަނަރަ އަހަރު އެގޮތުގައި ފާއިތުވެ ދިޔައީއެވެ. އެއީ މަދު ވަގުތެއް ނޫނެވެ. ކުޑަ ދުވަސްކޮޅެއް ނޫނެވެ. ފޮނި އިންތިޒާރުގެ ނިމުމަކީ މިހާ ހިތި އެއްޗެއް ހެއްޔެވެ؟ މީގައި އަހަރެންގެ ކުށަކީ ކޮބައި ހެއްޔެވެ؟ އަހަންނަށް ހެދުނު ގޯހަކީ ކޮބައި ހެއްޔެވެ؟\nއާމިރާ މެދު ހިތުގައި އުފެދެމުން ދިޔައީ ނަފުރަތެވެ. އޭނާ އަހަންނަށް އޮޅުވާލީމައެވެ. އަހަންނަށް މަކަރު ހެދީމައެވެ. އެއީ ކޮންކަހަލަ މީހެއް ހެއްޔެވެ؟ އަންހެނެއްގެ އިހްސާސްތައް އޭނާއަށް ނުވިސްނުނީ ހެއްޔެވެ؟ އަންހެނަކަށް ލިބޭނެ މަތިވެރި ޝަރަފު އޭނާއަށް ނުވިސްނުނީ ހެއްޔެވެ؟\nކޮޓަރީގެ ދޮރު ހުޅުވުނު އަޑު އިވުނެވެ. އަހަރެން އެ އޮތް ގޮތަށް އޮތީއެވެ. ކޮޓަރިއަށް ވަންނާނީ އާމިރުކަން އެނގޭތީއެވެ. އޭނާއާ ހަތަރު ކަޅި ހަމަކުރާން އަހަރެން ބޭނުން ނުވީއެވެ. އޭނާއާ ވާހަކަދައްކާން އަހަރެން ބޭނުން ނުވީއެވެ.\n"ނާނާ! ނާނާ." އާމިރު އަހަރެންގެ ކޮނޑުގައި ކޮށްޓައިލިއެވެ.\n"ޚަބަރުދާރު އަހަރެންގެ ގައިގައި އަތްލައިގެން ނުވާނެ." އަހަންނަށް ބާރުބާރަށް ހަޅޭއްލަވާ ގަނެވުނެވެ. "ދުރަށްދޭ. ދުރަށްދޭ. އަހަންނާ ގާތްނުވޭ. ކަލޭ ތީ މަކަރުވެރިއެއް. ދޮގުވެރިއެއް. ބޮޑު މަކަރުވެރިއެއް."\nއަހަންނަށް ރުޅިއާދެވުނެވެ. އެނދުމަތީގައި އިށީނދެލެވުނެވެ. މަޑުމަޑުން އެނދުގެ ފަހަތަށް ޖެހިލެވުނެވެ. އާމިރު ހައިރާން ކަމާއެކު އަހަންނާ ދިމާއަށް ގުދުވެލިއެވެ.\n"ކީކޭތަ ތި ކިޔަނީ؟" އާމިރު މަޑުމަޑުން ބުނެލިއެވެ.\n"ކަލޭ ތީ ދޮގުވެރިއެކޭ. ކަލޭ އަހަންނަށް އޮޅުވާލީ. މަކަރު ހެދީ. ކަލޭއަށް ދުވަހަކު ވެސް ދުވަހަކު ވެސް އަހަރެން މާފެއް ނުކުރާނަން." ބާރުބާރަށް ހަޅޭއްލަވާ ގަނެވުނެވެ.\n"ވެގެން އުޅޭ ގޮތެއް ބުނެދީބަލަ." އާމިރު ވެސް ބާރަށް ބުނެލިއެވެ.\nއަހަންނަށް ހަމަ ހޭވަރިކަންވީ އެހައި ހިސާބުންނެވެ. އާމިރު އަހަރެންގެ ފައިގައި އަތް ޖައްސައިލިއެވެ. އަހަރެން ގަދަ ހަދައިލުމުން އޭނާ ރުޅި އަޔެވެ. އެއާއެކު ސަލާމަތްވާން އަހަރެން މަސައްކަތް ކުރީމެވެ. ފަޔަށް ބާރުކޮށް ލަތްކެއް ޖަހައިލުމާއެކު އާމިރުގެ މޭގައި ފައިން ޖެހުނެވެ. އޭނާ އިދިފުށަށް ވެއްޓުނެވެ. އަހަންނަށް ބަލައިލެވުނީ މުށިގަނޑު މައްޗަށެވެ. އާމިރު އޮތީ މުށިގަނޑުމަތީގައެވެ. އޭނާ ވެއްޓި ޖެހުނުގޮތުން ނިތްމަތި ފަޅައިގެން ދިޔައީއެވެ. ދުވެފައި ކަހަލަ ގޮތަކަށް އަހަންނަށް ތެދުވެވުނެވެ. އާމިރު ނަގައިގަނެގެން ގެނެސް އެނދުގައި ބޭއްވީމެވެ. ފަސްޓުއެއިޑް ފޮށި ހިފައިގެން އައިސް އަވަސް އަވަހަށް އާމިރުގެ ނިތްމަތި ސާފުކޮށްލީމެވެ. އަދި ފަޅައިގެން ދިޔަ ތަނުގައި ބޭސް އަޅައި ދިނީމެވެ. މި ހުރިހާ ކަމެއް ނިމުއިރު ވެސް އެކަކު ވެސް ވާހަކައެއް ނުދައްކައެވެ. އާމިރު އޮތީ ފާޑަށްކަށް ބަލާށެވެ.\n"ނާނާއަށް ކޮން ބަދަލެއްތަ މިއަދު ތި އައީ؟" އާމިރު އަހައިލިއެވެ.\n"ވާހަކަދެއްކުމުގެ ބޭނުމެއް ނެތް. އާމިރު އަހަންނަށް އޮޅުވާލީ. ދޮގުހެދީ. ސިއްރުކުރީ." އަހަރެން ހިތްހަމަ ނުޖެހިފައި އިނދެ ބުނެލީމެވެ.\n"އަހަރެން ކީއްތަ ކުރީ؟" އާމިރު އަހައިލިއެވެ.\n"އޮޕަރޭޝަންކޮށްފަ އެކަން ސިއްރުކުރީ."\n"ކޮން؟" އާމިރު ހައިރާންކަމާއެކު އަހައިލިއެވެ.\n"ކުދިން ނުލިބޭ. އާމިރު ބޭނުން ނޫނަސް އަހަރެން ކުއްޖަކު އުފަން ކުރަން ބޭނުންވެޔޭ." އަހަރެން ހިތްހަމަ ނުޖެހުނެވެ.\n"އިރާޝާ. އަހަރެން އެހީމަ ކިޔައިދިނީ. އާމިރު ގާތު ބުނެބުނެ ތެދަށް ސާފުކޮށް ނުބުނީމަ އަހަރެން ގުޅީ. ގުޅީމަ ކިޔައިދިނީ،" އަހަރެން ހިތްހަމަ ނުޖެހިފައި އިނދެ ވާހަކަދެއްކީމެވެ. "އަހަރެންގެ އުއްމީދުތައް ފުނޑުފުނޑުކޮށްލައިފަ ތިމާގެ އުއްމީދުތަކުގަ ކުލަޖެހުނީމަ އާމިރަށްވީ. ފަނަރަ އަހަރު ވަންދެން އަހަރެން ގޮތް ހުސްވެފަ މި ހުރީ. ހަނދާނެ ގޮތެއް ކުރާނެ ކަމެއް ނޭނގިފަ. ކައިވެނީގެ މޭވާ ނާޅާނަމަ އެއީ މާނައެއް ނެތް ކައިވެންޏެއް."\n"ނާނާ ބޭނުންވަނީ އަހަރެން ދޫކޮށްލަންތަ؟" އާމިރު ހިންދިރުވައިލިއެވެ. "ނޫނީ ފަޟީހަތްކޮށްލަންތަ؟"\n"އަހަރެން ބޭނުމެއް ނޫން އާމިރު ދޫކޮށްލާކަށް ވެސް. އަހަރެން އެދެނީ ކުއްޖަކަށް. އެކަމަކު އެކަން ދެން އާމިރަށް ކޮށްދެވޭނެތަ؟ ދިރިއުޅުމުގައި ގޮތެއް ނިންމާއިރު ވިސްނަންޖެހޭ ހުރިހާ ކަމަކަށް ނުވިސްނާ އާމިރު އަމިއްލަ އަމިއްލައަށް ގޮތް ނިންމީމަ އެކަމުގެ ހިތްދަތިކަން މި އިހްސާސް ކުރަން ޖެހުނީ ކުށެއް ނެތް އަހަންނަށް،" އަހަރެންގެ ލޮލުން ކަރުނަތައް އޮހެން ފެށިއެވެ. "އާމިރު ބުނެބަލަ އަހަރެންގެ ކޮން ކުށެއް އޮވެގެން އަހަންނަށް ތިހެން ތިހެދީ. އާމިރަށް އެނގޭތަ! އަހަރެންގެ ކޮއްކޮމެން އެމީހުންގެ އަމިއްލަ ދަރީން ގޮވައިގެން އުޅޭ މަންޒަރު ފެނުނީމަ ހިތަށް ލިބޭ ވޭން. އާމިރަށް އިހްސާސް ވޭތަ އަހަރެންނާ ދިމާއަށް ކުއްޖަކު ހޯދަން ނުވޭހޭ މީހުން ބުނާ ކޮންމެ ފަހަރަކު ހިތްފަޅިފަޅިވެ އެ ލިބޭ ވޭން. އާމިރަށް މިކަން އިހްސާސް ވޭތަ؟ އެންމެ ވެސް ހީކުރަނީ ކުދިން ނުލިބެނީ އަހަންނަށޭ. އެމީހުން ގަބޫލު ކުރަނީ އެހެން. މިހުރިހާ ދުވަހު އަހަރެން ވެސް ވިސްނައިގެން މި ހުރީ އެހެން. އާމިރަށް އެނގޭތަ މި ވޭތުވެ ދިޔަ ފަނަރަ އަހަރު، ހަމަ ކޮންމެ ދުވަހަކު، ކޮންމެ ދުވަހަކު އަހަރެން މިކަމާ ވިސްނާވަރު. މިކަމާ ފިކުރުކުރާ ވަރު."\n"ނާނާ! އަހަންނަށް މައާފުކުރޭ. އަހަންނަކަށް ނޭނގެ ދެން ހަނދާނެ ގޮތެއް. މިއީ އަހަރެން އަމިއްލައަށް އެޅި ފިޔަވަޅެއް. އަހަންނަށް ކުއްޖަކު ލިބުމުން އިތުރު ކުއްޖަކު ބޭނުން ނުވާތީ، އިރާޝާ ގާތު އެކަން ކުރަން ބުނީމަ އެއްބަސް ނުވީމަ އިރާޝާއާ ސިއްރުން އަމިއްލައަށް ކުދިން ނުލިބޭ ގޮތް ހެދީ. ފަހަރެއްގައި ވެސް ހިޔެއް ނުކުރަން މި ދުވަސް އަތުވެދާނެ ކަމަކަށް. އަހަރެން ފުރަތަމަ ކައިވެނި ފުނޑުފުނޑުވީ ވެސް މިކަމަކާ ހެދި،" އާމިރު އެނދުގައި އިށީނދެ އިނދެ ވާހަކަފެށިއެވެ. "އަހަރެން ބެލީ ނާނާއަށް އެހެން ހުރިހާ އުފާތަކެއް ހޯދައިދީގެން ވެސް އެ ހުސްކަން ފޫބެއްދޭތޯ. އެކަމަކު އަހަންނަށް އެކަމެއް ނުކުރެވުނު. ނާނާ އަހަރެން ގާތު އެވާހަކަ ދައްކާ ކޮންމެ ރެޔަކު، ކޮންމެ ދުވަހަކު އަހަރެން ހަދާނެ ގޮތް ނޭނގި އެތައް އިރަކު އެކަމާ ވިސްނަން އިންނަން. އެތައް ފަހަރަކު އެކަމާ ފިކުރު ކުރަން އިންނަން. ޑޮކުޓަރަށް ދާންވެސް ހިތަށް އަރާ. އެކަމަކު ހަމަ ޖެހިލުން ވެވެނީ. އަހަންނަށް ގޮތް ހުސްވުމުން އެކަމާ މާޔޫސްވެވެނީ. ނާނާއަށް އެނގިދާނެތީ. ނާނާ ގެއްލިދާނެތީ."\n"ދެން ކީއްވެ ނުބުނީ؟" އަހަންނަށް ރޮވެން ފެށުނެވެ.\n"އަހަންނަށް ހިތްވަރު ނުލިބުނީ. ނާނާ ގެއްލިދާނެތީ. ޖެހިލުން ވެވުނީ. އަހަރެން މިއަދު ވަރަށް ލަދުގަނޭ. ޖެހިލުން ވެސް ވޭ. މީހުންނަށް މިކަން އެނގިދާނެތީ ކަންބޮޑުވޭ. އޭރުން އަހަންނަކީ މުޅި ދުނިޔެއަށް ގިނަވެފައިވާ މީހަކަށްވާނެ. މީހުންގެ ނަފުރަތު ލިބޭ މީހަކަށް ވެސް ވާނެ،" އާމިރު އަހަންނާ ދިމާއަށް ބަލައިލިއެވެ. "ނާނާ ޕްލީޒް އަހަންނަށް މައާފުކުރޭ. އަހަންނަށް މައާފުކުރޭ. އެނގޭ ނާނާއަށް ވަރަށް ހިތްދަތިކަން ދެވިއްޖެކަން. ނާނާ ވަރަށް ކެތްކޮށްފިކަން ވެސް. ނާނާ ބޭނުމިއްޔާ އަހަރެން ނާނާ މިނިވަން ވެސް ކޮށްފާނަން. އެކަމަކު އަހަންނަށް މައާފުކުރާތި."\nއަހަންނަށް އިނދެވުނީއެވެ. ހަނދާނެ ގޮތެއް ނުވިސްނިފައެވެ. ބުނާނެ އެއްޗެއް ނޭނގިފައެވެ. އެއްކޮޅުން އާމިރެވެ. އަހަރެން އެމީހަކު ދެކެ އެންމެ ލޯބިވާ މީހާއެވެ. އެތައް ދުވަހަކުން ބިނާކުރި ލޯބީގެ ގަނޑުވަރުގެ އަމީރަކީ އާމިރެވެ. އަނެއް ކޮޅުން އަހަރެން ދުނިޔޭގައި އުޅުނުކަމުގެ ނިޝާނެއް ހުންނާން ބޭނުންވަނީއެވެ. ދެ ކަންތައް އެއްފަހަރާ ވާކަށް ނެތެވެ.\nއަހަންނަށް ގޮތް ހުސްވިއެވެ. ކުއްލިއަކަށް ބޮލަށް އުނދަގޫވާން ފެށިއެވެ. މީހާގެ ސިކުނޑި ހީވަނީ ފަޅައިގެން ނުކުންނަށް އުޅޭ ހެންނެވެ. ބޮލުގެ ދެފަރާތުން އެތެރެއަށް ފިއްތަމުން ފިއްތަމުން އައިސް ހީވަނީ ދެފަރާތް ފިތި ބާރުވާހެންނެވެ. މީހާ ކުޑަވާހެންނެވެ. ދެ ލޯ މަރައިލުމުން ނޭނގޭ ކަޅު ދުންތަކެއް އުދުހެމުންދާ ހެން ހީވަމުން ދިޔައެވެ. ލޯ ހުޅުވާލިޔަސް އެ މަންޒަރު ފެންނަމުން ދިޔައެވެ. އެންމެފަހުން ދެ ލޯ މެރުނީއެވެ. މުޅިތަން އަނދިރިވީއެވެ. ކަޅުވީއެވެ.\nއަހަންނަށް ލޯ ހުޅުވާލެވުނު އިރު އޮތީ ހޮސްޕިޓަލުގައެވެ. ގާތުގައި އިނީ މަންމައެވެ. ހަމައަކަށް އެޅުމުން މަންމަ ދިއްކޮށްލީ ކަރުދާސްކޮޅެކެވެ. އޭގައި އޮތީ އަހަރެން މިނިވަން ކުރި ވާހަކައެވެ.\nއަހަންނަށް ވިސްނައިދިނީ މަންމައެވެ. މަންމަގެ ހިތްވަރުން އަހަރެން ހަމައަކަށް އެޅެމުން ދިޔައެވެ. އަހަރެންގެ ތިންވަނަ ކައިވެނީގެ ކަންކަން ނިމިގެން ދިޔައީ ވެސް ހީވެސް ނުކުރާހާ އޮމާންކޮށް އެހައި އަވަހަށެވެ. ހުރިހާ ކަމެއްގެ މުގުލުގައި ހުރީ މަންމައެވެ.\nއޭގެފަހުން މިއަދަށް ތިން އަހަރު ވަނީއެވެ. އަހަރެން މި އޮތީ އަހަރެންގެ ދެވަނަ ދަރިފުޅު ވިހައިގެން ހޮސްޕިޓަލުގައެވެ. މިފަހަރު ވެސް ލިބުނީ ފިރިހެން ކުއްޖެވެ. އަހަރެން ބޭނުންވީ ކުދީންނެވެ. ވަކި ޖިންސެއްގެ ކުއްޖެއް ނޫނެވެ. އަހަރެން ދުނިޔޭގައި އުޅުނު ކަމުގެ ހަނދާނެކެވެ. ނިޝާނެކެވެ. އެކަން މިއަދު ވެއްޖެއެވެ. އޯގާތެރި ފިރިޔަކު ލިބި ލޯބިލޯބި ދެ ކުދިން ވެސް ލިބިއްޖެއެވެ. މިއީ އިއްޔެ ގޮތްހުސްވެ ހަނދާނެ ގޮތެއް ނެތިގެން ކަންބޮޑުވި މީހާއެވެ. އެކަމަކު މިއަދު އެ ހުރިހާ ކަމެއް ބަދަލުވީއެވެ. މީހުން ބުނަނީ ތެދެކެވެ. އެމީހަކަށް ދިމާވާކަމެއްގައި ކެރިގެން ކުރިމަތި ލައިފި ނަމަ ހުރިހާ ހުރަސްތަކެއް ކެހިގެން ގޮސް މީހާ ބޭނުންވާ މަންޒިލަށް ދެވޭނެއެވެ. ބޭނުން ވާނީ ކުޑަ ހިތްވަރެކެވެ. ގޮތް ހުސްވުމަކީ އަދި ކަންކަމުގެ ހައްލެއް ނޫނެވެ.


Nasrulla hoadhan bodu sarahahdheh balaifi\nނަސްރުﷲ ހޯދަން ބޮޑު ސަރަހައްދެއް ބަލައިފި\nއަނގަފަރު ކައިރީގައި މިދިޔަ ހުކުރު ދުވަހުގެ ރޭ ހިނގި ކަނޑުމަތީގެ އެކްސިޑެންޓުގައި ގެއްލިފައިވާ ބ. އޭދަފުށީ، މުޝްތަރީގޭ، ނަސްރުﷲ އަބްދުﷲ އިން ހޯދަން އެމްއެންޑީއެފް ކޯސްޓް ގާޑުން ބޮޑު ސަރަހައްދެއް ބަލައިފި އެވެ.\nއެމްއެންޑީއެފުން ބުނީ ނަސްރުﷲ ހޯދުމުގެ މަސައްކަތް ހުއްޓާނުލައި ކަމަށާއި މިހާތަނަށް ބޮޑު ސަރަހައްދެއް ބަލާފައިވާ ކަމަށެވެ. އެކަމަކު، ނަސްރުﷲ އަދިއެއް ނުފެނެ އެވެ.\nނަމަވެސް ނަސްރުﷲ އަބްދުﷲ އިން ޑިންގީ ކަނޑު އަޑިން މިއަދު ނަގައިގެން ވަނީ ދަރަވަންދޫއަށް ގެނެސްފަ އެވެ.\nއެމްއެންޑީއެފުން ބުނީ ޑިންގީ ނެގީ ބ.ދޮންފަނުގެ ހުޅަނގުން ބައި މޭލު ބޭރުން ކަނޑުގެ 46 މީޓަރު އަޑިން ކަމަށެވެ. އަދި ނަސްރުﷲ އަބްދުﷲ ގެއްލުނު ހާދިސާގައި ލޯންޗުން ޖެހިފައިވާ ކަމަށް ބެލެވެނީ ޑިންގީގެ ފަހަތުން ކަނާތް ފަރާތު އަރިމަތީގައި ކަމަށް އެމްއެންޑީއެފުން ބުންޏެވެ.\nއެކްސިޑެންޓުވި ލޯންޗުގެ ކެޕްޓަން އޭދަފުށީ ޝަބްނަމްގޭ މުހައްމަދު މުސްތަފާ އަށް ވެސް ވަރަށް ބޮޑަށް އަނިޔާވެ އައިޖީއެމްއެޗުގައި މިހާރު ވެސް އަންނަނީ ފަރުވާ ދެމުންނެވެ. އޭނާގެ ވާތު ލޮލުގެ ތިރިން މޫނުގެ ކަށިތައް ވަނީ ބިނދިފަ އެވެ. އެހެންވެ، މުސްތަފާގެ އޮޕަރޭޝަނެއް ކުރަންޖެހޭ ކަމަށް އޭނާގެ އާއިލާ އިން ބުނެފައިވެ އެވެ.


Association Cup ge thaareehee mubaaraathuge Championkan Club City in hadhaifi | Mihaaru\nއެސޯސިއޭޝަން ކަޕް، ތާރީހީ މުބާރާތުގެ ޗެމްޕިއަންކަން ކްލަބް ސިޓީން ހޯދައިފި\nކްލަބް ސިޓީން މުބާރާތުގެ ތަށި އުފުލާލަުމަށް ފަހު އުފާފާޅު ކުރަނީ: އެ ޓީމުން އެސޯސިއޭޝަން ކަޕް ކާމިޔާބު ކުރީ ވެމްކޯގެ މައްޗަށް 3-2 ސެޓުން ކާމިޔާބު ހޯދައިގެން --- ފޮޓޯ: ނިޝާން އަލީ | މިހާރު\n23 ޖޫން 2022 - 22:38\nރާއްޖޭގެ ވޮލީގެ ތާރީހުގައި ތަފާތު ބަދަލަކާއެކު ބޭއްވި ވޮލީބޯލް އެސޯސިއޭޝަން ކަޕްގެ ފައިނަލުގައި ކްލަބް ވެމްކޯ މައްޗަށް ކާމިޔާބު ހޯދައި، މުބާރާތުގެ ޗެމްޕިއަންކަން ސްޕޯޓްސް ކްލަބް ސިޓީން ހޯދައިފި އެވެ.\nފައިނަލް މެޗެއްގައި ވާދަވެރިކަމުގެ ގޮތުން ފެންނާނެ ހުރިހާ މަންޒަރެއް ފެނުނު މެޗު ސިޓީން ގެންދިޔައީ 3-2 ސެޓުންނެވެ. ހާއްސަކޮށް ފަސް ސެޓަށް ކުޅުނު މެޗުގެ ފަހު ސެޓަކީ ނޭވާ ހިފަހައްޓާލަންޖެހުނު ގިނަ މޮމެންޓްތަކެއް ފެނުނު ސެޓެކެވެ.\nސިޓީން އެ ސެޓް ގެންދިޔައީ 19-17 އިންނެވެ. އެހެންނަމަވެސް އޭގެ ކުރިން ސެޓް ނިންމާނެ ފުރުސަތު އެކި ފަހަރުގެ މަތިން ދެ ޓީމަށް ވެސް ލިބުނެވެ. ހަތަރުވަނަ ސެޓުން ފެށިގެން ދެ ޓީމު ދިޔައީ ވަރަށް ހަމަހަމަ ކޮށެވެ. ފަސްވަނަ ސެޓްގެ ގޭމްބޯލް ޕޮއިންޓަށް ފަހު އެއްފަހަރު ސިޓީ އަނެއް ފަހަރު ވެމްކޯ އަށް މެޗު ނިންމަން ފުރުސަތު ލިބިގެންދިޔަ އެވެ. ވެމްކޯއިން ލީޑް ގޭމް ނިންމަން ޕޮއިންޓަކަށް ބޭނުން ވެފައި ވަނިކޮށް، އެ ޓީމުގެ ބިދޭސީ ކުޅުންތެރިޔާ އަޝްވަލް ރާއީ އަށް ސާވިސް ކުރަން ފޮނުވާލި ބޯޅަ އަމާޒުވީ ނެޓަށެވެ.\nސިޓީގެ ކެޕްޓަން އަލީ ހުޒާމް: މިރޭގެ މެޗުގައި އޭނާ ހުރީ ތަފާތު ފޯމެއްގައި --- ފޮޓޯ: ނިޝާން އަލީ | މިހާރު\nމުބާރާތުގައި މޮޅު ކުޅުމެއް ދެއްކި އަޝްވަލް ރާއީގެ އެ ސާވިސް ނެޓަށް އަމާޒު ވުމުން އޭނާގެ މޫނު މަތިން ވަރަށް ބޮޑަށް މާޔޫސްކަން ފެނިގެންދިޔަ އެވެ. އެ ސެޓްގައި ސިޓީން ހޯދި ފަހު ޕޮއިންޓަކީ ފައިނަލުގެ އެންމެ ފަހު ވަގުތާ ބަލާފައި ދިގު ދެމިގެން ދިޔަ ސީކުއެންސެކެވެ. އެއް ކޯޓުން އަނެއް ކޯޓަށް ބޯޅަ ފޮނުވުމުގައި ވަގުތުތަކެއް ހޭދަވި އެވެ. ސިޓީ އަށް އެ ޕޮއިންޓް ލިބުނީ އެޓީމުން ވެމްކޯގެ ކޯތަށް ފޮނުވާލި ބޯޅަ ވެމްކޯގެ ކުޅުންތެރިޔަކު ރިސީވް ކުރަން އުޅުމުގެ ތެރޭގައި އޭނާ އަތުން ބޭރަށް ދިއުމުންނެވެ.\nފޯރިގަދަ މެޗުގެ ފުރަތަމަ ސެޓް ވެމްކޯއިން ކާމިޔާބު ކުރީ 10 ޕޮއިންޓްގެ ފަރަގަކާ އެކު އެވެ. އެ ޓީމުން އެ ސެޓް ގެންދިޔައީ 25-15 އިންނެވެ. ވެމްކޯގެ 25 ވަނަ ޕޮއިންޓަކީ ސިޓީގެ އަލީ ހުޒާމް (ހުޒާންޓޭ) ކުރި ސާވިސް ނެޓަށް އަމާޒުވުމުން ވެމްކޯއިން ލިބުނު ޕޮއިންޓެވެ. އެކަމަކު ދެން ޖެހިގެން އައި ދެ ސެޓް ދެވަނަ ސެޓް ސިޓީން ކާމިޔާބު ކުރި އެވެ. ދެވަނަ ސެޓް ގެންދިޔައީ 25-20 އިންނެވެ. ތިންވަނަ ސެޓް 25-19 އިންނެވެ. ތިންވަނަ ސެޓްގައި ވެމްކޯ ކުޅެމުން ދިޔައީ ތަފާތު ރޫހެއްގަ އެވެ. އެ ޓީމުގެ ވިނީތު ކުމާރު ވެސް ވަނީ ގިނަ ޕޮއިންޓަކެއް ހޯދައިދީފަ އެވެ. އަދި ހުޒާމް ވެސް ފެނުނީ މުބާރާތުގެ އެހެން މެޗުތަކަށް ވުރެ ތަފާތު ކޮށެވެ.\nސިޓީގެ ކޯޗުން ސްޓާފުންނާއި ބައެއް ކުޅުންތެރިން އުފާފާޅު ކުރަނީ --- ފޮޓޯ: ނިޝާން އަލީ | މިހާރު\nހަތަރު ވަނަ ސެޓްގައި ވެމްކޯ އަލުން ފޯމަކަށް އެޅުނެވެ. އެ ސެޓް ޕޮއިންޓްތައް ދިޔައީ ކަިރި ކައިރިގަ އެވެ. އެކަމަކު 20 ވަނަ ޕޮއިންޓާ ހަމަށް އަށް ސިޓީން ލީޑްގައި އޮތެވެ. ވެމްކޯގެ ކޮންޓްރޯލްގެ ދަށަށް ސެޓް ގެންދިޔައީ އޭގެ ފަހުންނެވެ. އަޝްވަލް ރާއީ ކައިރި ކައިރީގައި ފޮނުވާލި ހަމަލާތަކުން ގިނަ ޕޮއިންޓްތަކެއް ހޯދައިދިނެވެ. އެ ސެޓް ވެމްކޯއިން ގެންދިޔައީ 25-23 ންނެވެ.\nމުބާރާތުގެ އެންމެ މޮޅު ކުޅުންތެރިޔަކީ ވެމްކޯގެ އިސްމާއީލް ސާޖިދު (ކުޑަ ކާއްޓޭ) އެވެ. އެންމެ އުންމީދީ ކުޅުންތެރިޔަކީ ޕޮލިސް ކްލަބްގެ މާއިޝް އަހްމަދެވެ. އެންމެ މޮޅު ކޯޗަކީ ސިޓީގެ ކޯޗު ހުސަން ޝަރީފް އެވެ. އެންމެ މޮޅު ބިދޭސީ ކުޅުންތެރިޔަކީ ސިޓީގެ ވިނީތު ކުމާރެވެ.\nމުބާރާތުގެ ޑްރީމް ޓީމާއެކު ވީއޭއެމްގެ އޮފިޝަލުން ފޮޓޯއަކަށް ހުއްޓިލައިގެން --- ފޮޓޯ: ނިޝާން އަލީ | މިހާރު\nމުބާރާތުގެ ޑްރީމް ޓީމް\n- ބެސްޓް އައުޓް ސައިޑް އެޓޭކާ، އަލީ ހުޒާމް، ކްލަބް ސިޓީ - ސެކަންޑް ބެސްޓް އައުޓް ސައިޑް އެޓޭކާ، އާދަމް ނަސީމް، ސިފައިންގެ ކްލަބް - ބެސްޓް އޮޕަސިޓް ޕްލޭއާ، ހަސަން ނިލާމް، ގްޑީސް - ބެސްޓް މިޑްލް ޕްލޭއާ: އާދަމް ފައިރޫޒް، ވެމްކޯ - ސެކަންޑް ބެސްޓް މިޑްލް ޕްލޭއާ، ހުސައިން ޔޫސުފް، ކްލަބް ސިޓީ - ބެސްޓް ސެޓަރު: ހުސައިން ޝާހިދު، ސިފައިންގެ ކްލަބް - ބެސްޓް ލިބަރޯ، މުހައްމަދު ނައީމް، ޕޮލިސް ކްލަބް، - މޯސްޓް ޕްރޮމިސިން ޕްލޭއާ، މާއީޝް އަހްމަދު ޕޮލިސް ކްލަބް، - މޯސްޓް ވެލިއުބަލް ޕްލޭއާ، އިސްމާއީލް ސާޖިދު، ކްލަބް ވެމްކޯ، - ބެސްޓް އިންޓަނޭޝަނަލް ޓެލެންޓް: ވިނީތު ކުމާރް، ކްލަބް ސިޓީ، - މޯސްޓް ވެލިއުބަލް ކޯޗު: ހުސައިން ޝަރީފް، ކްލަބް ސިޓީ\nސްޕޯރޓްސް ކުލަބު ސިޓީގެ ޓީމުގެ ވަކި ވަކި ކުޅުންތެރިންގެ ޕާރފޯރމާރސްއަށް ބަލާއިރު މި ޓީމަކީ ވަރަށްވެސް ތަފާތު ޓީމެއް އެއްމެ ތަފާތުކަމަކީ ޓީމް އެތެރޭގައި އޮންނަ ގުޅުން، އަނެއްކާ ކާމިޔާބާއި ހަމަޔަށް ވާސިލްވުމުގެ ޤާބިލްކަން ލިބިފައިވާ ހިތްވަރުކުރާ ޓީމެއް ތާރީހީ ގޮތުން ބެލި ނަމަވެސް މިޔަދަކީ ސްޕޯރޓްސް ކުލަބު ސިޓީގެ ތާރީޙް ބަދަލުކޮށްލި ފަޙްރުވެރި ދުވަހެއް ސާބަހޭ ޓީމުގެ ކާމިޔާބަކީ ތިޔަ ޓީމުގެ ކުޅުންޓެރިންހެ މަތިވެރި އަޙްލާގު އެއީ ތިކާމިޔާބުގެ އަސްލު.\nއއިންޑިޔާ މުބާރާތެއް. ރާއްޖޭގެ ވޮލީ ހަލާކު. ކުޑަ ކާއްޓެއާއި ހުޒާންޓެ ކުޅެތީ ޓީވީ ބަލާލީ އެކަމް ކުޅެބީ އިންޑިއާ މީހުން. ބައެއް ފަހަރު ހީވޭ ކުޑަ ކާއްޓެ އަކީ ލިބަތޯހެން. ވަރަށް ފަޅޯ ބަދަލެއް ރަނޭ ކަޑަ


Alifaan nivan beynunkuraa vehicle 14 rashakah fonuvaifi\nއަލިފާން ނިންވަން ބޭނުންކުރާ ވެހިކަލް 14 ރަށަކަށް\nޖަޕާން ސަރުކާރުން ހަދިޔާކުރި ފަޔާ ވެހިކަލްތައް އެމްއެންޑީއެފް ފަޔާ އެންޑް ރެސްކިއު ސާވިސްގެ ބެލުމުގެ ދަށުން ކަނޑައެޅިފައިވާ ރާއްޖޭގެ 14 ފަޔާ ސްޓޭޝަނަށް ފޮނުވައިފިއެވެ.\n14 ފަޔާ ސްޓޭޝަނަށް ފޮނުވާފައިވަނީ 24 ވެހިކަލް އަދި5ލޯންޗެވެ. އެވެހިކަލްތަކުގެ ތެރޭގައި ހިމެނޭ ޓެންޑާ ވެހިކަލްގައި 1500 ލީޓަރު ފެން އުފުލުމުގެ ގާބިލްކަން ލިބިފައިވާއިރު ފޯމް ޓެންޑާ ވެހިކަލްގައި 200 ލީޓަރު ފޯމް ކޮންސެންޓްރޭޓް އަދި 4000 ލީޓަރު ފެން އުފުލޭނެއެވެ.\nޖަޕާން ސަރުކާރުން ހަދިޔާ ކުރި ވެހިކަލްތަައް ފޮނުވިފައިވާ ރަށްތަކަކީ މާލޭ ހުޅުމާލޭ ވިލިމާލެ ހދ. ކުޅުދުއްފުށި ޅ. ނައިފަރު ތިލަފުށި އދ.މާމިނގިލި ފ.ނިލަންދޫ ދ. ކުޑަހުވަދޫ ލ.ކައްދޫ ގދ. ތިނަދޫގެ އިތުރުން ޏ. ފުވައްމުލައް ސ.ހިތަދޫ އަދި ސ ހުޅުމީދޫ އެވެ.\nމި ވެހިކަލްތަކުގެ ސަބަބުން ރާއްޖޭގެ ސަރަހައްދުތަކުގައި ހިނގާ އަލިފާނުގެ ހާދިސާތަކުގައި ފަޔަމަނުން ހަރަކާތްތެރިވުމަށް އިތުރު ކުރިއެރުން ލިބި ހިނގާ އަލިފާނުގެ ހާދިސާތަކުގައި ރައްޔިތުންގެ ފުރާނަ އާއި މުދާ ސަލާމަތްކުރުމުގައި ލިބިފައިވާ ވަސީލަތްތަކުގެ ބޭނުންހިފުމަށް އިތުރަށް މަގުފަހިވެގެން ދާނެ ކަމަށް އެމްއެންޑީއެފުން ބުނެއެވެ.


Mirey 12:00 in feshigen Ooredoo in aa Iphone thakah pre-order kureveyne | Mihaaru\nމިރޭ 12:00ން ފެށިގެން އުރީދޫން އާ އައިފޯންތަކަށް ޕްރީއޯޑާ ކުރެވޭނެ\nއައިފޯން 13 ޕްރޯ މެކްސް--\n07 އޮކްޓޯބަރ 2021 - 20:55\nމިރޭ ދަންވަރު 12:00 އިން ފެށިގެން އެޕަލްގެ އެންމެ ފަހުގެ އައިފޯން 13 ސީރީޒް ޕްރީއޯޑާ ކުރުމުގެ ފުރުސަތު އުރީދޫން ހުޅުވާލާނެ އެވެ.\nއެ ކުންފުނިން ބުނިގޮތުގައި އައިފޯން 13 އާއި އައިފޯން 13 ޕްރޯ އާއި ޕްރޯ މެކްސް އަދި މިނީ އެ ކުންފުނި މެދުވެރިކޮށް ޕްރީއޯޑާ ކުރެވޭނެ އެވެ. މި ފޯނުތައް ޕްރިއޯޑަރަށް ހުޅުވާލާނީ އުރީދޫގެ އީ ކޮމާސް ޕްލެޓްފޯމް، މޫލީންނެވެ.\nމިދިޔަ މަހު ދުނިޔޭގެ ބާޒާރަށް ނެރުނު މި ފޯނުތަކަކީ އުރީދޫގެ 5ޖީ ހިދުމަތް ލިބޭ ފޯނުތަކެކެވެ.\nއާ ސީރީޒްގައި އައިފޯން 13 ޕްރޯ އާއި ޕްރޯ މެކްސް ވެސް ތަފާތެވެ. އައިފޯން ޕްރޯގައި އޭ15 ބަޔޮނިކް ޗިޕް ހިމަނައި މުޅިން އާ ތިން ކެމެރާ ވަނީ ހިމަނައިފަ އެވެ. އަދި ޑިސްޕްލޭ ވެސް ވަނީ 120 ހާޓްޒް އަށް މަތިކޮށްފަ އެވެ.\nއައިފޯނުގެ ކުރީގެ ސީރީޒްތަކާ އަޅާ ބަލާއިރު މި ސީރީޒްގެ ޕްރޯ އާއޮ ޕްރޯ މެކްސްގެ ކެމެރާގެ ކޮލިޓީ ވަނީ ވަރަށް ބޮޑަށް ރަނގަޅު ކޮށްފަ އެވެ. ކެމެރާތަކަށް ގެނައި ބަދަލުގައި ސިނެމަޓިކް ވީޑިއޯ ނެގުމާއި މެކްރޯ ފޮޓޯ ނެގުމަށް ވެސް ހާއްސަވާނެ އެވެ.\nއައިފޯން 13 އާއި މިނީގައި ވަނީ ކުރީގެ ފޯނުތަކާ އަޅާބަލާއިރު ޕަފޯމަންސް ވަރުގަދަކޮށްފަ އެވެ. އެގޮތުން، ފޮޓޯ އާއި ވީޑިއޯގެ ފެންވަރު ވަނީ ވަރަށް ބޮޑަށް މަތިކޮށްފަ އެވެ. އަދި މި ފޯނުތަކުގެ ނޮޗް ވެސް ވަނީ ކުޑަކޮށްފަ އެވެ.\nއުރީދޫ މެދުވެރިކޮށް މި ފޯނުތަކަށް ޕްރީއޯޑާ ކުރަން ބޭނުންވާ ކަސްޓަމަރުންނަށް https://moolee.mv މެދުވެރިކޮށް ޕްރީއޯޑާ ކުރެވޭނެ އެވެ.\nއަތްމަތި ދަތިކުދިން މިފަހަރު ފެންނާނެ.


City In Arsenal Balikuri Iru, Chelsea Ehvaru Vejje – adduLIVE\nLast Updated: October 22, 19:10\nސިޓީން އާސެނަލް ބަލިކުރިއިރު، ޗެލްސީ އެއްވަރުވެއްޖެ\nOct 17, 2020, 23:58 ހަސަން ރަޝީދު\nޕްރިމިއާ ލީގުގައި މިރޭ މެންޗެސްޓަރ ސިޓީން އާސެނަލްގެ މައްޗަށް ކުރި ހޯދިއިރު، ޗެލްސީ އާއި ސައުތްހެމްޓަން ބައްދަލުކުރި މެޗު އެއްވަރުވެގެން ނިމިއްޖެއެވެ.\nމި ނަތީޖާތަކާއެކު ސިޓީ މިހާރު އޮތީ7ޕޮއިންޓާ އެކު ލީގުގެ 10 ވަނައިގައެވެ. ޗެލްސީ އޮތީ 8 ޕޮއިންޓާ އެކު ލީގުގެ ހަވަނައިގައި ކަމަށްވާއިރު ސައުތްހެމްޓަން އޮތީ7ޕޮއިންޓާ އެކު ލީގުގެ 11 ވަނައިގައެވެ. ލީގުގެ އެއްވަނައިގައި 13 ޕޮއިންޓާ އެކު އޮތީ އެވަޓަން އެވެ.\nސިޓީ މިރޭ އާސެނަލްގެ މައްޗަށް ކުރި ހޯދީ 1-0 އިންނެވެ. ސިޓީގެ ދަނޑުގައި ކުޅުނު މި މެޗުގައި ފެނިގެންދިޔަ ހަމައެކަނި ގޯލު މެޗުގެ 23 ވަނަ މިނެޓްގައި ކާމިޔާބުކޮށްދިނީ ރަހީމް ސްޓާލިން އެވެ. މިއީ މި ސީޒަނުގައި ސްޓާލިން ކާމިޔާބުކުރި ހަތަރުވަނަ ގޯލެވެ.\nނަތީޖާ އެއްވަރުކޮށްލަން އާސެނަލް އަށް ވެސް މި މެޗުގައި ރަނގަޅު ފުރުސަތުތަކެއް ލިބިފައިވެއެވެ. ނަމަވެސް އާސެނަލް އިން ސިޓީގެ ގޯލަށް ފޮނުވާލި ހަމަލާތައް ދިފާއުކުރުމުގައި އެޓީމުގެ ކީޕަރު އެޑަސަންގެ ހުޝިޔާރުކަން ވަނީ ފެނިގެން ގޮސްފައެވެ.\nމިއީ ލީގުގައި އާސެނަލް އިން ޖެހިޖެހިގެން ސިޓީ އަތުން ބަލިވި ހަތްވަނަ މެޗުކަން ފާހަގަކޮށްލެވެއެވެ.\nޗެލްސީ މިރޭ އަމިއްލަ ދަނޑުގައި ކުޅެ ސައުތްހެމްޓަންއާ އެއްވަރުވީ 3-3 އިންނެވެ.\nމިރޭގެ މެޗުގެ ފުރަތަމަ 30 މިނެޓްތެރޭ ޗެލްސީން ދެ ގޯލު ކާމިޔާބުކުރިއިރު، މި ދެ ގޯލުވެސް އެޓީމަށް ކާމިޔާބުކޮށްދިނީ ޓިމޯ ވާނާއެވެ. ނަމަވެސް ފުރަތަމަ ހާފް ނިމުމުގެ ކުރިން ޑެނީ އިންގްސް ވަނީ ސައުތްހެމްޓަން އަށް ގޯލެއް ކާމިޔާބުކޮށްދީ ނަތީޖާގެ ފަރަގު ކުޑަކޮށްދީފައެވެ.\nއަދި ދެވަނަ ހާފްގެ ކުރީކޮޅު ޗެލްސީގެ ޑިފެންސްލައިނަށް ހެދުނު ގޯހެއްގެ ފައިދާ ނަގައި ޗޭ އެޑަމްސް ވަނީ ސައުތްހެމްޓަން އަށް ނަތީޖާ އެއްވަރުކޮށްދީފައެވެ. ނަމަވެސް މި ގޯލު ކާމިޔާބުކުރިތާ އިރުކޮޅެއްގެ ތެރޭގައި ކައި ހަވެޓްޒް ވަނީ އަލުން ޗެލްސީ އަށް ލީޑު ނަގާދީފައެވެ.\nމި ނަތީޖާގައި އޮވެ ޗެލްސީ މޮޅުވާން ދަނިކޮށް މެޗުގެ ފަހު ވަގުތުކޮޅުތެރޭ ވެސްޓްގާޑް ވަނީ ސައުތްހެމްޓަން އަށް ނަތީޖާ އެއްވަރުކޮށްދީ މި މެޗުން އެޓީމަށް ތިން ޕޮއިންޓު ކަށަވަރުކޮށްދީފައެވެ.


Varun Ge Geydhoshah Dhiya Anhenaku Rulhi Gadhave Nulafaakan Dhakkaalaifi - Vaguthu\nވަރުންގެ ގޭދޮށަށް ދިޔަ އަންހެނަކު ރުޅިގަދަވެ ނުލަފާކަން ދައްކާލައިފި\nބޮލީވުޑްގެ މަޝްހޫރު ތަރި، ވަރުން ދަވަންގެ ފޭނަކު އެނާގެ ލޯބިވެރިޔާ، ނަތާޝާ ދަލާލް އަށް މަރުގެ އިންޒާރު ދިން މައްސަލައެއް ފެންމަތިވެއްޖެއެވެ.\nނަތާޝާއަށް ހަމަލާދީ އޭނާ މަރާލާނެ ކަމަށް ބުނެފައިވަނީ، ވަރުން އާއި ބައްދަލުކުރަން އޭނާ ދިރިއުޅޭ ގެ ކައިރިޔަށް ދިޔަ އޭނާގެ އަންހެން ފޭނެކެވެ. އިންޑިއާގެ ނޫސްތައް ބުނާގޮތުގައި އެ އަންހެންމީހާ ނަތާޝާއަށް މަރުގެ އިންޒާރު ދިނީ، ވަރުން އާއި ބައްދަލުކުރަން ގޮސް އެކަން ކާމިޔާބުވާގޮތް ނުވުމުން ނުރުހުންވެގެންނެވެ.\nމުމްބާއީގައި ހުންނަ ވަރުންގެ ގެ ކައިރިޔަށް އޭނާ ދެކިލުމަށް ދިޔަ ފޭނުންގެ ތެރޭގައި ހުރި އެ އަންހެން މީހާ އެކި ފަހަރު މަތިން ވަރުން އާއި ބައްދަލުކުރަން ދިއުމުންވެސް ވަރުން އާއި ދިމާވާގޮތް ނުވުމުން އަމިއްލަ ނަފްސަށްވެސް އަނިޔާ ދިނުމަށް މަސައްކަތް ކުރި ކަމަށް ވެއެވެ. ނަމަވެސް އެވަގުތު އެ ސަރަޙައްދުގައި ތިބި މީހުން ވަނީ އެކަން ހުއްޓުވާފައެވެ.\nވަރުންގެ ފަރާތުން މިކަމާއި ގުޅޭގޮތުން ވާހަކަ ދެއްކި މީހަކު ނޫސްތަކުގައި ބުނެފައިވަނީ، އެ އަންހެން މީހާ ހިތްހަމަ ނުޖެހުނީ ގިނައިރުތަކެއް ވަންދެން ވަރުންގެ އިންތިޒާރުގައި ހުރުމުންވެސް ވަރުން އާއި ދިމާވާގޮތް ނުވުމުންނެވެ. މިގޮތަށް ދިމާވީ ވަރުން، އޭނާގެ އަލަށް ނެރޭ ފިލްމެއްގެ ޕްރޮމޯޝަން މަސައްކަތްތަކެއްގައި އުޅެމުން ދިއުމުގެ ސަބަބުން ކަމަށް މައުލޫމާތު ދިން ފަރާތުން ބުނެފައި ވެއެވެ.\nއަދި އާންމު ގޮތެއްގައި ވަރުން ދިރިއުޅޭ ގެ ކައިރިޔަށްދާ ފޭނުންނާއި ބައްދަލުކޮށް އޭނާ ސެލްފީނަގާ ހަދާއިރު، ފޭނެއްގެ ފަރާތުން ވަރުންގެ ލޯބިވެރިޔާއަށް މަރުގެ އިންޒާރެއް ލިބުމަކީ ކަންބޮޑުވާ ކަމެއް ކަމަށްވެސް ވަރުންގެ ފަރާތުން މީޑިއާގައި ވާހަކަ ދެއްކި ފަރާތުން ބުނެފައި ވެއެވެ.\nވަރުންގެ ލޯބިވެރިޔާ ނަތާޝާއަށް ހަމަލާ ދޭނެކަމަށް ބުނެ ވަރުންގެ ފޭނަކު ނަތާޝާއަށް މަރުގެ އިންޒާރު ދިން މައްސަލަ މިހާރު ވަނީ މުމްބާއީގެ ފުލުހުންނަށް ހުށަހަޅާފައެވެ. ނަމަވެސް މި މައްސަލަ އާއި ގުޅިގެން އިދާރާއަކުން އަދި ވަކި އެއްޗެއް ބުނެފައެއް ނުވެއެވެ. އަދި ނަތާޝާއަށް މަރުގެ އިންޒާރު ދިން މީހާ އާއި މެދު މިހާތަނަށް ފިޔަވަޅެއް އަޅާފައިވާ ކަމެއްވެސް ނޭނގެއެވެ.\nވަރުން އާއި ނަތާޝާ ލޯބީގެ ގޮތުން ގުޅި އެކަން ހާމަކޮށްފައި ވަނީ ދާދި ފަހުންނެވެ. ނަމަވެސް އެ ދެމީހުންނަކީ ކުޑައިރުގެ ދެ ރަހުމަތްތެރިން ކަމުން، މީގެ ކުރިންވެސް އެކުގައި ވަރަށް ގިނައިން ފެނިފައި ވެއެވެ. ފެޝަން ޑިޒައިނަރެއްގެ ގޮތުގައި މަސައްކަތްކުރާ ނަތާޝާ އާއި ވަރުން ވަރަށް އަވަހަށް ކައިވެނިކުރުމަށް ތައްޔާރުވަމުންދާ ކަމުގެ އަޑު ފެތުރިފައިވާއިރު، އެދެމީހުން ދާދި ފަހުން ވަނީ އެކުގައި ޗުއްޓީއެއްވެސް ހޭދަކޮށްފައެވެ.


vnews - Broadcom ge thahuniyaa alhugadumen gabooleh nukurameve.\nބްރޯޑްކޮމްގެ ތަހުނިޔާ އަޅުގަޑުމެން ގަބޫލެއް ނުކުރަމެވެ.\n3 އޮކްޓޯބަރ 2018\nކޮންމެ އަހަރެއްގެވެސް އޮކްޓޫބަރު މަހުގެ ހަތަރުވަނަ ދުވަހަކީ ބްރޯޑްކާސްޓް ކުރުމުގެ ދުވަހެވެ. މާދަމައަކީ އެދުވަހެވެ. ދުވަހުގެ މުނާސަބާގައި އަޅުގަޑުމެންގެ ޓީވީން ބްރޯޑްކާސްޓް ކުރުމަށް ދިވެހިރާއްޖޭގެ ބްރޯޑްކާސްޓިން ކޮމިޝަނުގެ ރައީސް މުހައްމަދު ޝަހީބު ވަނީ ވީޑިއޯ ޚިތާބެއް ފޮނުއްވައިފައެވެ. ވަރަށްވެސް ޗާލު ފުރިހަމަ ޚިތާބެކެވެ.\nމިދުވަސް ބޯމަތިވުމުން އަޅުގަޑުމެންގެ މަތިން ހަނދާން ކުރެއްވިކަމަށްޓަކައި ބްރޯޑްކާސްޓިން ކޮމިޝަނާއި އެކޮމިޝަނުގެ ރައީސަށް ޝުކުރިއްޔާއެވެ. އެކަމަކު ތިޔަ ޚިތާބު ބްރޯޑްކާސްޓް ކުރާކަށް ގަސްތެއް ނުކުރަމެވެ. ސަބަބުތައް ބައިވަރެވެ.\nޝަހީބުގެ ޚިތާބުގައި މައިގަޑު އެއްޗަކަށް ހުރީ ކޮމިޝަނުގެ ޔައުމިއްޔާއެވެ. އެތަނަށް ހުށައެޅުނު މައްސަލަތަކާއި ޝަކުވާތަކުގެ އަދަދާއި ބާވަތެވެ. މާފުކުރައްވާށެވެ. ކޮމިޝަނުގެ ތަފާސްހިސާބުތައް ބްރޯޑްކާސްޓްކުރުމުގެ ޝައުގެއް ނެތީއެވެ. ބްރޯޑްކާސްޓަރުންގެ ބެލެނިވެރި މުވައްސަސާގެ ފަރާތުން އަޅުގަޑުމެން އެދެނީ ތަފާސްހިސާބުތަކާއި ދުވަހުގެ ތަހުނިޔާއަށްވުރެ ބޮޑެތި ކަންކަމެވެ. އެކަންކަމަށް ކޮމިޝަނުން ވެފައިވާ އިހުމާލުގެ ބޮޑުކަމުން ކުދިކުދި ކަންކަމުގެ ޝައުގު ގެއްލުނީއެވެ.\nބްރޯޑްކާސްޓިން ކޮމިޝަނަކީ އަޅުގަޑުމެންގެ ކަންކަން އެންމެ ގާތުން ބަލައި ކަންކަން ފަހިކޮށްދިނުމަށް އުފައްދާފައިވާ އަޅުގަޑުމެންގެ ބެލެނިވެރި މުވައްސަސާއެވެ. އެކަމަކު އެ ބެލެނިވެރިޔާ އަޅުގަޑުމެންނަށް ފެންނަނީ ދޭތެރެޔަކުން އަޅުގަޑުމެން ހާޒިރުކޮށް އިންޒާރުދީ ބަޔާންތައް ނަގައި ބޮޑެތި އަދަދުތަކުން ޖުރިމާނާ ކުރަންވީމައެވެ. ދެން މިކަހަލަ ދުވަހެއް އައިމާ ތަހުނިޔާގެ ފަށުވި އިބާރާތްތަކުން ޚިތާބު ފޮނުވަންވީމައެވެ. އަޅުގަޑުމެން އުޅެނީ ކޮންހާލެއްގައިތޯ އަޅުގަޑުމެންނަށް ބޭނުންވަނީ ކޮންކަމެއްތޯ ދުވަހަކުވެސް ބައްލަވާފައެއް ނުވެއެވެ. ކުޑަމިނުން ސްޓޭޝަނަކަށް ޒިޔާރަތް ކުރައްވާފައެެއްވެސް ނުވެއެވެ.\nއަޅުގަޑުމެން މަސައްކަތް ކުރަމުން މިދަނީ ވަރަށް ހާލުގައެވެ. މިހާލުގައި ތިއްބައި ބްރޯޑްކާސްޓިން ކޮމިޝަނުން ކުރައްވާ ކަމަކީ އަޅުގަޑުމެންގެ އަޑު ކަނޑުވާލައި އިނދަޖައްސައިލުމުގެ މަސައްކަތެވެ. މައުލޫމާތު ފެތުރުމުގެ ހައްގާއި ޑިމޮކްރަސީގެ އުސޫލުތަކަށް ރިިއާޔަތްކުރުމުގެ ކުޑަ ވިސްނުމެއްވެސް ނެތި ވަކި ފަރުދަކަށް މަންފާ ހޯދައިދިނުމުގެ މަސައްކަތެވެ. ބްރޯޑްކާސްޓިން ކޮމިޝަނުން ވަނީ އަޅުގަޑުމެން ނާށިގަޑާއިގެން ސަލާންޖަހަން މަގުމައްޗަށް ނެރެފައެވެ. ކޮންމެފަހަރަކު ބޮޑެތި އަދަދުތަކުން ޖުރިމާނާ ކުރީމާ އެފައިސާ ހޯދަނީ މަގުމައްޗަށް ނިކުމެ ސަލާން ޖަހައިގެންނެވެ.\nބްރޯޑްކާސްޓިންގައި ދެމިތިބުމަށްޓަކައި ނާށިގަޑު ހިފައިގެން މަގުމަތީގައި ސަލާންޖަހަން މަޖުބޫރުކުރެވިފައިވާއިރު ތިޔަ ކޮމިޝަނުގެ މެންބަރަކު ދުވަހަކުވެސް އެއިން ނާށިގަޑަކަށް އަމިއްލަ ގޮތުންވިޔަސް ފައިސާފޮއްޗެއް ވައްޓައިނުލައެވެ. އެއީ ތިޔަ ކޮމިޝަނުގައި އަޅުގަޑުމެން އަމިއްލަޔަށް ތަމްރީނުކޮށް ބްރޯޑްކާސްޓިން އާއި ނޫސްވެރިކަމުގެ އަލިފުބާ އުނގަންނައިދިން ތިން ކުއްޖަކު ތިބުމާވެސް އެކުގައެވެ. ތިޔަ ކޮމިޝަނުން ކުރި ކަމަކީ އެކަހަލަ ޒުވާން ކުދީންގެ ކުރިމަގު ވެސް ބަނަ ކުރުމެވެ. އެކުދީންނާ ދޭތެރޭ އާއްމުންގެ ނަފުރަތު އުފެއްދުމެވެ. މިއީ އަޅުގަޑުމެން ވަރަށް ހިތާމަކުރާ ކަމެކެވެ.\nތިޔަ ކޮމިޝަނަށް އަޅުގަޑުމެން އެދެނީ ބާއްޖަވެރިކަމެވެ. އެކަމަކު އެއީ އާ މެންބަރުންނާއެކުގައެވެ. ތިޔަ ކޮމިޝަން އުފެއްދުމުގެ ހަގީގީ މަގުސަދު މޭރުންވާ މެންބަރުން ތިޔަ ކޮމިޝަނަށް އައްޔަން ވުމުންނެވެ. އެއީ މިހާރު ކޮންމެހެންވެސް ކުރާން ޖެހިފައިވާ ކަމެކެވެ.\nބްރޯޑްކާސްޓް ކުރުމުގެ ދުވަހުގެ މުނާސަބަތުގައި ހުރިހާ ބްރޯޑްކާސްޓަރުންނަށް ތަހުނިޔާ އަރިސްކުރަމެވެ. ހިތްވަރުދެމެވެ. އެކަމަކު މިތަހުނިޔާގައި ބްރޯޑްކާސްޓިން ކޮމިޝަނާއި އެކޮމިޝަނުގައި މިހާރު ތިއްބެވި މެންބަރުން ޝާމިލްކުރަން ބޭނުމެއް ނޫނެވެ. އެފަދަ ތަހުނިޔާއެއް އެބޭފުޅުންނަށް ހައްގުކަމަށް އަޅުގަޑު ގަބޫލެއް ނުކުރަމެވެ. އަދި އެބޭފުޅުންގެ ފަރާތުން ގޮތްދެއްކުމުގެ ތަހުނިޔާއެއް ދިވެހިރާއްޖޭގެ ހަގީގީ ބްރޯޑްކާސްޓަރުންނަށް ބޭނުންވާ ކަމަކަށްވެސް ގަބޫލެއް ނުކުރަމެވެ.


Badminton: Eh dhuvahu thin final kulhe Nabaha ah thin thashi! | Mihaaru\nކުޅިވަރު / ގައުމީ ބެޑްމިންޓަން މުބާރާތް\nއެއް ދުވަހު ތިން ފައިނަލް ކުޅެ ނަބާހާ އަށް ތިން ތަށި!\nނަބާހާ ގައުމީ މުބާރާތުގެ ތިން ކެޓަގަރީން ތިން ތަށި ހިފައިގެން.-- ފޮޓޯ: ނިޝާން އަލީ/ މިހާރު\nގައުމީ ބެޑްމިންޓަން މުބާރާތަށް 46 އަހަރު މި އަހަރުވީ އިރު، ވޭދުވެދިޔަ ދިގު ތާރީހުގައި ވެސް މަދު ފަހަރަކު ނޫނީ ގައުމީ ޓީމުގެ ކުޅުންތެރިޔާ ފާތިމަތު ނަބާހާ އިއްޔެ ހާސިލްކުރި ކާމިޔާބީ ހޯދިފައިނުވާނެ އެވެ. މުބާރާތުގެ ފައިނަލްތައް އެއް ދުވަހުން ކުޅޭ ގޮތަށް އޮންނައިރު، އޯޕަން ޑްރޯގައި އެއް ކުޅުންތެރިއަކަށް ވާދަކުރެވޭނީ ސިންގަލްސް، ޑަބަލްސް އަދި މިކްސް ޑަަބަލްސްގަ އެވެ. މި ތިން ކެޓަގަރީގައި ވާދަކޮށް ނަބާހާ މި ފަހަރުގެ ގައުމީ މުބާރާތް ނިންމާލީ ސައްތަ އިން ސައްތަ ރެކޯޑަކާ އެކު ތިން ތަށި ހިފައިގެންނެވެ.\n"ވަރަށް ވަރަށް އުފާވެރި ދުވަހެއް މިއީ. ނަބާ އަށް އިހުސާސް ކުރެވެނީ މި ކާމިޔާބީ މި ހޯދުނީ އަމިއްލަ އަށް ވެސް ވަރަށް މަސައްކަތް ކުރެވިގެންކަން. މި އަހަރު ފެށިގެން ދިޔައިރު ވަރަށް އުނދަގޫތަކަކާ ދިމާވި ބެޑްމިންޓަން ތެރެއިން ކެރިއަރަށް ބަލާއިރު ވެސް ވަރަށް ގޮންޖެހުންތަކަކާ ދިމާވެގެން މިކަން ކުރެވުނީމަ ހަގީގަތުގައި ވަރަށް ޕްރައުޑްވޭ. ވަރަށް ހިތްހަމަ ޖެހޭ ތިން މެޑަލް ހިފައިގެން ގެއަށް ދެވޭތީ،" ގައުމީ ސިންގަލްސް ޗެމްޕިއަންކަން ދެ ވަނަ ފަހަރަށް ހޯދި ނަބާހާ ބުންޏެވެ.\nއަންހެން ސިންގަލްސް ފައިނަލް މެޗުގެ ތެރެއިން ނަބާހާ. -- ފޮޓޯ: ނިޝާން އަލީ/ މިހާރު\n"މިހާރު އެވޯޑްސް" ގެ ރާއްޖޭގެ އެންމެ މޮޅު އަންހެން އިންޑިވިޖުއަލް ކުޅިވަރު ކުޅުންތެރިޔާގެ މަގާމް ޖެހިޖެހިގެން ދެ ފަހަރެއްގެ މަތިން ހޯދާފައިވާ ނަބާހާ ބުނީ ގައުމީ ސިންގަލްސް ޗެމްޕިއަންކަން ދެ ވަނަ ފަހަރަށް މި ފަހަރު ލިބުނު ނަމަވެސް ތިން ކެޓަގަރީން ވެސް ނުކުތީ ކާމިޔާބީ ލިބޭނެ ކަމުގެ ވަރަށް ބޮޑު ޔަގީންކަމަކާ އެކު ކަމަށެވެ.\n"ކުރިއަށް އޮތް އަހަރުތަކުގައި ބެޑްމިންޓަން ކުޅޭހާ ހިނދަކު ބޭނުންވަނީ މިގޮތަށް މަސައްކަތް ކުރަމުން މި ގޮތަށް މެޑަލް ހޯދަމުންދިޔުން. އިރާދަކުރެއްވިއްޔާ އެ ގޮތަށް ދެން ވެސް މަސައްކަތްކުރާނީ،" އުމުރުން 21 އަހަރުގެ ނަބާހާ ބުންޏެވެ.\nކުޅިވަރު އެކުވެނި ބެޑްމިންޓަން ކޯޓުގައި އިއްޔެ ނަބާހާ ފެށީ އަންހެން ސިންގަލްސް ފައިނަލުންނެވެ. އެ މެޗުގައި އިދިކޮޅަށް ނުކުތީ ނަބާހާގެ އެއްމާބަނޑު އައިމިނަތު ނަބީހާއާ ދެކޮޅަށެވެ. މިދިޔަ އަހަރުގެ ގައުމީ ޗެމްޕިއަންކަން ހޯދި ނަބާހާ އެ ތަށި މި އަހަރު ދިފާއުކުރީ 2017 ވަނަ އަހަރުގެ ގައުމީ ޗެމްޕިއަން ނަބީހާ އަތުން ދެ ސެޓު އެއް ސެޓުން މޮޅުވެގެންނެވެ. ފުރަތަމަ ސެޓުގައި ވަރަށް ވާދަވެރިކޮށްދިޔައިރު، ދެ ކުޅުންތެރިންނަށް ވެސް ލީޑުނަގަން ލިބުނެވެ.\nއެކަމަކު މުހިއްމު ވަގުުތުގައި ނަބާހާ ފެނުނީ ރަނގަޅު ފޯމެއްގައި ކުޅެ ފުރަތަމަ ސެޓު 21-18 އިން ގެންގޮސް ފެށުން ވަރުގަދަ ކުރިތަނެވެ. އެކަމަކު ދެ ވަނަ ސެޓުގައި ނަބީހާ އޮތީ ރަނގަޅު ރޫހެއްގަ އެވެ. ބޮޑު ލީޑެއް ނަގައި އެ ފޯމުގައި މުޅި ސެޓުގައި ވެސް ކުޅެ ނަބީހާ މި ސެޓު ގެންދިޔައީ 18-21 އިންނެވެ. ނަތީޖާ ނެރެން ކުޅުނު ސެޓުގައި ވަރަށް ވާންކޮށް ދިޔަ ނަމަވެސް ނަބާހާ ވަނީ ފުރުސަތުގެ ބޭނުން ހިފައި 21-19 އިން ސެޓު ގެންގޮސް މެޗުން މޮޅުވެފަ އެވެ.\nއަންހެން ސިންގަލްސް މެޗުގެ ތެރެއިން ނަބާހާ ބޯޅަ ފޮނުވާލަނީ. -- ފޮޓޯ: ނިޝާން އަލީ/ މިހާރު\nއަންހެން ޑަބަލްސް ބައިގައި ނަބީހާ އާއި ނަބާހާގެ ޕެއާ އަކީ ބައިނަލްއަގުވާމީ ފެންވަރުގައި ވެސް ކާމިޔާބު ހޯދާފައިވާ ޕެއާ އެކެވެ. ޑަބަލްސް ބައިގެ ތަށި ނަބީހާ އާއި ނަބާހާގެ ޕެއާ ދިފާއުކުރީ ފައިނަލުގައި އައިމިނަތު ޝަހުރުނާޒް އާއި ނީލާ ނަޖީބުގެ ޕެއާ އަތުން ދެ ސެޓު އެއް ސެޓުން މޮޅުވެގެންނެވެ. އެ މެޗުގެ ފުރަތަމަ ސެޓު ނަބީހާ އާއި ނަބާހާގެ ޕެއާ 18-21 އިން ގެންގޮސްފައި ވަނިކޮށް ދެ ވަނަ ސެޓު 21-19 އިން ގެންގޮސް ޝަހުރުނާޒާއި ނީލާގެ ޕެއާ އިން އުއްމީދުއާ ކުރި އެވެ. އެކަމަކު މެޗުގެ ނަތީޖާ ނެރެން ކުޅުނު ސެޓުގައި ދެބެންގެ ޕެއާ އިން ހިތްވަރު ނެރެ 19-21 އިން ސެޓު ގެންގޮސް މެޗުން މޮޅުވި އެވެ.\nމިދިޔަ އަހަރުގެ މިކްސް ޑަބަލްސް ބައިން ނަބާހާ އާއި ޒަޔާން ޒަކީގެ ޕެއާވީ ބައްޔެވެ. އެކަމަކު މި ފަހަރު އަލުން އެ ބައިން ނަބާހާ އާއި ޒަޔާންގެ ޕެއާ ވަނީ ޗެމްޕިއަންކަން ހޯދައިފަ އެވެ. ނަބާހާ އާއި ޒަޔާންގެ ޕެއާ މި ބައިގެ ފައިނަލުގައި ހަސަން އަފްޝީން އާއި ނީލާގެ ޕެއާގެ މައްޗަށް ކުރިހޯދީ ސީދާ ދެ ސެޓުންނެވެ. އެއީ 21-15، 21-10 އިންނެވެ. މި ފައިނަލަށް ފަހު ތިން ފައިނަލުން ވެސް މޮޅުވުމުން ނަބާހާ ވަނީ ވަރަށް ބޮޑަށް އުފާފާޅުކޮށްފަ އެވެ. އޭނާ އަށް އެންމެ ހިތްވަރުދޭން ހުރީ އެއްމާބަނޑު ކޮއްކޮ ނަބީހާ އެވެ.\nނަބާހާ (ކ) އާއި ނަބީހާ ތަށިތައް ހިފައިގެން ފޮޓޯ އަކަށް ހުއްޓިގެން. -- ފޮޓޯ: ނިޝާން އަލީ/ މިހާރު\n"އެންމެ ފުރަތަމަ ސިންގަލްސް ކުއާޓާގައި ކުޅުނުއިރު ވެސް އެނގޭ މަސައްކަތްކޮށްފިއްޔާ މިއީ ނަބާގެ އެއްޗެކޭ. މިކްސް ވެސް އެހެން. ޑަބަލްސްގައި އިނީ ސީޑްވެފައި އިނީމަ ފައިނަލުގައި. އެކަމަކު ހުރިހާ މެޗަކަށް އެރިއިރު ވެސް ކުރެވޭ މަސައްކަތަށް ބަލާފައި އިނގޭ ނަބާކަން މޮޅުވާނީ އިރާދަކުރެއްވިއްޔާ. އެއީ ވަރަށް މަސައްކަތް ހަގީގަތުގައި ކުރެވިއްޖެ،" ތިން މެޗާ ބެހޭގޮތުން ފަހު ބަހަކަށް ނަބާހާ ބުންޏެވެ.\nމުބާރާތުގެ ދެ ވަނަ ޑިވިޝަނުގެ އަންހެން ސިންގަލްސް ޗެމްޕިއަންކަން ހޯދީ ފައިނަލުގައި ފިރުޝާނާ ނަސީރު ބަލިކޮށް އައިޝަތު ފައިނާޒް އެވެ. އެ ޑިވިޝަނުގެ އަންހެން ޑަބަލްސް ޗެމްޕިއަންކަން ހޯދީ އައިޝަތު ޝަރީފް އާއި އައިމިނަތު ނަސީމާގެ ޕެއާ އެވެ. އެއީ ފައިނަލުގައި ފައިނާޒާއި ފިރުޝާނާގެ ޕެއާ ބަލިކުރުމަށް ފަހު އެވެ. މި ޑިވިޝަނުގެ މިކްސް ޑަބަލްސް ބައިން ތަށި އުފުލާލީ އައިޝަތު ޔުމްނާ އާއި އަހުމަދު ނަދީމްގެ ޕެއާ ބަލިކޮށް ނަސީމާ އާއި އަލީ މުއާޒްގެ ޕެއާ އެވެ.\nބެޑްމިންޓަން ގައުމީ ބެޑްމިންޓަން މުބާރާތް\n4 ކޮމެންޓް, 28 ރިއެކްޝަންސް\nކާމިޔާބީއަށް މަރުޙަބާ! ފަޚުރުވެރިވުމުގެ ބަދަލުގައި އުފާވެ ޙަމްދުކޮށް ޝުކުރުވެރިވާން އާދަކުރޭ. ފަޚުރުވެރިވެވޭނީ އަހަމެން ހައްދަވައި ގެންގުޅުއްވާ އިލާހަށްއެކަނި. ހެޔޮދުޢާއި ސަލާމް.\nމީ ރާއްްޖޭގެ ބެޑްމިންޓަން ހަލާކުކުރަން އުޅޭ ކުދިބައެއް. މުޅިންވެސް އަމިއްލަ އެޖެންޑާ ކުރިއަށް ނެރެގެން ކުޅޭނީ ވަރަށް ފޫހިވޭ. އެކަމަކު އެސޯސިއޭޝަނުން ލިބޭ ހުރިހާ އެޑްވާންޓޭޖްތަކެއްވެސް ބޭނުންވޭ.\nވާދަކުރާނެ ބަޔަކުނެތްކަން އެންމެނަށްވެސް އެނގޭ. ތިން ޕެއަރ ކުޅެގެން ގިނަފަރަށް އަންހެން ޗެމްޕިއަންކަން މިކުދިން މިހޯދަނީ. އެކަމަކުވެސް ތިޔަ ކާމިޔާބީއަށް މަރުޙަބާ.\nވާދަކުރާ ބަޔަކު ނެތުމަކީ ވާދަކުރަން ތިބި ބަޔަކު ބައިވެރި ނުވާންވީ ސަބަބެއް ނޫން... ކުރާހިތްވާ ކަމެއް ވިއްޔާ އެކަކު ނެތަސް ކުރަންވީ ދެން ފަހަރަކުން އަޒީބެ ފެންނާނެ ކަމަށް ހީކުރަން މިކްސް ޑަބަލްސް އިން ނަބާހާގެ ޕެއާ ބަލިކުރާނެ ކަމަށް އުއްމީދު ކުރަން


ކޯވިޑް19: ރާއްޖެ އިން އިތުރު 1,007 މީހުން ފައްސިވެއްޖެ! | Sandhaanu\nކޯވިޑް19: ރާއްޖެ އިން އިތުރު 1,007 މީހުން ފައްސިވެއްޖެ!\nމިއަދު ފެނުން ކޭސްތަކުގެ ތެރޭގައި ހިމެނެނީ ފާއިތުވެދިޔަ 24ގަޑިއިރުގެ ތެރޭގައި ޕޮޒިޓިވްވި 821 ކޭސްއެވެ.\nމިއަދު ފެނުނު ކޭސްތަކުގެ ތެރެއިން 183 މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ރިސޯޓްތަކުން 26 މީހަކާއި ސަފާރީއަކުން5މީހަކު ވަނީ ފައްސިވެފައެވެ. އަނެއް 793 ކޭސް ފެނިފައިވަނީ މާލެ ސަރަހައްދުންނެވެ.\nމިއަދުގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 43,782 އަށް އަރައިފައެވެ. އޭގެ ތެރޭގައި 15,666 އެކްޓިވް ކޭސް ހިމެނޭއިރު 260 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިހާތަނަށް ރާއްޖެ އިން 94 މީހަކުވަނީ މި ބަލީގައި މަރުވެފައެވެ. އަދި 28,013 މީހަކު ވަނީ މިބަލިން ރަނގަޅުވެފައެވެ.


Riyaasee inthihaabuge natheejaa gaboolu kuran: Naibu Raees Jihad | Mihaaru\nޚަބަރު / ކުރީގެ ނައިބު ރައީސް އަބްދުﷲ ޖިހާދު\nއިންތިޚާބުގެ ނަތީޖާ އަޅުގަނޑު ގަބޫލުކުރަން: ނައިބު ރައީސް ޖިހާދު\nރައީސް ޔާމީނާއި ނައިބު ރައީސް ޖިހާދު ރަސްމިއްޔާތެއްގައި ބައިވެރިވެވަޑައިގަންނަވަނީ.---ފޮޓޯ: މިހާރު\n03 އޮކްޓޯބަރ 2018 - 21:20\nމިދިޔަ މަހުގެ 23 ގައި ބޭއްވި ރިޔާސީ އިންތިޚާބުގެ ނަތީޖާ ގަބޫލުފުޅު ކުރައްވާ ކަމަށް ނައިބު ރައީސް އަބްދުﷲ ޖިހާދު ދެންމެ ވިދާޅުވެއްޖެ އެވެ.\n"މިހާރު" ން ދެންނެވި ސުވާލަކާ ގުޅިގެން ނައިބު ރައީސް ޖިހާދު ވިދާޅުވީ "ނަތީޖާ ގަބޫލު ނުކުރަންޖެހޭ އެއްވެސް ކަމެއް ހިނގާފައިވާ" ކަމަށް ދެކެވަޑައިނުގަންނަވާ ކަމަށެވެ. އަދި ވިދާޅުވީ، އިންތިޚާބީ ރައީސް އިބްރާހިމް މުހައްމަދު ސޯލިހް (އިބޫ) އާއި އިންތިޚާބީ ނައިބު ރައީސް ފައިސަލް ނަސީމަށް މިރޭ މަރުހަބާ ވެސް ދަންނަވާފައިވާނެ ކަމަށެވެ.\n"އިލެކްޝަންސް ކޮމިޝަންގެ ނަތީޖާ އެ އޮތީ ފެންނަން. އަޅުގަނޑު އެ ބަލައިފިން. އޭގައި މައްސަލައެއް އުޅޭ ކަމަކަށް ނުދެކެން،" ރައީސް ޔާމީންގެ ވެރިކަމުގެ ތިންވަނަ ނައިބު ރައީސް ވިދާޅުވި އެވެ.\nއެމަނިކުފާނު އެހެން ވިދާޅުވި ނަމަވެސް، އިންތިޚާބުގައި ބޮޑު ތަފާތަކުން ބަލިވި، ޕީޕީއެމްގެ ކެންޑިޑޭޓު ރައީސް އަބްދުﷲ ޔާމީނާއި އެ ޕާޓީގެ ބައެއް އިސްވެރިންގެ ވިސްނުން އެ މައްސަލާގައި ވަރަށް ބޮޑަށް ތަފާތެވެ.\nއިލެކްޝަންސް ކޮމިޝަން (އީސީ) ގެ ރައީސް އަހުމަދު ޝަރީފް ފޯނުން މީހަކާ ދައްކަވާ ވާހަކަތަކެއްގެ އޯޑިއޯއެއް ސޯޝަލް މީޑިއާގައި ލީކް ކޮށްފައިވާއިރު، އެ ކޮމިޝަނަށް ނުފޫޒު ފޯރުވާފައިވާކަން އެ އޯޑިއޯއިން ވެސް އެނގޭ ކަމަށް ރައީސް ޔާމީން ވަނީ މިދިޔަ ހޯމަ ދުވަހުގެ ރޭ ވިދާޅުވެފަ އެވެ.\nRaees Yameen ves muzaaharaa ah, Vidhaalhuvee elections Commission ah vanee nufoozu vadhefai kamah\n"އޯޑިއޯ ކްލިޕްތަކުގައި ހުރި ވާހަކައިން އެނގޭ [އިލެކްޝަންސް ކޮމިޝަނަށް] ނުފޫޒު ފޯރާފައި ހުރި ކަން ހަމަ ހުރިހާ ރައްޔިތުން ނިންމާނެ ދެއްތޯ. އެއީ ރައީސް ޔާމީން އެކަނި ނިންމާނެ ކަމެއް ނޫން. ހުރިހާ ރައްޔިތުން ވެސް އެ ގޮތަށް ނިންމާނެ،" އިލެކްޝަންސް ކޮމިޝަނުން ރިޔާސީ އިންތިޚާބު އޮޅުވާލާފައިވާ ކަމަށް ބުނެ، އެ ކޮމިޝަންގެ ރައީސް އަހުމަދު ޝަރީފް އިސްތިއުފާ ދެއްވުމަށާއި ހައްޔަރު ކުރަން ގޮވާލައި ހޯމަ ދުވަހުގެ ރޭ ބޭއްވި މުޒާހަރާގައި ރައީސް ޔާމީން ވިދާޅުވެފައިވެ އެވެ.\nޕީޕީއެމްގެ ބައެއް އިސްވެރިން ވިދާޅުވަނީ ވޯޓު އޮޅުވާލާފައިވާ ކަމަށާއި އެހެން އިންތިޚާބު ބާތިލް ކުރަންޖެހޭނެ ކަމަށެވެ. އަދި އިންތިޚާބު ބާތިލް ކުރަން ސުޕްރީމް ކޯޓަށް ދާން ޖެހިއްޖެ ނަމަ އެކަން ކުރާނެ ކަމަށް އެ ޕާޓީގެ އިސްވެރިން ގެންދަވަނީ ވިދާޅުވަމުންނެވެ.\nމި ރިޔާސީ އިންތިޚާބުގައި ރައީސް ޔާމީނަށް ލިބިވަޑައިގަތީ 96،052 ވޯޓެވެ. އިދިކޮޅު ކެންޑިޑޭޓު އިބޫ އިންތިޚާބު ކާމިޔާބު ކުރެއްވީ 134،705 ވޯޓާ އެކު އެވެ.\nރައީސް އަބްދުﷲ ޔާމީން ކުރީގެ ނައިބު ރައީސް އަބްދުﷲ ޖިހާދު ޕީޕީއެމް ރައީސް އިބްރާހިމް މުހައްމަދު ސޯލިހް ނައިބު ރައީސް ފައިސަލް ނަސީމް\n33 ކޮމެންޓް, 237 ރިއެކްޝަންސް\nނައިބު ރައީސް ޤަބޫލުކުރިޔަސް ނުކުރިޔަސް ކުރެވޭނެ ވަކި ކަމެއްނެތް، ކޮންމެހެން ދަޅަދައްކަން އުޅޭނެ ކަމެއްނެތް، އަމިއްލަ ރަށުގައި މިއުޒިއަމް ޕާކެއް ހަދަން ޙަވާލުކޮށް ކޮންމެ ހަފްތާއަކު ބުރާސްފަތި ދުވަހު ދައުލަތުގެ ޚަރަދުގައި އެތަން ބަލައި މޮނިޓަރުކޮށް އަވަސްކުރުމަށް އަދި މަސައްކަތުގެ ކޮލިޓީ ރަނގަޅު ކުރުމަށް ބެލެހެއްޓުން ޙަވާލުކުރުމުންވެސް ކުރެވުނު ކަމެއްނެތް، ދެން ކޮންވާހަކައެއްދައްކާކަށް. އެތަންހުރިގޮތް ބަލާބަލަ\nލޯންގް ޓައިމް ނޯ ސީ! ސީ ޓައިމް ގުޑު ޓޯކް ލެޓްސް ގޯ ފޯ ޓީ!\nއިންތިޚާބުގެ ނަތީޖާ ނައިބުރައީސް ގަބޫލުކުރާނެނޫންތޯ. އޭނައަކީ އުޅޭމީހެއްކަން ދަންނަމީހަކު ނޫޅޭވިއްޔަ. ދެން ދެރަވެސް ވާންނު. ރުޅިވެސް އަންނާންނު.\nއީސީ އަށް ނުފޫޒް ފޯރުވިކަމީ މުޅި ދުނިޔެވެސް ޤަބޫލުކުރާޙަޤީޤަތެއް. އިދިކޮޅު ކެންޑިޑޭޓަށް މިނިވަން ކަމާއިއެކު ކެމްޕޭއިން ކުރުމުގެ ފުރުސަތެއް ނުލިބޭ. ނަމަވެސް ރައްޔިތުމީހާ ވޯޓް ފޮށްޓާއި ހަމަޔަށް ދިޔަހިސާބުން ޤާނޫނުއޮތްގޮތުން ހެދޭނެ އެއްވެސް މަކަރެއްނެތް. ވޯޓްލާ މަރުކަޒް ތަކުގަ ތިބީ މުޅިންވެސް ޕީޕ.އެމްގެ އެކްޓިވިސްޓުން. އެއްމެންގެ ޙާޒިރުގައި ނަތީޖާ އިޢުލާން ކުރީވެސް އެމީހުން. މިހާރު ޔާމީނު ތިކުރައްވަނީ އިރު ދައްކާފަ ތިހިރީ ހަދޭ ބުނުން ކަހަލަ ކަމެއް\nޢޭ މަ މިއޮއް ހުރިހާ ދުވަހު މި ހީކޮށްގެން ހުންނަނީ ނައިބު ރައީސެއް ނެތީ ކަމަށް. ލޮލް\nޕިންކް ކުލައިގެ ކުދީންގެ ބެލުމުގެ ދަށުން ކެންޑިޑޭޓުންގެ މަންދޫބުންގެ ހާޒިރުގައި ވޯޓްލައި އަދި ވޯޓްލާ މަރުކަޒުގައި ޕިންކް ކުދީން ވޯޓް ގުނައި އެމީހުން ނަތީޖާ ކަށަވަރުކޮށް ދެފާތުގެ މީހުންލައްވާ ސޮއިކުރުވައި ނެރެފައިވާ ނަތީޖާ އެއް ދެން ވޯޓް އޮޅުވާލީ އޭ ކިޔާނެ ޖާގައެއް ނެތް. ކުރަން އުޅުނު އެއްކަމެއް ނުކުރެވޭނެ މިވޯޓިން ނިޒާމުގައި އެހެންވެ މި ނިޒާމު އަހަރެމެން ތަޢާރަފް ކުރީ،\nބެގް ބޮރޯ ސުޓީލް\nކޯޑިނޭޓަރޫ.....ތަމެންނައް ފެނޭތޭ.....ފެނޭދޯ.....ފެނޭތޭ.....ލުލް...ލުލް.......ގުޑް ގުޑް\nނައިބުރައީސް ކެމްޕެއިނުގަ އުޅުއްވިންތޯ؟ ރ.ޔާމީނާ މައްސަލައެއް އޮތީތޯ؟ ޕޕމގެ ކޮންގުރެސްއިންވެސް ފެނުނުހެނެއް ހިޔެއްނުވެ. އެކަމަކު ޝަހީމު ސިޔާސީދާއިރާއާ ދުރައްދިޔަކަމަށް ބުނިމީހާ އެތާ ހެވިފައިން.\nޝަހީމަށް ނުލިބުނު މަގާމުގައި ހުރި މީހާ ޝަހީމަށް ބޯކޮށް ސަލާމް ބުންޏެވެ.\nޝުކުރިއްޔާ މޑޕ ޗެއަރ ޕާރސަން ހަސަން ލަތީފް. ތީ ހަމަ ހީރޯއެއް!! ޢަމިއްލައަށް އިއުތިރާފްވީތީ


SunOnline: Avas inthihaabakah govaalai Jabir majilihah qaraareh husha halhuhvaifi\nއަވަސް އިންތިހާބަކަށް ގޮވާލައި ޖާބިރު މަޖިލީހަށް ގަރާރެއް ހުށަހަޅުވައިފި\nކާށިދޫ ދާއިރާގެ މެމްބަރު އަބްދުﷲ ޖާބިރު --- ފޮޓޯ: މަޖިލިސް\nރާއްޖޭގައި ބޭއްވޭ ކޮންމެ ރިޔާސީ އިންތިހާބަކީ އުފެދިފައިވާ ސިޔާސީ ޕާޓީތަކުގެ ލީޑަރުންނަށް ބައިވެރިވެވޭ އިންތިހާބަކަށް ވާންޖެހޭނެ ކަމަށް ވިދާޅުވެ، އަވަސް އިންތިހާބަކަށް ދިއުމަށް ގޮވާލައި ރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަބްދުﷲ ޖާބިރު ރައްޔިތުންގެ މަޖިލީހަށް ގަރާރެއް ހުށަހަޅުއްވައިފިއެވެ.\nޖާބިރު މިއަދު މަޖިލީހަށް ހުށަހެޅުއްވި ގަރާރު އަދި މަޖިލީހުގައި ތާވަލެއް ނުކުރެއެވެ. ޖާބިރުގެ ގަރާރުގައި ބުނެފައިވަނީ 2018 ވަނަ ރާއްޖޭގައި ބޭއްވުނު ރިޔާސީ އިންތިހާބަކީ ގާނޫނުއަސާސީއާ ހިލާފަށް ބޭއްވުނު ރިޔާސީ އިންތިހާބެއް ކަމަށެވެ. އަދި ރައީސް އިބްރާހިމް މުހައްމަދު ސޯލިހު ރައީސްކަމުގެ މަގާމަށް އިންތިހާބުވީވެސް ގާނޫނުއަސާސީއާ ހިލާފަށްކަމަށް ޖާބިރު ވިދާޅުވިއެވެ.\nއެހެންކަމުން ގާނޫނުއަސާސީގައި ބަޔާންކޮށްފައިވާ ގޮތުގައި ހުރިހާ ސިޔާސީ ޕާޓީތަކަށް ވާދަކުރެވޭ މިނިވަން ރިޔާސީ އިންތިހާބެއް ވީހާވެސް އަވަހަށް ބޭއްވުމުގެ މަސައްކަތް މިހިނދުން މިހިނދަށް ފެށުމަށް ޖާބިރުގެ ގަރާރުގައި ވަނީ ގޮވާލާފައެވެ.\n"އަވަސް މުއްދަތެއްގައި އަލުން ރިޔާސީ އިންތިހާބެއް ބޭއްވުމަށް އިލެކްޝަންސް ކޮމިޝަނުގެ މައްޗަށް ލާޒިމުކޮށް މި އިއްޒަތްތެރި މަޖިލީހުން ގަރާރެއް ފާސްކުރުމަށް ބާރުއެޅުމުގެ ގޮތުން މި ގަރާރު ހުށަހެޅީމެވެ." އަބްދުﷲ ޖާބިރު ހުށަހެޅުއްވި ގަރާރުގައި ބުނެފައިވެ އެވެ.\nޖާބިރަކީ ރައްޔިތުންގެ މަޖިލީހަށް އިންތިހާބުވެ ވަޑައިގަތުމުގެ ކުރިން ރައީސް އިބްރާހިމް މުހައްމަދު ސޯލިހުގެ އެޑްވައިޒަރުގެ މަގާމުގައި ހުންނެވި ބޭފުޅެކެވެ. އެހެންނަމަވެސް މިހާރަކަށް އައިސް ސަރުކާރަށާއި ރައީސް ސޯލިހަށް ޖާބިރު ދަނީ ފާޅުގައި ފާޑު ވިދާޅުވަމުންނެވެ. އަދި ރައީސް ސޯލިހުގެ އިސްތިއުފާއަށްވެސް ވަނީ ގޮވާލާފައެވެ.\nމަޖިލިސް ގަވައިދުގެ 167 ވަނަ މާއްދާގައި ބުނެފައި ވަނީ މަޖިލީހުން ހަމައެކަނި ކަމަކާ ދޭތެރޭގައި ދެކޭގޮތް ހާމަކުރުމަށްޓަކައި މަޖިލީހަށް ގަރާރެއް ހުށަހެޅިދާނެ ކަމަށެވެ. އަދި ،މަޖިލީހުގެ ހިންގުމުގެ އުސޫލުތައް ބަޔާންކުރުމަށާއި އަދި އެ އުސޫލުތަކަށް ގެނެވޭ ބަދަލުތައް ފާސްކުރުމަށްވެސް ގަރާރެއް ހުށަހެޅިދާނެ ކަމަށް ގަވައިދުގައި ބުނެފައިވެއެވެ. ޖާބިރު ހުށަހެޅުއްވި ގަރާރު މަޖިލީހަށް ބަލައިގަތުމަށް މަޖިލީހުގައި ވޯޓަކަށް އަހަންޖެހޭނެ އެވެ.


ވެރިންނަށް ތިބޭ މީހުން ބޭނުންވީމަ ސިފައިން ވަޒީފާއިން ކެނޑުން ދެން ނިމުނީ - މާރިޔާ ވެރިންނަށް ތިބޭ މީހުން ބޭނުންވީމަ ސިފައިން ވަޒީފާއިން ކެނޑުން ދެން ނިމުނީ - މާރިޔާ\nޑިފެންސް މިނިސްޓަރ މާރިޔާ އަޙްމަދު ދީދީ ސިފައިންގެ 127ވަނަ އަހަރީ ދުވަހުގެ ޖަލްސާގައި ވާހަކަފުޅުދައްކަވަނީ -- ޕީއެސްއެމް ނިއުސް ފޮޓޯ / މުޙައްމަދު އާދަމް\nވެރިންނަށް ތިއްބަވާ ބޭފުޅުން ބޭނުންވާ ހިނދެއްގައި ރެއާއި ދުވާލު ހިދުމަތުގައި އުޅުއްވާ ސިފައިން ސިޔާސީ ސަބަބުތަކަށްޓަކައި ވަޒީފާއިން ވަކި ކުރެވޭނެ ފުރުސަތު ނުދެއްވާނެ ކަމަށް ޑިފެންސް މިނިސްޓަރ އަލްއުސްތާޒާ މާރިޔާ އަޙްމަދު ދީދީ ވިދާޅުވެއްޖެއެވެ.\nސިފައިންގެ 127ވަނަ އަހަރީ ދުވަހުގެ މުނާސަބަތުގައި ކަޅުތުއްކަލާ ކޮށީގައި މިރޭ ބޭއްވި ޖަލްސާގައި ވާހަކަފުޅުދައްކަވަމުން މިނިސްޓަރ މާރިޔާ ވިދާޅުވީ ވޭތުވެދިޔަ އަހަރުތަކުގައި ދިވެހި ސިފައިން ފޯރި މަރަމުން ދިޔައީ މާޔޫސްކަމާއި ނާއުއްމީދާއި އެކުގައި ކަމަށެވެ. އަދި ވަޒީފާ ގެއްލުމުގެ ބިރުވެރިކަން އިންތިހާއަށް ސިފައިންގެ ތެރޭގައި އޮތް ކަމަށާއި އެކަންކަން މި ސަރުކާރުން ހަރުދަނާ އުޞޫލަކުން ލިޔެ ތަރުތީބު ކުރައްވަމުން ގެންދަވާ ކަމަށް މިނިސްޓަރގެ ވާހަކަފުޅުގައި ވަނީ ވިދާޅުވެފައެވެ.\n"ޝަކުވާ ބެލޭނެ ނިޒާމެއް ގާއިމު ކުރަމުން، ބޭނުމަކީ ބޮޑުން ހިތުހުރިހާ ގޮތަކަށް އެތައް ޒަމާނެއް ވަންދެން ރެއާއި ދުވާލު ހިދުމަތުގައި އުޅުއްވާ ސިފައިން ސިޔާސީ ސަބަބުތަކަށްޓަކައި ވަޒީފާއިން ވަކި ކުރެވޭނެ ފުރުސަތު ނުދިނުން،" މާރިޔާ ވިދާޅުވި އެވެ.\nމިނިސްޓަރ މާރިޔާގެ ވާހަކަފުޅުގައި އެކަމަނާ ވަނީ ޑިފެންސް މިނިސްޓަރާއި ޙަވާލުވެވަޑައިގަތްއިރު ދިވެހި އަސްކަރިއްޔާ އޮތް ޙާލަތާއި މެދު ވާހަކަފުޅުދައްކަވާފައެވެ. އެގޮތުން އެކަމަނާ ވިދާޅުވީ އަސްކަރިއްޔާގެ އެކި ޑިޕާޓުމަންޓުތަކުން ބޭނުން ކުރަމުންދިޔަ ގިނަ އުޅަނދުފަހަރުތައް ހަލާކުވެފައިވާ ކަމަށެވެ.


Avahah Hiken Beynun Nama Oiy Gothakee Miee - Vaguthu\nއަވަހަށް ހިކެން ބޭނުންނަމަ އޮތްގޮތަކީ މިއީ\nމިސާލަކަށް ގެޔަށް ނުވަތަ އޮފީހަށް ގޮސް ލިފްޓުގެ ބަދަލުގައި ސިޑި ބޭނުން ކުރަން އާދަކުރާށެވެ. ކަންނެތްކަމުން ނުވަތަ އެނޫސްވެސް ސަބަބަކާއި ހުރެ، ސިޑީގެ ބަދުލުގައި ލިފްޓް ބޭނުން ކުރުމަކީ ދިވެހިންގެ އާދައެކެވެ. އެހެންނަމަވެސް، ސިޑިން އަރައި ފޭބުމަކީ ތިމާއަށް ފައިދާކުރަނިވި ކަސްރަތުތަކެއް އެކަމުން ލިއްބައިދީ ބައްޓަން ރީތިކޮށްދިނުމުގައި ކޮންމެވެސް ވަރެއްގެ ރޯލެއް އަދާ ކުރާ ކަމެކެވެ.\nމީގެ އިތުރުން ހިނގާލަން ދިޔުމަކީ އާދަޔަކަށް ހަދާށެވެ. އަތިރިމަތި ނޫނީ ކަސްރަތުކުރުމަށް ހަދާފައިހުންނަ ތަންތަނަށް ކޮންމެދުވަހަކު ހިނގާލަން ދިޔުމަކީ އާދަޔަކަށް ހަދާށެވެ. ސާޅީސް މިނެޓާއި 60 މިނެޓްގެ ވަގުތެއް މިކަމުގައި އާދަކޮށް ކޮންމެ ދުވަހަކުވެސް ހޭދަ ކުރުން ރަނގަޅެވެ.\nފަތަން ދިޔުމަކީ އާދަޔަކަށް ހަދާށެވެ. ފެތުމަކީ އިންސާނާގެ ހަށިގަނޑަަށް އިންތިހާއަށް ކަސްތަރު ލިއްބައިދޭކަމެކެވެ. ފެތުމުގެ ސަބަބުން ހަށިގަނޑުގެ ބައެއް ފެޓްސްތައް އަންދާލަ އެވެ. އަދި ފެތުމުގެ ސަބަބުން ހަށިގަނޑުގެ ކޮންމެ ގުނަވަނަކަށް ކަސްރަތު ލިބިގެންދެއެވެ.\nމިކަން ކަމުގެ އިތުރުން، އަވަހަށްހިކެން ބޭނުން ނަމަ ކެއުމައްވެސް ސަމާލުކަން ދިނުން މުހިއްމެވެ. މިގޮތުން މެންދުރު ނުވަތަ ރޭގަނޑުގެ ކެޔުމުގެ ފަސް މިނެޓު ކުރިން ފެންތައްޓެއް ބޯލާށެވެ. އޭރުން މާގިނައިން ކެއުމަށް ހުރަސް އެޅިގެންދާނެއެވެ. އަދި ކެޔުން ކޮންޓްރޯލް ކުރުމަށް އެހީއަކަށް ވެގެންދާނެއެވެ.\nމީގެއިތުރުން، ގިނައިން ތެޔޮ ހުންނަ ކާއެއްޗެއްސާ ދުރުވާށެވެ. އަދި ތެލުގެ ގޮތުގައި ކާށިތެޔޮ ބޭނުން ކުރަން އާދަކުރާށެވެ. އަދި ޑެޒާޓެއްގެ ގޮތުގައި އަބަދުވެސް ތާޒާ މޭވާ އިޚްތިޔާރުކުރަން އާދަ ކުރާށެވެ. ކާ ކޮންމެ އިރަކު ކޮންމެވެސް ވައްތަރެއްގެ ތާޒާ މޭވާއެއް ކާން އާދަ ކުރާށެވެ.\nމިކަންތައް ކޮށްފިނަމަ ހަމަގައިމުވެސް އެދެވޭ ނަތީޖާ ދާދި އަވަހަށް ފެންނާން ފަށާނެއެވެ. އަދި ތިމާ ބޭނުންވާ ފަދަ ރީތި ބައްޓަމެއްގެ ހަށިގަނޑެއް ލިބިގެންދާން ގިނަ ދުވަހެއް ނުނަގާނެއެވެ.


Rahumeh Nethi Hong Kong Fuluhun Zuvaaneh Gayah Badi Jahaa Manzaru - Vaguthu\nރަހުމެއް ނެތި ހޮންކޮންގު ފުލުހުން ޒުވާނެއް ގަޔަށް ބަޑި ޖަހާ މަންޒަރު\nބަޑިޖެހި ފުލުސް މީހާ ބުނެފައި ވަނީ ބަޑި ޖެހީ އަމިއްލަ ދިފާއުގައި ކަމަށް\nހޮންކޮންގުގައި ހަމަނުޖެހުންތައް ހިންގަމުން އަންނަތާ މިވަނީ އެތައް މަހެއް ވެގެން ގޮސްފައެވެ. ކޮންމެ ދުވަހަކުވެސް އެތައް ހާސް އާއްމު ރައްޔިތުން ތަކެއް އެ ގައުމުގެ މަގުތައް މައްޗައް ނިކުމެ އެތަނުގެ ލީޑަރާއި ދެކޮޅަށް މުޒާހަރާ ކުރަމުންނެވެ.\nމިގޮތަށް ކުރިއަށް ގެންދާ ސިލްސިލް މުޒާހަރާތަކުގެ ތެރޭގައި ކޮންމެ ދުވަހަކުވެސް އާއްމު އެތައް ބަޔަކަށް ބޮޑެތި އަނިޔާތަކެއް ލިބެމުން ދެއެވެ. ނަމަވެސް، ދާދި ފަހުން މީސް މީޑިއާގައި މިވަނީ އެ ގައުމުގެ ފުލުހަކު އާއްމު ރައްޔިތަކާއި ދިމާލަށް ބަޑި ޖަހާ މަންޒަރު ދައްކުވައިދޭ ވީޑިއޯ އެއް އާއްމު ވެފައެވެ.\nމި މަހުގެ އެއްވަނަ ދުވަހު ކޮމިއުނިސްޓު ޗައިނާ އަށް 70 އަހަރު ފުރުން ފާހަގަކުރަމުން ގެންދިޔައިރު ހޮންކޮންގުގައި ދިޔައީ މުޒާހަރާ ކުރަމުންނެވެ. އެ ދުވަހު މުޒާހަރާގެ ބައިވެރިންތަކެއް ފުލުހުން ތަކަކަށް ހަމަލާދޭ މަންޒަރު ފެނެއެވެ. ނަމަވެސް އެތަނުން އެއް ފުލުހަކު ވަނީ ދުރުގައި ހުރެފައި 18 އަހަރުގެ އެ ފިރިހެން ކުއްޖާ ގައިގައި ފައިން ޖަހައި ކޮށްޕާލުމަށް ފަހު އޭނާގެ މެއަށް ބަޑި ޖަހާފައެވެ.\nމިއީ މި މުޒާހަރާތައް ފެށި ފަހުން އަސްލު ވަޒަނުގައި އާއްމު ރައްޔިތެއް ގަޔަށް ބަޑިޖެހި ފުރަތަމަ ފަހަރު ކަމުގައި ވާއިރު، އެ ކުއްޖާ ވަނީ ވަގުތުން ބިންމައްޗައް ވެއްޓިފައެވެ. އޭނާ ހޮސްޕިޓަލަކަށް ގެންގޮސްދިނުމަށް އެދެމުން ދިއުމުން މީހަކު ވަނީ އެ ޒުވާނާ ކައިރި އަށް ގޮސްފައެވެ. ނަމަވެސް އިތުރު ފުލުހަކު އެ މީހާ އާއި ދިމާލަށް ބަޑި ދިއްކޮށްގެން ހުރުމަށް ފަހު ވަނީ އޭނާ އަށް ހަމަލާ ދީ، އެހީވެދިނުމަށްވެސް ހުރަސް އަޅާފައެވެ. އެ ޒުވާނާ އަށް މިހާރު ހޮސްޕިޓަލުގައި އަންނަނީ ފަރުވާ ދެމުންނެވެ.\nހޮންކޮންގަކީ ޗައިނާގެ ބައެއް ކަމުގައި ވާއިރު، އެ ސްޓޭޓުގެ ކުށްވެރިން ޗައިނާ އާއި ދޭތެރޭ ބަދަލު ކުރަން ސަރުކާރުން ނިންމުމާއި ގުޅިގެން މީގެ4މަސް ކުރިން އާއްމުން ވަނީ އެކަމާއި މެދު ނުރުހުން ފާޅުކޮށް މަގުތައް މައްޗައް ނިކުމެފައެވެ. މިހާރު އެ ގައުމުގެ ރައްޔިތުން ބޭނުންވަނީ އެ ސްޓޭޓުގެ ލީޑަރު މަގާމުން ދުރުކުރުމަށެވެ. ނަމަވެސް، ފުލުހުން ދަނީ ކޮންމެ ދުވަހަކުވެސް އާއްމު ރައްޔިތުންގެ އަޑު ކަނޑުވާލުމަށްޓަކައި ގިނަ މަސައްކަތްތަކެއް ކުރަމުންކަން ފާހަގަކޮށްލެވެއެވެ.\nތިރީގައި އެވަނީ ހާދިސާ ހިނގި ގޮތް ދައްކުވައިދޭ ތަފްސީލީ ވީޑިއޯ އެއް\nކޮވިޑް-19 ޖެހޭ މީހުންނަށް ފަރުވާ ދިނުމަށް ވަގުތީ ހޮސްޕިޓަލްތަކެއް ހޮންކޮންގައި އަޅަނީ\nކޮވިޑް-19: ހޮންކޮންގްގައި ހަރުކަށި ފިޔަވަޅުތަކެއް އަޅައިފި\nއޮކްޓޯބަރ 5, 2019 18:06\nހިންކޮންގ މުޒާަހަރާ ކުރާނީހުންގެ ކަންތައް މާ މައްޗަށްދަންޏާ ވާނީ އެހެން. .. މީހުން ގެ މުދަލަށައި ތަކެއްޗަށް ގެއްލުން ދޭތަން މި ނޫސްވެރިންނަށް ނުފެންނަނީކއްވެބާ؟؟\nބަޑިވެސް ޖަހާނެދޯ... ޕައިޕު ރެންޗް ވެސް އެމިހުން ތަޅަންއެބަ ގެންގުޅޭ ވިއްޔާ\nއޮކްޓޯބަރ 7, 2019 08:29\nމުޒާހަރާ ކުރާށޭ ކިޔާފަ މުޅި ގައުމު ސުންނާފަތިކޮށް ހަލާކު ކުރަމުން ދަނީ.


FVM Uthuru daairaage JP ticket SMP Ali Shah ah\nޝާހުއަށް ފވމ އުތުރު ދާއިރާގެ އަމިއްލަ ކެންޑިޑޭޓެއްގެ ގޮތުގައި - ޖޭޕީގެ އިސް މެންބަރު ޑރ.ޖަމީލުއާއި ދެކޮޅަށް މަޖުލީހުގައި ޝާހު ވޯޓުދިން.\nފުވައްމުލަކު އުތުރު ދާއިރާގެ ޖޭޕީ ޓިކެޓް ޝާހުއަށް\n24 ޑިސެމްބަރ 2018, 13:28 |\nކުރިޔަށް އޮތް ރައްޔިތުންގެ މަޖުލީސް އިންތިޚާބުގައި ވާދަކުރުމަށް ޖުމްހޫރީ ޕާޓީގެ ޓިކެޓް މިހާރުވެސް އެދާއިރާގެ މެންބަރުކަން ކުރައްވަމުން ގެންދަވާ އަލީ ޝާހުއަށް ލިބިފައިވާކަން ކަށަވަރު ވެއްޖެއެވެ. މިކަން ޔަގީން ކުރެވުނީ އިއްޔެ ހަވީރު ބޭއްވި ޖޭޕީގެ ކަންއުސިލް ބައްދަލުވުމަށް ފަހު އެޕާޓީގެ ޗީފް ސްޕޯކްސް ޕާސަން އަލީ ސޯޯލިޙު މީޑިއާއަށް އެގޮޮތަށް ވިދާޅުވެ ދެއްވި މައުލޫމާތުންނެވެ.\nއަލީ ސޯލިޙު ވިދާޅުވެފައި ވަނީ މަޖުލީހުގެ ގޮނޑި ގެއްލުނު ކަމަށް އިލެކްޝަންސް ކޮމިޝަނުން ކުރިން ކަނޑައެޅި މެމްބަރުންގެ ތެރެއިން ޖުމްހޫރީ ޕާޓީއާ ގުޅިވަޑައިގެންނެވި ބޭފުޅުންނަށް އެ ޕާޓީގެ ޓިކެޓު ދިނުމަށް ޕާޓީގެ ލީޑަރު ގާސިމް އިބްރާހިމް ވަޢުދުވެ ވަޑައިގެންފާއިވާ ކަމަށެވެ. ފުވައްމުލަކު އުތުރު ދާއިރާގެ މަޖުލިސް މެންބަރުކަން މިހާރުވެސް ކުރައްވަމުން ގެންދަވާ ޝާހުއަކީ ވެސްް މަޖުލީހުގެ ގޮނޑި ފަހުން އިޔާދަ ކުރެވުނު މެންބަރެކެވެ. ވުމާއެކު ޝާހުއަށް ވެސް ޕްރައިމަރީ އަކާއި ނުލައި ޖޭޕީގެ ޓިކެޓު ކަށަވަރުވީއެވެ. ޝާހުގެ އިތުރުން ޖޭޕީއާއި ގުޅިފައިވާ އެހެން މެންބަރުންނަށް ވެސް ޕްރައިމަރި އަކާއި ނުލައި ޓިކެޓް ޔަގީންވެފައިވާ ކަމަށް އަލީ ސޯލިހް ވިދާޅުވި އެވެ.\nއިއްޔެ ހަވީރު ޖުމްހޫރީ ޕާޓީން ވަނީ މަޖުލީހުގެ ހުރިހާ ދާއިރާ އަކަށް އެޕާޓީން ވާދަކުރުމަށް ބޭނުންވާ ފަރާތްތަކަށް ފުރުސަތު ހުޅުވާލާފައެވެ. އެގޮތުން އެޕާޓީން ކަނޑައަޅާފައިވާ ސުން ގަޑިއަކީ އަންނަ ޖެނުއަރީ މަހުގެ 25 އެވެ. ނަމަވެސް އެޕާޓީން ވާދަކުރާނެ ދާއިރާތަކާއި ދޫކޮށްލާނެ ދައިރާތައް އެނގޭނީ ލިބޭ އެޕްލިކޭޝަންތައް ބެލުމަށް ފަހުގައި ކަމަށް ލީޑަރު ގާސިމު ވިދާޅުވިއެވެ. ޓިކެޓް ދިނުމުގައި އެޕާޓީން ބަލާނީ ކެންޑިޑޭޓުންގެ ގާބިލުކަމަށް ކަމަށެވެ. ނަމަވެސް އެކަމާއި ގުޅޭ އުސޫލެއް އެޕާޓީން ހަދާފައެއް އަދި ނުވެއެވެ.\nއެޕާޓީީގެ ޓިކެޓް ކޮންމެ ކޮންމެ މީހަކަށް ނުލިބޭނެ ކަމަށް ލީޑަރު ގާސިމު ވިދާޅުވިއެވެ.\n“އަޅުގަނޑުމެން ބަލާނަން އެ ދާއިރާ އަކަށް ކުރިމަތިލާ މީހަކީ ތައުލީމީ ގޮތުންނާއި އެހެނިހެން ގޮތް ގޮތުން ކޮން ކަހަލަ މީހެއް ކަމާއި އެ މީހަކަށް ޓިކެޓު ދީގެން އިންތިޚާބު ކުރެވޭނީ ކިހާ މިންވަރަކަށް ތޯ، މިފަދަ ކަންކަން ބަލާފައި އެންމެ ރަނގަޅު ބަޔަކަށް ޓިކެޓު ދިނުމަށް ހަމަޖެހިފައި ވަނީ. ކޮންމެ ކޮންމެ މީހަކަށް ޓިކެޓު ނުލިބޭނެ،” ޕާޓީގެ ލީޑަރު ގާސިމް ވިދާޅުވެފައި ވެއެވެ.\nޖޭޕީގެ ޓިކެޓް ދިނުމުގެ ކަންތައްތައް ކުރުމަށް އެޕާޓީގެ ކައުންސިލުން ވަނީ5މެންބަރުންގެ ކޮމެޓީއަކާއި ހަވާލުކޮށް ފައެވެ. އެޕާޓީގެ ފަރާތުން ޕްރައިމަރީއެއް ބާއްވަން ޖެހިއްޖެ ޙާލަތެއް މެދުވެއްރިވެއްޖެ ނަމަ އެ ކަން ކަނޑައަޅާނީ ވެސް އިއްޔެ އެކުލަވާލި ފަސް މެމްބަރުންގެ ކޮމިޓީން ކަމަށް ގާސިމު ވިދާޅުވިއެވެ.\nނަމަވެސް އެޕާޓީގެ ރާގަށް ބަލާއިރު ޕްރައިމަރީ ބޭއްވުމަށް ވުރެން ކައިރީ ނުބޭއްވުން ކަމަށް ބެލެވެއެވެ.\nއިތުރު ލިޔުންރައްޔިތުންގެ މަޖިލިސްރައްޔިތުންގެ މަޖުލިސް އިންތިޚާބު 2019އަލީ ޝާހްފުވައްމުލަކު އުތުރު ދާއިރާ\nTags: ރައްޔިތުންގެ މަޖިލިސް, ރައްޔިތުންގެ މަޖުލިސް އިންތިޚާބު 2019, އަލީ ޝާހް, ފުވައްމުލަކު އުތުރު ދާއިރާ


SunOnline: Leaki vi chatlog thakaa beheygothun PG ehcheh vidhaalhu nuvi\nލީކުވި ޗެޓްލޮގް ތަކާބެހޭގޮތުން ޕީޖީ އެއްޗެއް ވިދާޅުނުވި\nއިސްމާއިލް ޝާކިރު 25 Nov 2021, 12:04\nޕްރެސިކިއުޓާ ޖެނެރަލް ހުސެއިން ޝަމީމްގެ ޗެޓްލޮގް ތަކެއް ބުނެ، ޔޫތު މިނިސްޓަރު އަހްމަދު މަހުލޫފް، އާއްމު ކުރައްވާފައިވާ ޗެޓްލޮގު ތަކާބެހޭގޮތުން، ޝަމީމް އެއްޗެއް ވިދާޅެއް ނުވިއެވެ.\nދައުވާ ކުރަން ނިންމުމާއެކު މަހުލޫފް އިއްޔެ ހާމަ ކުރީ އޭނާގެ ޕާސަނަލް އެސިސްޓެޓް އަޒްމޫން އަހުމަދާއި ޝަމީމާ ވަޓްސްއަޕުން ކޮށްފައިވާ މެސެޖް ތަކެއް ކަމަށް ބުނާ ސުކްރީން ޝޮޓްތަކެކެވެ.\nޗެޓްލޮގާ ގުޅޭ ގޮތުން ޕީޖީ ޝަމީމްގެ ބަހެއް ލިބޭތޯ މިހާތަނަށް ކުރި މަސައްކަތުން ވަނީ ޕީޖީގެ ބަހެއް ލިބޭގޮތް ނުވެފައެވެ. ގުޅައި މެސެޖް ކުރުމުން ވެސް ޖަވާބެއް ނުދެއްވިއެވެ.\nއެ ޗެޓްލޮގްތަކާބެހޭގޮތުން މަހްލޫފް ވިދާޅުވެފައިވަނީ ދައުވާ ކުރަން ނިންމުމަކީ ޒާތީ ނިންމުމެއް ކަމަށާއި އަޒްމޫން އާއި ޝަމީމުގެ މިޗެޓްލޮގުން އެކަނި ވެސް އެކަން ހާމަވާނެ ކަމަށެވެ.\n"ޝަމީމްގެ ފޮތުގައި އޮންނަގޮތުން ދައުވާ ކުރުމަށް ނިންމަނީ އަޅުގަނޑު ފުއްޕާވަރަށް އަދި ސައިޒުވާ މިންވަރުގެ މައްޗަށް. އިސްތިއުފާއެއް ނުދޭނަން. ކޯޓުގަ ހަގީގަތް ސާފުވާނެ،" މަހްލޫފް ވިދާޅުވެފައިވެއެވެ.\nމަހުލޫފް ތުހުމަތު ކުރައްވާ ގޮތުގައި އޭނާގެ މައްސަލައިގެ އަޑީގައި ވަނީ އޭނާ މަގާމުން ދުރު ކުރަން މަސައްކަތް ކުރާ ސިޔާސީ ބަޔެކެވެ. އަދި މައްސަލަ ކޯޓަށް ހުށަހަޅައިފި ނަމަ، މަހުލޫފާ ދެކޮޅަށް ދެއްކޭނެ އެއްވެސް ހެއްކެއް ނޯންނާނެ ކަމަށް ވެސް އޭނާ މީގެ ކުރިން ވިދާޅުވެފައިވެއެވެ. މަހުލޫފް ވިދާޅުވާ ގޮތުގައި އޭނާއަށް މިހާތަނަށް ދައުވާ ނުކުރެވިގެން އުޅޭ ސަބަބަކީ ވެސް ހެކި ނެތުމެވެ.


SunOnline: CP Hameed ah maruge inzaaru dhey massala ves annanee balamun\nސީޕީ ހަމީދަށް މަރުގެ އިންޒާރުދޭ މައްސަލަ ވެސް އަންނަނީ ބަލަމުން: ފުލުހުން\nޝަފްނާ ހުސައިން 19 Oct 2019, 18:15\nޕޮލިސް ކޮމިޝަނަރު މުހައްމަދު ހަމީދު: ސީޕީއަށް މަރުގެ އިންޒާރުދޭ މައްސަލަ ވަނީ ބަލަން ފަށާފައި -- ފައިލް ފޮޓޯ\nޕޮލިސް ކޮމިޝަނަރު މުހައްމަދު ހަމީދަށް ސޯޝަލް މީޑިއާ މެދުވެރިކޮށް މަރުގެ އިންޒާރުދޭ މައްސަލަ ބަލަމުން އަންނަ ކަމަށް ފުލުހުން ބުނެފިއެވެ.\nފުލުހުންގެ ތަރުޖަމާނު އިޒްމިއާ ޒާހިރު މިއަދު "ސަން" އަށް ވިދާޅުވީ ސޯޝަލް މީޑިއާ މެދުވެރިކޮށް މަރުގެ އިންޒާރުދޭ މައްސަލަތައް ފުލުހުން އަބަދުވެސް ބަލާ ކަމަށާއި، އެގޮތުން މިހާރު ސީޕީ ހަމީދަށް މަރުގެ އިންޒާރުދޭ މައްސަލަވެސް ބަލަން ފަށާފައިވާ ކަމަށެވެ.\n"ސޯޝަލް މީޑިއާ މެދުވެރިކޮށް މީހުންނަށް ދޭ މަރުގެ އިންޒާރުގެ މައްސަލަތައް މި ސާވިސް އިން ދަނީ ބަލަމުން. ހަމަ އެ އުސޫލުގެ ދަށުން ކޮމިޝަނާ އޮފް ޕޮލިސް އަށް ދީފައިވާ މަރުގެ އިންޒާރުގެ މައްސަލަތައް ވެސް ދަނީ ބަލަމުން،" އިޒްމިއާ ވިދާޅުވިއެވެ.\nމޯލްޑިވްސް ޑިމޮކްރެސީ ނެޓްވޯކް (އެމްޑީއެން)އިން ނެރުނު ރިޕޯޓެއްގައި އިސްލާމްދީނާއި ކީރިތި ރަސޫލާއަށް ކުޑައިމީސްކޮށް ލިޔެފައިވާ ވާހަކަތަކަކާ ގުޅިގެން، ފިޔަވަޅު އެޅުން ލަސްކަމަށް ބުނެ ސޯޝަލް މީޑިއާގައި މީހުން އަންނަނީ ނުރުހުން ފާޅުކުރަމުންނެވެ.\nބައެއް ފަރާތްތަކުން ވަނީ ސީޕީ ހަމީދަށް މަރުގެ އިންޒާރުދީ ޕޯސްޓަރު ތަކެއް ސޯޝަލް މީޑިއާގައި ދައުރުކުރަމުންނެވެ.\nއަދި ސީޕީ ހަމީދަކީ ކުރިން އެމްޑީއެންގައި މަސައްކަތްކޮށްފައިވާ ބޭފުޅެއް ކަމަށާއި، ހަމީދު އެމަގާމުގައި ހުންނެވިހާ ދުވަހަކު އެ ޖަމްއިއްޔާގެ މައްސަލަ ނުބެލޭނެ ކަމަށް ވެސް އަންނަނީ ބުނަމުންނެވެ.\nއެކަމާ ގުޅިގެން ފުލުހުން ބުނީ ސީޕީ ހަމީދު ފުލުހުންގެ ވަޒީފާ އަދާކުރައްވަމުން އެމްޑީއެންގެ އެއްވެސް މަގާމެއް އަދާކުރައްވާފައި ނުވާކަމާށެވެ.\nއަދި ފުލުހުންގެ ވަޒީފާއިން ދުރުގައި ހުންނެވި ދުވަސްވަރު، އަމިއްލަ ހައިސިއްޔަތުން އެމްޑީއެންގައި މަސައްކަތް ކުރައްވާފައި ވަނީ ވަރަށް ކުޑަ ދުވަސްކޮޅެއްގައި ކަމަށް ފުލުހުން ވަނީ ބުނެފައެވެ.\n"މިހާރު ތަހުގީގު ކުރަމުންދާ އެމްޑީއެންގެ ރިޕޯޓުގެ އެއްވެސް މަސައްކަތެއްގައި ސީޕީ ބައިވެރިވެވަޑައިގެންފައެއް ނުވޭ،" ފުލުހުން ބުނެފައިވެއެވެ.\nއެމްޑީއެން އިން ނެރުނު ރިޕޯޓުގެ މައްސަލަ ތަހުގީގު ކުރުމަށް ކުރަންޖެހޭ އެންމެހާ ކަންކަން ސީޕީ ހަމީދު އަދި ފުލުހުންގެ މުއައްސަސާއިން ވެސް ކުރަމުން ދާނެކަމުގެ ޔަގީންކަން ފުލުހުން ވަނީ ދީފައެވެ.\nކަނޑުހުޅުދޫ ގިނަ މީހުންގެ ބަޔާން ނަގައިފި\nވެލި ބަރުކޮށްގެން ދިޔަ ދޯންޏެއް އަޑިއަށް ހިނގައްޖެ\nގަވާއިދާ ހިލާފަށް ފަޅުގައި އަޅާފައި ހުރި އުޅަނދުތައް ނަގަނީ


“އަވައްޓެރި” “ރަހުމަތްތެރި” އިންޑިއާ؟! - MV Times\nކޮލަމް + ސިޔާސީ\n"އަވައްޓެރި" "ރަހުމަތްތެރި" އިންޑިއާ؟!\n4 December 23rd, 2012 - 10:25 AM\nސަން އޮންލައިންގައި ކޮންސްޕައިރެސީ ތިއަރިސްޓު ބުޝްރީގެ ކޮލަމްގައި އިންޑިއާއިން ރާއްޖެއާ ދޭތެރޭ ދެކެނީ، ބުޅާމަސް ގަނޑަށް ބަލާހެން ކަމަށް ލިޔުއްވާފައިވެއެވެ. ދިވެހިންނަށް އެންމެ ކަމުދަނީ ޝާހުރުކް ހާނު މެންފަދަ އިންޑިއާ ތަރިން ކަމަށާ ދިވެހިން ކާހިތްވަނީ އިންޑިއާގެ ކެއުންކަމަށާ އަދި ދިވެހިންގެ ތެރޭގައި ހިންދީ ބަހުން ވާހަކަ ދައްކާ ކަމަށާއި، މިކަންކަމަކީ 2030 ގައި ރާޢްޖެ ހިފައި އިންޑިއާގެ ސިޓީއަކަށް ހެދުމުގެ މާސްޓާރ ޕްލޭނެއްގެ ދަށުން ކުރާކަމެއް ކަމަށް ތުހުމަތުކޮށްފައިވެއެވެ. ސަބަބަކީ ރާއްޖެއަކީ އޭޝިޔާ ބައްރުގެ އެންމެ ސްޓްރެޓެޖިކް ލޮކޭޝަން ވީމަޔޯލައެވެ. އެ ލިޔުމަކީ ތެދާ ދޮގު މަސްހުނިކޮށްގެން އިންޑިއާ ދެކެ ދިވެހިން ރުޅިއެރުވުމަށް ލިޔެފައިވާ ލިޔުމެއްކަމުން ތެދާ ދޮގު ވަކި ކޮށްލާނަމެވެ.\nދިވެހިން ހިންދީ ފިލްމާ ޑުރާމާ ބަލާ ، ބިރިޔާނި ކަނީ އެ ކަމުދާތީއެވެ. އިންޑިއާގެ ސަގާފަތުން ދިވެހިންނަށް މާބޮޑު އަސަރެއް ކުރުވާ ކަމެއް ނެތެވެ. ހިންދީ ފިލްމުތަކާ ޑްރާމާތަކުގައި ހުންނަނީ ހުޅަނގު ގޮތް ގަނޑެވެ. ހޮލީވުޑުގެ އަސަރު ނުކުރާ އިންސާނެއް މިޒަމާނަކު ނޫޅޭނެއެވެ. ކުރެވޭނެ ކަމަކީ އެކަމުގެ ނޭދެވޭ އަސަރު ކުޑަކުރުމަށް މަސައްކަތް ކުރުމެވެ. ދިވެހިންނަށް ބްރެޑް ޕިޓާ، އެންޖެލީނާ ޖޯލީއާ، ބެކަމް، ރޮނާލްޑޯ އަދި މެސީވެސް ކަމުދެއެވެ. ހިންދީ ބަހަށްވުރެ ބޮޑަށް ދިވެހިންގެ ދޫހަލުވީ އިންގިރޭސި ބަހަށެވެ. ހޮލީވުޑް ހުރިހާ ފިލްމަކާ ހުރިހާ ސީރީޒް އެއް ޑައުންލޯޑު ކޮށްގެން ދިވެހިންގެ އާބާދީގެ ވަރަށް ބޮޑުބަޔެއް ބަލައެވެ. ގިނަ އިންޑިއާ މީހުންވެސް އަދި ދިވެހިންވެސް ލަނީ ޔޫރަޕުމީހުން ލާ ޒާތުގެ ހެދުން ތަކެވެ. ބުޝްރީ ތުރުކުރައްވަނީވެސް އަދި ބުޝްރީގެ އެސްކޭޕު ފިހާރައިގައި ވިއްކަން ހުންނަނީވެސް ޔޫރަޕު ކުދިން ލާ ހޮޓު ފެޝަން ހެދުން ތަކެވެ. މަންމޯހަން ސިންގު އަޅާ ފާޑުގެ ފަގުޑި އާ ސާޅި އަޅާ ދިވެއްސަކު ނުދެކެމެވެ.\nއިންޑިއާގައި ދުވަހަކަށް ވުރެ ދުވަހެއް ދަނީ މުސްލިމުން ގިނަ ވަމުންނެވެ. ތަޖުރިބާކާރުން ލަފާ ކުރައްވާ ގޮތުގައި 2030 ހާތަނުގައި ޑރ.ޒާކިރު ނައިކު ފަދަ ބޭފުޅުންގެ ބުރަ މަސައްކަތުން އިންޑިއާގެ އާބާދީގެ މެޖޯރޮޓީ މުސްލިމްވެ، އިންޑިއާގެ ހިންގުމަށް މުސްލިމުން އަންނާނެއެވެ. މީ ދިވެހިންނަށް ވަރަށް އުފާވެރި ހަބަރެކެވެ. ދިވެހި ޒުވާނުންގެ ވިސްނުން ބަދަލުވެއްޖެއެވެ. ޖެހިގެން ހުންނަ އަވައްޓެރިޔާ ލަނޑެއް ދީފާނެ ކަމަށް ބަލަބަލާ ، ޝައްކުބަލީގައި ފަންޑިތަ ސިހުރު ހެދިޒަމާން ފާއިތު ވެއްޖެއެވެ. އިނޑިއާގެ ޒުވާނުން އުޅެނީ އަވަދި ނެތި ކިޔެވުމާއި ، މަސައްކަތް ކޮށް، އީޖާދު ކުރުމުގައެވެ. ދިވެހި ޒުވާނުން އިންޑިއާ އިން ރާއްޖެ ހިފަން އަންނާނެ ކަމަށް ޝައްކުމަތީ ތިބެންވީހެއްޔެވެ؟ ނުތިބޭނަމެވެ.\nއެމެރިކާގެ ބާރު ކެނޑިގެންދާ ވަގުތު ދުނިޔޭގެ ސުޕަރ ޕަވަރަށް ވުމަށް ޗައިނާވެސް އަދި އިންޑިއާވެސް ދަނީ މަސައްކަތް ކުރަމުންނެވެ. ޗައިނާ އަކީ އަމިއްލަ ގައުމުގައި ފޭސްބުކާ ޔޫޓިއުބް މަނާކޮށް، އަމިއްލަ ގައުމުގެ ދެ ލައްކަ ރައްޔިތުން ގެ ގައިމަތިން ބުލްޑޒަރ ދުއްވާލަން ޖެހިލުން ނުވާ ކައިރި ގަމުތަކުގެ އިމުގެ ތެރެއިން ބޯޑަރު އަޅާފައިވާ އަޅުވެތިކަމުގެ ގޮތްގަނޑެއް ގެންގުޅޭ ބައެކެވެ. ޗައިނާގައި އެންމެ ބާރަށް ފެތުރެނީ "އެތިޒަމް" (އެއްވެސް ދީނެއް ގަބޫލު ނުކުރުމުގެ ވިސްނުން) އެވެ.\nރާއްޖެއަކީ މުޅި އޭޝިޔާ ސަރަހައްދުގެ އެންމެ ސްޓްރެޓެޖިކް ލޮކޭޝާނެއްނޫނެވެ. ރާއްޖެއަކީ ދެކުނު އޭޝިޔާގެ އެންމެ ސްޓްރެޓެޖިކް ޕޮއިންޓު ނަމަ އެމެރިކާ އިން ތިބޭނީ އަފްގާނިސްތާނާއި ޕާކިސްތާނުގެ ބަދަލުގައި ރާއްޖޭގައެވެ. މިތަން އެހާ ސްޓްރެޓެޖިކް ނަމަ ރާއްޖޭގައި އެމެރިކާގެ ބޭސް ހުންނާނެއެވެ. މިސަރަހައްދުގެ ސްޓްރެޓެޖިކް ޕޮއިންޓަކީ އެމެރިކާގެ މިލިޓަރީ ބޭހެއް އޮންނަ ޑިއޭގޯ ގާސިއާ ކިޔާ ޖޯގްރަފީ ގޮތުން ދިވެހިރާއްޖޭ ރަށެވެ. އެރަށް އެއޮތީ ދިވެހިން އަތުން އަތުލާފައެވެ. އެމެރިކާ އާ އިންޑިއާ އާ ދެމެދު ސްޓްރެޓެޖިކް ނިއުކުލިއަރ އަދި މިލިޓަރީ ގުޅުން ތައް އޮތުމުން އިންޑިއާއިން ހާސްވާން ޖެހޭނެ ކަމެއް އޮތް ކަމަކަށް ނުފެނެއެވެ.\nޖީއެމްއާރު ރާއްޖޭގައި އޮތަސް ނެތަސް ހަނގުރާމައެއްގެ ހާލަތުގައި އެމެރިކާގެ ހަނގުރާމަ މަތީ ބޯތުތައްވެސް އަދި އިންޑިއާގެ ބޯޓުތައްވެސް ބޭނުން ވެއްޖެ ކޮންމެ ހިނދެއްގައި ރާއްޖޭގެ އެއަރޕޯޓު ބޭނުން ކުރާނެއެވެ. މިހާތަނަށް ކަންވެފައި އޮތީ ވެސް އެމަގުންނެވެެ. އަކަމަށް ކޮންމެހެން ރާއްޖެ، އިންޑިއާގެ ސިޓީއަކަށް ހަދާކަށެއް ނުޖެހެއެވެ. މިހާރުވެސް ރާއްޖެއާ އިންޑިއާގެ މިލިޓަރީ ގުޅުންތަކަށް ބަލާއިރު އިންޑިއާ އަށް ރާއްޖޭގެ އެއަރޕޯޓު ބޭނުން ކުރެވޭނެއެވެ. މިޒާތުގެ "ސްޓްރެޓެޖިކް" ވާހަކަނުދައްކަވާށެވެ.\nކުރިއަށް އޮތް ޒަމާނުގައި ބޮޑެތި ބާރުތަކުގެ މެދުގައި އެންމެ ބޮޑު ވާދަވެރިކަމެއް އުފެދޭނީ "ލިބުން ދަތި މައުދަން" އަތްދަށުލުމުގައެވެ. މިފަދަ މައުދަނެއް، ތެލުގެ އަސަރެއް ނެތް ވެލިން އުފެދިފައި އޮތް ހަތަރު ލައްކަ މީހުންގެ އާބާދީ އޮތް ދެތިން ބިލިއަންޑޮލަރުގެ އެކޮނޮމީއެއް އޮންނަ ރާއްޖެ އަތުލަން އުޅުމަށްވުރެ ހައްލުކުރަންޖެހޭ މާ މުހިއްމު މައްސަލަ ތައް އިންޑިއާ އަށް އެބަހުއްޓެވެ.\nޑރ.ވަހީދުގެ ވިސްނުން ހުރީ ނިކަމެތި ދިވެހި ރައްޔިތުންނަށް އިންޑިއާއިން ބޭސްފަރުވާ ކުރެވޭނެ މަގު ބަންދުކޮށްގެންވިޔަސް، ރިޔާސީ އިންތިހާބު އަންނަންދެން ރައްޔިތުންގެ ހިތުގައި އިންޑިއާ ދޭތެރޭ ނަފުރަތު އުފައްދައި ސިޔާސީ ފައިދާ ހާސިލު ކުރުމަށެވެ.\nދިވެހިންނަކަށް އެއްވެސް ކަމެށް ނުކުރެވޭނެ……ކޮންކަމެއް ކުރެވޭނީ ވަކިފަހެ…ހީވަނީއޭ ލައްކައެކޭ. އެކަން ކަލޭމެނަކަށް ހާހެއްވެސް ހަމަނުވޭ…މިހާރުވެސް ފާޚާނާ އަކަށް ދާންޖެހުނަސް މިޖެހެނީ އިންޑިއާ އަށް ދާން…..\nވަަށަށް ވެސް ފުރިހަމަ ލިޔުމެއް .. ސަން އޮންލައިންގެ ބުޝްރީ އަކީ ވަކި އަތަކައް ބުރަވެގެން ސީދާ ޕީޕީއެމް ޕްރޮމޯޓް ކުރަން އުޅޭ އެކްޓިވިސްޓެއް ފަދަ ބޭފުޅެއް ..\nގަބޫލު ކުރިޔަސް ނުކުރިޔަށް ބުޝްރީގެ ލިޔުން ސަޅި. ގިނަ ރައްޔިތުން އެލިޔުން ބަލައިގަނޭ. މިނިވަންކަމުން އަޅުވެތިކަމަށް ދާނަންހޭ…..ނުދާނަމޭ.\nއިންޑިޔާއިން ރާއްޖެއަށް ޖެއްސުން ކުރުން ހުއްޓަން ފެނޭ!!\nއެހެންނޫނީ ދިވެހިންގެ ހުރި ނުލަފާކަން އަންގާލަން ޖެހިދާނެ… ދިވެހިން ކޮށްފަ ނުކުރާނީ ކޮންކަމެއް ނޭނގޭނެ


Falijahaa sagaafee boat rowing in tha'aaraf kuranee - Hali News\nފަލިޖަހާ ސަގާފީ ބޯޓު ރޯވިންއިން ތައާރަފު ކުރަނީ\n08 December 2021, 13:28\nފަލިޖަހާ ސަގާފީ ބޮއްކުރާ ތަޢާރަފް ކުރުމުގެ މަސައްކަތް ކުރައްވަމުން ގެންދަވާކަމަށް ރޯވިން އެސޯސިއޭޝަނުން ވިދާޅުވެއްޖެއެވެ. އެ އެސޯސިއޭޝަންގެ ރައީސް އަހުމަދު ހަބީބު ވިދާޅުވީ މި މަސައްކަތް ކުރައްވާނީ ރާއްޖޭގެ ސަގާފަތާއި ތަރިކައާ ބެހޭ ވުޒާރާއާ ގުޅިގެން ކަމަށެވެ.\n"ހުސްވިމަހު ފަހުކޮޅު އަޅުގަނޑުމެންވާނީ އެ ވުޒާރާގެ ވަޒީރާއެކު ބައްދަލުވުމެއް ބާއްވާފައި. އެ ބައްދަލުވުމުގައި ގިނަކަންކަމަށް މަޝްވަރާ ކުރެވުނު. ރޯވިން ބޮއްކުރާ ތައާރަފް ކުރުމަށް ވިސްނުންއައީ އޭގެ ތެރެއިން،" ހަބީބު ވިދާޅުވިއެވެ. އޭނާ ވިދާޅުވީ އަލަށް ތައާރަފް ކުރުމަށް މަސައްކަތްކުރާ ބޮއްކުރާއަކީ4ފަލީގެ ބޮއްކުރާ ކަމަށެވެ.\nހަބީބު ވިދާޅުވީ ހެރިޓޭޖު މިނިސްޓްރީން މިކަމަށް މަޝްވަރާ ކުރުމަކީ ވެސް ކުޅިވަރުގެ ތެރެއިން ރާއްޖޭގެ ސަގާފަތާއި ފަންނަން އެމިނިސްޓްރީން ދެއްވާ އިސްކަން ފެނިވަޑައިގެންނެވި ކަމެއްކަމަށެވެ. "ރާއްޖޭގައި ސްޕޯޓްސް މިނިސްޓްރީއެއް ވެސް އެބަހުރި. އެތަނުން ނުލިބޭ އެހީތެރިކަމާއި އެއްބާރުލުން ހެރިޓޭޖު މިނިސްޓްރީން ދެއްވާތީ އެކަން ފާހަގަކުރަން ޖެހެނީ އެންމެ މަތީދަރަޖާގައި،" ހަބީބު ވިދާޅުވިއެވެ.\nމިކަމާ ބެހޭ ގޮތުން ހެރިޓޭޖު މިނިސްޓްރީން ވިދާޅުވީ މިނިސްޓަރ ޔުމްނާ މައުމޫން ރޯވިން އެސޯސިއޭޝަންގެ އިސްވެރީންނާ ބައްދަލު ކުރެއްވި ކަމަށެވެ. ފަލިޖަހާ ސަގާފީ ބޮއްކުރާ ރާއްޖެއަށް އަލުން ތައާރަފް ކުރުމާބެހޭ ގޮތުން ދެފަރާތުން މަޝްވަރާ ކުރެއްވި ކަމަށް ވެސް ވިދާޅުވިއެވެ. "މިނިސްޓްރީގެ ބަޖެޓުގައި އެކަމަށް ފައިސާނެތް ކަމަށްވާނަމަ މިނިސްޓްރީ އިސްނަންގަވައިގެން ސްޕޮންސަރ ހޯދައިގެން ވެސް ބޮއްކުރާ ބަންނަން ޝައުގުވެރިކަން އެބަހުރި،" މިނިސްޓްރީން ވިދާޅުވިއެވެ.


Colombo Port Eastern Container Terminal vikkaeh nulaane: Boduvazeeru\nކޮލޮމްބޯ ޕޯޓް އީސްޓާން ކޮންޓެއިނާ ޓާމިނަލް ވިއްކައެއްނުލާނެ: ބޮޑުވަޒީރު\nކޮލޮމްބޯ ޕޯޓް އީސްޓާން ކޮންޓެއިނާ ޓާމިނަލް ވިއްކައެއްނުލާނެ ކަމަށް ބޮޑުވަޒީރު ވިދާޅުވޭ\nސްރީ ލަންކާގެ ބޮޑުވަޒީރު މަހިންދަ ރާޖަޕަކްސަ ނޫސްވެރިންނަށް ވިދާޅުވި ގޮތުން ކޮލޮމްބޯ ޕޯޓް "އީސްޓާން ކޮންޓެއިނާ ޓާމިނަލް" (އީސީޓީ) ވިއްކައެއް ނުލައްވާނެ އެވެ. ވިދާޅުވީ ބޭރު ގައުމަކަށް އަދި ގައުމުން ބޭރު އެއްވެސް ކުންފުންޏަކަށް ވެސް އީސީޓީ ކުއްޔަށް ވެސް ނުދެއްވާނެ ކަމަށެވެ.\nބޮޑުވަޒީރު މިހެން ވިދާޅުވީ ނޫސްވެރިއަކު ކުރި ސުވާލަކާ ގުޅިގެންނެވެ. ރަށުތެރޭގައި އިދިކޮޅު ޕާޓީތަކުން ދައްކާ ވަހަކަތަކަށް އިޝާރާތްކޮށް ނޫސްވެރިޔާ ބުނީ، އިސީޓީ އޮޕޮަރޭޓްކޮށް ބަލަހައްޓަން ސަރުކާރުން މަސައްކަތްކުރަނީ ޖަޕާނާއި އިންޑިއާއާ ހަވާލުކޮށްގެން ކަމަށް ވާހަކަ ދެކެވޭ ކަމަށެވެ. އެގޮތުން އިސްކޮށް އުޅޭނީ އެގައުމުތަކުގެ ކުންފުނިތަައް ކަމަށެވެ.\n"މިކަމުގައި ނޯންނާނެ ބަދުނާމުކުރެވޭނެ ފުރުސަތެއް،" ބޮޑުވަޒީރު ވިދާޅުވި އެވެ. "އަޅުގަނޑުމެއް އީސީޓީ ދޫކޮށެއްނުލާން. އެތަން އޮންނާނީ އަޅުގަނޑުމެންގެ ފުރިހަމަ ބާރުދަށުގައި. އަޅުގަނޑަށް ހީވަނީ ޓްރޭޑް ޔޫނިއަންއަށް ވެސް މިކަން އެނގިލަންވާނެހެން"\nބޮޑުވަޒީރު ވިދާޅުވީ ސަރުކާރުން އަދި މިއީ މަޝްވަރާއަށްް ހުޅުވާލި މައުލޫއެއް ވެސް ނޫން ކަމަށެވެ.\n"އަޅުގަނމެން ޓްރޭޑް ޔޫނިއަންއަށް ދަންނަވަން އޮތީ އީސްޓާން ކޮންޓެއިނާ ޓާމިނަލާ ބެހޭ ގޮތުން ސަރުކާރުން ބަޔަކާ އަދި މަޝްވަރާ ވެސް ނުކުރަމޭ" ބޮޑުވަޒީރު ވިދާޅުވި އެވެ. އޭނާ ވިދާޅުވީ ތަކުރާރުކޮށް ދަންނަވަން އޮތް ވާހަކަ އަކީ ވެސް އީސީޓީ ކުއްޔަށް ދިނުމަކީ ސަރުކާރުން ބޭނުންވާ ގޮތް ނޫން ކަމެވެ.\nކޮލޮމްބޯ ޕޯޓް އީސްޓާން ކޮންޓެއިނާ ޓާމިނަލްއާ ބެހޭ ގޮތުން ކުރިން ވާހަކެވުނީ ޖަޕާނުން ލޯނުނަގައިގެން ތަރައްގީކުރާ ގޮތަށެވެ. އަދި "ޓާމިނަލް އޮޕަރޭޝަންސް ކޮމްޕެނީ" (ޓީއޯސީ) ނަމުގައި ވަކި ކުންފުންޏެއް ހަދައި ލަންކާ އަށް 51 ޕަސެންޓް ބާކީ 49 ޕަސެންޓް ބަޔަަށް، އިންޑިއާ އަދި ޖަޕާނަށް ދޫކޮށްލާ ގޮތަށެވެ.\nބޮޑުވަޒީރުގެ ވާހަކަތައް ހުރި ގޮތުން ބެލެވެނީ އިސީޓީގެ މިސްރާހު އެހެން ދިމާއަކަށް ގެންދަވަން ޝައުގުވެރިވެ ވަޑައިގަންނަވާ ކަމެވެ.\nއިންޑިއާ ސްރީލަންކާ ޗައިނާ + ޖަޕާން\nޗައިނާއާ ލަންކާގެ ކޮންސިއުލޭޓެއް އައްޑޫއަށް ގެންދެވޭތޯ ބަލަނީ